
Spre slava minunatului Dumnezeu... 


Prefață 


Rugăciunea este respiraţia şi hrana sufletului fără de care 
omul, creat de Dumnezeu şi spre comuniunea cu El, nu 
poate trăi. Necesitatea rugăciunii este simțită mai ales în 
momentele grele ale vieții, şi Dumnezeu răspunde nevoilor 
noastre, dacă cerem cu credință şi nădejde. Ar fi însă mai 
corect ca fiecare creştin să se roage permanent - şi la bine şi 
la rău - mulțumind lui Dumnezeu pentru toate. 

Rugăciunea creştinului nu trebuie să fie niciodată formală 
sau grăbită, ci fiecare cuvânt trebuie rostit rar şi pătrunzător, 
ca mintea şi inima să reuşească să intre în acest dialog tainic 
cu Dumnezeu. O condiţie importantă pentru rugăciune este 
ca omul să fie împăcat cu toți şi să-şi recunoască starea de 
păcătoşenie în fața lui Dumnezeu, pentru care să ceară 
iertare şi milă de la EI. 

Rugăciunea poate decurge mai bine şi mai cu folos dacă 
şi condiţiile exterioare sunt favorabile. Este important ca 
fiecare creştin să aibă un ungheraş cu icoane (preferabil 
orientat spre răsărit) şi acolo să-şi facă rugăciunile de 
dimineaţă şi de seară; în caz de nevoie însă, ne putem ruga 
oriunde şi oricum, chiar şi fără icoane. De asemenea este 
bine ca în fața icoanelor să aprindem o lumânare sau o 
candelă, iar sunetele şi gălăgia exterioară, atât cât ne stă în 
putinţă, să le înlăturăm sau să nu le băgăm în seamă, pentru 
a ne putea aduna mintea şi a o concentra doar la rugăciune. 

Un alt aspect la care trebuie să ne oprim se referă la înseşi 
cuvintele rugăciunii. În principiu, lui Dumnezeu ne putem 
ruga cu orice cuvinte şi în orice limbă, numai că în 
rugăciunile improvizate ale creştinilor (mai ales ale celor 
mai „îndepărtați de Biserică”) se pot strecura multe greşeli 
care pot face rugăciunea greşită şi „ineficientă”. De aceea, 


Biserica recomandă rugăciuni concrete: fie de inspirație 
biblică - cum sunt Psalmii sau „Iatăl nostru...”, fie 
rugăciuni scrise de anumiţi Sfinţi, care prin viaţa lor au 
bine-plăcut lui Dumnezeu, devenind pentru noi modele 
duhovniceşti demne de urmat. lată de ce Biserica reeditează 
sistematic diferite cărți de rugăciuni, pentru ca creştinii să se 
roage „corect” şi „suficient”, urmând exemplul Sfinţilor. 
Astfel de cărţi cu rugăciuni trebuie să existe în fiecare casă, 
dar ele trebuie şi folosite în fiecare zi de membrii familiei, 
nu pur şi simplu „ţinute la icoane”. Nu ne este de nici un 
folos dacă avem una sau mai multe cărți de rugăciuni în 
casă, dar nu ne rugăm din ele; ba chiar ne osândim, căci 
avem toate posibilităţile şi mijloacele de a ne ruga, dar nu 
vrem să o facem. lar Dumnezeu ne va judeca nu doar după 
fapte, ci şi după gânduri, intenţii şi, mai ales, după 
posibilitățile noastre de a face o faptă sau alta. 

Pentru a fi de folos creştinilor, am hotărât să edităm o 
carte de rugăciuni, dar nu ne-am limitat la retipărirea 
conținutului după alte cărți, ci am făcut şi unele 
îmbunătățiri demult aşteptate. Trebuie să se ştie că 
majoritatea rugăciunilor Bisericii Ortodoxe au fost scrise în 
limba greacă veche, de aceea, pentru a tipări un text bine 
tradus şi adecvat limbajului omului contemporan (pentru a 
fi pe înțelesul acestuia), a trebuit să verificăm fiecare 
rugăciune după textul grecesc, dar şi după traducerile 
slavone. În anumite cazuri a trebuit să facem schimbări mai 
radicale, în altele - unele aproape neobservate. Au rămas şi 
câteva locuri unde am fi dorit să intervenim, dar pentru că 
oamenii prea mult s-au obişnuit cu o anumită variantă a 
textului şi de cele mai multe ori o repetă din inerție, fără să-i 
intereseze sensul şi corectitudinea textului, am considerat 
oportun să lăsăm vechile variante de traducere. Totuşi, în 


ciuda obişnuinţelor, am considerat necesar de a revizui 
anumite adresări sau rugăciuni închinate Maicii Domnului, 
aducându-le în concordanţă cu dogmele ortodoxe, care nu 
acceptă abordările pietiste sau conferirea unor atribute 
divine  Născătoarei de Dumnezeu, ci stabileşte doar 
preacinstirea ei şi rolul de rugătoare către Fiul său. 

În ce priveşte conținutul cărţii, precizăm că din ea au fost 
scoase toate prevederile legate de prezența preotului la 
aceste rugăciuni, lăsând strict ceea ce ține de rugăciunea de 
acasă a credincioşilor laici. Majoritatea cărților de rugăciuni 
pur şi simplu duceau în eroare creştinii prin acele prevederi, 
deşi se ştie foarte bine că prezența preotului la rugăciunile 
obişnuite ale creştinilor este o excepție extrem de rară. 

În text vor putea fi observate şi alte mici modificări, poate 
mai puţin conforme cu obişnuințele noastre. Dar, până la 
urmă, este vorba de obişnuinţe, şi acestea nu trebuie să 
prevaleze asupra necesității unui text mai corect şi mai clar. 


Vă punem deci la dispoziție această carte de rugăciuni, pe 
care, sperăm să o folosiți cât mai des, spre folosul şi întărirea 
duhovnicească a dumneavoastră şi a întregii Biserici 
Ortodoxe, din care cu toții facem parte. 


Pogorârea Duhului Sfânt, 
Muntele Athos, 2012 


RUGĂCIUNILE DIMINEȚII 


După ce creştinul se scoală din pat şi se spală, înainte de a 
începe vreun lucru, se îndreaptă spre icoane, aprinde 
candela sau o lumânare, aşteaptă puţine clipe până se 
linişteşte, apoi cu multă atenţie începe aşa: 


Doamne, lisuse Hristoase, Fiul lui Dumnezeu, pentru 
rugăciunile Preacuratei Maicii Tale şi ale tuturor Sfinţilor, 
miluieşte-ne pe noi. Amin. 


Apoi: 


Slavă Ţie, Dumnezeul nostru, slavă Ţie. 


Împărate ceresc, Mângâietorule, Duhul adevărului, Care 
pretutindenea eşti şi toate le plineşti, Vistierul bunătăților şi 
dătătorule de viață, vino şi sălăşluieşte întru noi, şi ne 
curățeşte pe noi de toată întinăciunea şi mântuieşte, Bunule, 
sufletele noastre. 


Sfinte Dumnezeule, Sfinte tare, Sfinte fără de moarte, 
miluieşte-ne pe noi (de 3 ori). 

Slavă Tatălui şi Fiului şi Sfântului Duh; şi acum şi 
pururea şi în vecii vecilor. Amin. 

Preasfântă Treime,  miluieşte-ne pe noi. Doamne, 
curățeşte-ne de păcatele noastre; Stăpâne, iartă fărădelegile 
noastre; Sfinte, cercetează şi vindecă neputinţele noastre, 
pentru numele Tău. 


Doamne miluieşte (de 3 ori). 


Slavă..., Şi acum... 


Tatăl nostru, Care eşti în ceruri, sfințească-Se numele Tău, 
vie Împărăția Ta, facă-se voia Ta, precum în cer, aşa şi pe 
pământ. Pâinea noastră cea spre ființă, dă-ne-o nouă astăzi, 
şi ne iartă nouă greşelile noastre, precum şi noi iertăm 
greşiților noştri. Şi nu ne duce pe noi în ispită, ci ne 
izbăveşte de cel viclean. Că a Ta este împărăţia şi puterea şi 
slava în veci. Amin. 


(Aceste rugăciuni, numite „rugăciunile începătoare”, se 
vor pune la începutul fiecărui moment de rugăciune, 
indiferent de timpul zilei. În perioada de la Paşti până la 
Înălţarea Domnului, în loc de „Împărate Ceresc” se spune 
„Hristos a înviat din morți, cu moartea pe moarte călcând şi 
celor din morminte viață dăruindu-le” - de 3 ori; iar de la 
Înălțare până la Pogorârea Sfântului Duh, se trece direct la 
„Sfinte Dumnezeule...”. În restul anului, „rugăciunile 
începătoare” se rostesc aşa cum apar ele mai sus.) 


Apoi aceste tropare: 


Sculându-ne din somn, cădem către Tine, Bunule, şi a 
îngerilor cântare strigăm ie, Puternice: Sfânt, Sfânt, Sfânt 
eşti Dumnezeule; pentru rugăciunile îngerilor Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Din pat şi din somn m-ai ridicat, Doamne; mintea mea o 
luminează, inima şi buzele mele le deschide, ca să Te laud 
pe Tine, Preasfântă Treime: Sfânt, Sfânt, Sfânt eşti 
Dumnezeule; pentru rugăciunile tuturor sfinților Tăi, 
miluieşte-ne pe noi. 


Şi acum şi pururea şi în vecii vecilor. Amin. 


Fără de veste Judecătorul va veni şi faptele fiecăruia se 
vor descoperi; deci cu frică să strigăm : Sfânt, Sfânt, Sfânt 
eşti Dumnezeule; pentru Născătoarea de Dumnezeu, 
miluieşte-ne pe noi. 


Doamne miluieşte (de 12 ori), 
apoi rugăciunea aceasta: 


Din somn sculându-mă, îți mulțumesc ie, Preasfântă 
Treime, că pentru multa Ta bunătate şi îndelunga-răbdare 
nu Te-ai mâniat pe mine leneşul şi păcătosul, nici nu m-ai 
pierdut împreună cu fărădelegile mele, ci ai făcut iubire de 
oameni după obicei; şi în nesimţirea somnului zăcând eu, 
m-ai ridicat, ca dis-de-dimineaţă să slăvesc puterea Ta. Deci, 
acum luminează-mi ochii gândului, deschide-mi gura ca să 
învăţ cuvintele Tale, să înțeleg poruncile Tale, să fac voia Ta, 
să-Ţi cânt în mărturisirea inimii şi să laud preasfânt numele 
Tău: al Tatălui şi al Fiului şi al Sfântului Duh, acum şi 
pururea şi în vecii vecilor. Amin. 


Apoi: 
Veniţi să ne închinăm Împăratului nostru Dumnezeu. 
Veniţi să ne închinăm şi să cădem la Hristos, Împăratul 
nostru Dumnezeu. 
Veniţi să ne închinăm şi să cădem la Însuşi Hristos, 
Împăratul şi Dumnezeul nostru (cu trei închinăciuni). 


Apoi îndată: 


Psalmul 50: 
Miluieşte-mă, Dumnezeule, după mare mila Ta şi după 
mulțimea îndurărilor Tale, şterge fărădelegea mea. Spală- 
mă cu totul de fărădelegea mea şi de păcatul meu mă 


curățeşte. Că fărădelegea mea eu o cunosc şi păcatul meu 
înaintea mea este pururea; ie Unuia am greşit şi rău 
înaintea Ta am făcut, aşa încât îndreptăţit eşti întru 
cuvintele Tale şi la Judecată vei fi biruitor. 

lată întru fărădelegi m-am zămislit şi în păcate m-a 
născut maica mea; Tu însă adevărul ai iubit; cele nearătate şi 
cele ascunse ale înțelepciunii Tale, mi-ai arătat mie. Stropi- 
mă-vei cu isop şi mă voi curăți; spăla-mă-vei şi mai mult 
decât zăpada mă voi albi. Auzului meu vei da bucurie şi 
veselie; bucura-se-vor oasele cele smerite. Întoarce fața Ta 
de la păcatele mele şi toate fărădelegile mele şterge-le. Inimă 
curată zideşte întru mine, Dumnezeule, şi duh drept 
înnoieşte întru cele dinlăuntru ale mele. Nu mă lepăda de la 
fața Ta şi Duhul Tău cel Sfânt nu-l lua de la mine. Dă-mi 
iarăşi bucuria mântuirii Tale şi cu duh stăpânitor mă 
întăreşte. Învăţa-voi pe cei fără de lege căile Tale şi cei 
nelegiuiți la Tine se vor întoarce. Izbăveşte-mă de vărsarea 
de sânge, Dumnezeule, Dumnezeul mântuirii mele, şi limba 
mea va slăvi dreptatea Ta. Doamne, buzele mele vei 
deschide şi gura mea va vesti lauda Ta. Căci jertfă de ai fi 
voit, Ţi-aş fi dat, dar nici arderile-de-tot nu le binevoieşti. 
Jertfa plăcută lui Dumnezeu este duhul zdrobit; inima 
zdrobită şi smerită Dumnezeu nu o va urgisi. 

Fă bine, Doamne, întru bunăvoirea Ta, Sionului, şi să se 
zidească zidurile Ierusalimului. Atunci vei binevoi jertfa 
dreptății, prinosul şi arderile-de-tot; atunci vor pune pe 
altarul Tău viței. 


Simbolul credinței (Crezul) 


Cred întru unul Dumnezeu, Tatăl Atotţiitorul, Făcătorul 
cerului şi al pământului, al tuturor celor văzute şi nevăzute. 


EN) 


Şi întru unul Domn lisus Hristos, Fiul lui Dumnezeu, 
Unul Născut, Care din Tatăl S-a născut mai înainte de toți 
vecii: Lumină din Lumină, Dumnezeu adevărat din Dum- 
nezeu adevărat, născut, nu făcut, Cel de o ființă cu Tatăl, 
prin Care toate s-au făcut; Care, pentru noi oamenii şi 
pentru a noastră mântuire, S-a pogorât din ceruri şi S-a 
întrupat de la Duhul Sfânt şi din Maria Fecioara şi S-a făcut 
om; Şi S-a răstignit pentru noi în zilele lui Ponţiu Pilat şi a 
pătimit şi S-a îngropat; Şi a înviat a treia zi după Scripturi; Şi 
S-a suit la ceruri şi şade de-a dreapta Tatălui şi iarăşi va să 
vină, cu slavă, să judece viii şi morții, a Cărui Împărăţie nu 
va avea sfârşit. 

Şi întru Duhul Sfânt, Domnul de viață Făcătorul, Care din 
Tatăl purcede, Cel ce împreună cu Tatăl şi cu Fiul este 
închinat şi slăvit, Care a grăit prin proroci. 

Întru una, sfântă, sobornicească şi apostolească Biserică; 

Mărturisesc un botez spre iertarea păcatelor; 

Aştept învierea morților şi viața veacului ce va să fie. 
Amin. 


Rugăciunea întâi, 
a Sfântului Macarie cel Mare: 

Doamne, curățeşte-mă pe mine păcătosul, că niciodată n- 
am făcut bine înaintea Ta, dar izbăveşte-mă de cel viclean şi 
fă să fie întru mine voia Ta, ca fără de osândă să deschid 
gura mea cea nevrednică şi să laud preasfânt numele Tău: al 
Tatălui şi al Fiului şi al Sfântului Duh, acum şi pururea şi în 
vecii vecilor. Amin. 


Rugăciunea a doua, 
a Sfântului Macarie cel Mare: 


Din somn sculându-mă, cântare aduc Ţie, Mântuitorule, 
şi înaintea Ta căzând, strig: nu mă lăsa să adorm în moartea 
păcatelor, ci mă miluieşte, Cel ce Te-ai răstignit de voie, şi 
pe mine, cel ce zac în lene, degrab mă scoală şi mă 
mântuieşte, ca să stau înaintea Ta în rugăciuni; iar după 
somnul nopții să-mi luminezi ziua fără de păcat, Hristoase 
Doamne, şi mă mântuieşte. 


Rugăciunea a treia, 
a Sfântului Macarie cel Mare: 

Sculându-mă din somn, către Tine, Stăpâne, lubitorule de 
oameni, scap şi spre lucrurile Tale mă nevoiesc. Mă rog Tie, 
ajută-mi cu milostivirea Ta în toată vremea şi în tot lucrul. 
Izbăveşte-mă de toate lucrurile rele ale lumii şi de sporirea 
diavolească, mântuieşte-mă şi mă du întru Împărăția Ta cea 
veşnică. Că Tu eşti Făcătorul meu şi Purtătorul de grijă şi 
Dătătorul a tot binele şi în Tine este toată nădejdea mea şi 
ie slavă înalţ, acum şi pururea şi în vecii vecilor. Amin. 


Rugăciunea a patra, 
a Sfântului Macarie cel Mare: 

Doamne, Cel ce cu multă bunătatea Ta şi cu îndurările 
Tale cele mari mi-ai dat mie, robului Tău, de am trecut 
timpul nopții acesteia fără ispită din răutatea pizmaşului, Tu 
Însuţi Stăpâne, Făcătorule a toate câte sunt, învredniceşte- 
mă, întru adevărată lumina Ta, să fac voia Ta cu inimă 
luminată, acum şi pururea şi în vecii vecilor. Amin. 


Rugăciunea a cincea : 


Doamne  Atotţiitorule, Dumnezeul puterilor şi a tot 
trupul, Care între cele de sus locuieşti şi spre cele de jos 
priveşti; Cel ce încerci inimile şi rărunchii, şi adâncul 
omului îl ştii cu adevărat; Lumină fără de început şi pururea 
fiitoare, în care nu este mutare sau umbră de schimbare; 
Însuţi, Împărate fără de moarte, primeşte rugăciunile pe 
care le aducem ie din gurile noastre cele necurate în acest 
ceas, îndrăznind la mulțimea milelor Tale. lartă nouă 
greşelile cele cu cuvântul, cu lucrul, din ştiinţă şi din 
neştiință; curățeşte-ne pe noi de toată întinăciunea trupului 
şi a duhului, făcându-ne pe noi casă Cinstitului şi Sfântului 
Tău Duh. Şi ne dăruieşte nouă cu inimi veghetoare şi curate 
să trecem toată noaptea acestei vieţi, aşteptând luminata şi 
sfânta zi a  Unuia-Născut Fiului Tău, a Domnului 
Dumnezeului şi Mântuitorului nostru lisus Hristos, când va 
veni pe pământ cu slavă să judece pe toți şi să plătească 
fiecăruia după faptele lui. Ca să nu fim aflați zăcând şi 
dormitând, ci priveghind şi sculaţi în lucrarea poruncilor 
Lui, şi să fim gata a intra în bucuria şi cămara slavei Lui 
celei dumnezeieşti, unde este glasul cel neîncetat celor ce Te 
laudă şi nespusa dulceaţă a celor ce văd pururea frumusețea 
cea nespusă a slavei Tale. Că Tu eşti lumina cea adevărată, 
Care luminezi şi sfințeşti toate, şi pe Tine Te laudă toată 
făptura în veci. Amin. 


Rugăciunea a şasea : 


Pe Tine Te binecuvântăm, Dumnezeule preaînalte şi 
Doamne al milelor, Cel ce faci cu noi pururea lucruri mari şi 
neînţelese, slăvite şi prea minunate, care nu au număr. Cel 
ce ne-ai dat nouă somn spre odihna neputinţelor noastre şi 
spre repaos de ostenelile trupului, mulțumindu-Ţi că nu ne- 


dȚiz 


ai pierdut pe noi cu fărădelegile noastre, ci după obicei Te-ai 
arătat iubitor de oameni şi dis-de-dimineaţă ne-ai ridicat pe 
noi ca să slăvim stăpânirea Ia. Pentru aceea, ne rugăm 
bunătăţii Tale celei neasemănate: luminează ochii gândului 
nostru şi ridică mintea noastră din somnul cel greu al lenei 
şi ne deschide gura noastră şi o umple de laudele Tale ca să 
putem în linişte a cânta, a lăuda şi a ne mărturisi pururea 
Ție-Dumnezeului Celui slăvit în toate şi de toți-Tatălui Celui 
fără de început, împreună şi Unuia-Născut Fiului Tău, şi 
Preasfântului şi bunului şi de viață făcătorului Tău Duh, 
acum şi pururea şi în vecii vecilor. Amin. 


Rugăciunea a şaptea, 
a Sfântului loan Gură de Aur: 


(24 de stihuri, după numărul ceasurilor nopții şi ale zilei) 


Pentru ceasurile nopții: 


1. Doamne, nu mă lipsi pe mine de binele Tău cel ceresc. 

2. Doamne, izbăveşte-mă de chinurile cele veşnice. 

3. Doamne, de am greşit fie cu mintea, fie cu gândul, sau cu 

cuvântul, sau cu lucrul, iartă-mă. 

4. Doamne, izbăveşte-mă de toată neştiința şi uitarea, de 
toată 

uşurătatea şi de nesimţirea cea împietrită. 

5. Doamne, izbăveşte-mă de toată ispitirea. 

6. Doamne, luminează-mi inima pe care a întunecat-o pofta 
cea 

rea. 

7. Doamne, eu ca un om am greşit, iar Tu, ca un Dumnezeu 

îndurător, miluieşte-mă, văzând neputinţa sufletului meu. 

8. Doamne, trimite mila Ta în ajutorul meu ca să 
preaslăvesc 


preasfânt numele Tău. 

9. Doamne, lisuse Hristoase, scrie-mă pe mine, robul Tău, 
în 

cartea vieții şi-mi dăruieşte sfârşit bun. 

10. Doamne Dumnezeul meu, deşi n-am făcut nici un bine 

înaintea Ta, dă-mi, după harul Tău, să pun început bun. 

11. Doamne, stropeşte inima mea cu roua harului Tău. 

12. Doamne, al cerului şi al pământului, pomeneşte-mă pe 
mine, 

păcătosul, ruşinatul şi necuratul robul Tău, întru Împărăția 

Ta. Amin. 


Pentru ceasurile zilei: 

Doamne, primeşte-mă întru pocăință. 

Doamne, nu mă lăsa pe mine. 

Doamne, nu mă duce pe mine în ispită. 

Doamne, dă-mi cuget bun. 

. Doamne, dă-mi lacrimi şi aducere aminte de moarte şi 

umilință. 
6. Doamne, dă-mi cuget să mărturisesc toate păcatele mele. 
7. Doamne, dă-mi smerenie, curăție şi ascultare. 
8. Doamne, dă-mi răbdare, voie nebiruită şi blândeţe. 
9. Doamne, sădeşte în mine rădăcina bunătăților şi frica Ta 

în 
inima mea. 
10. Doamne, învredniceşte-mă să Te iubesc cu tot sufletul şi 
gândul meu şi să fac în toate voia Ta. 
11. Doamne, apără-mă de oamenii gâlcevitori, de diavoli, de 
patimile trupeşti şi de toate celelalte lucruri necuviincioase. 
12. Doamne, ştiu că faci precum vrei Tu, deci să fie şi întru 

mine, 

păcătosul, voia Ta, că binecuvântat eşti în veci. Amin. 


Rugăciunea a opta, 
către sfântul înger păzitor: 

Sfinte îngere, cel ce stai înaintea pătimaşului meu suflet şi 
a vieţii mele celei ticăloase, nu mă lăsa pe mine, păcătosul, 
nici nu te depărta de mine pentru neînfrânarea mea. Nu da 
loc diavolului celui viclean să-mi stăpânească cu silnicie 
acest trup muritor; întăreşte mâna mea cea slabă şi 
neputincioasă şi mă îndreptează la calea mântuirii. Aşa, 
sfinte îngere al lui Dumnezeu, păzitorul şi acoperitorul 
sufletului şi al trupului meu cel ticălos, iartă-mi toate cu câte 
te-am scârbit astăzi şi în toate zilele vieţii mele. Acoperă-mă 
şi mă păzeşte de toată ispita celui potrivnic, ca să nu mânii 
cu nici un păcat pe Dumnezeu; şi te roagă pentru mine către 
Domnul, ca să mă întărească întru frica Sa şi vrednic să mă 
arate pe mine, robul Său, bunătății Sale. Amin. 


Rugăciunea a noua, către Preasfânta 


Născătoare de Dumnezeu: 


Preasfântă Stăpâna mea de Dumnezeu Născătoare, cu 
sfintele şi preaputernicile tale rugăciuni, izgoneşte de la 
mine  ticălosul deznădăjduirea, uitarea,  necunoştința, 
nepurtarea de grijă şi toate gândurile cele întinate, cele rele 
şi hulitoare de la ticăloasa mea inimă şi de la întunecata mea 
minte. Şi stinge văpaia poftelor mele, că sărac sunt şi ticălos. 
Izbăveşte-mă de relele amintiri şi năravuri, şi de toate 
faptele cele rele mă slobozeşte. Că binecuvântată eşti de 
toate neamurile şi se slăveşte preacinstitul tău nume în vecii 
vecilor. Amin. 


În toate posturile, de luni până vineri (cu excepția zilelor 
de sărbătoare), se recomandă a se zice şi rugăciunea Sf. 
Efrem Sirul, cu 3 metanii: 


Doamne şi Stăpânul vieții mele, duhul trândăviei, al grijii 
de multe, al iubirii de stăpânire şi al vorbirii în deşert nu mi- 
| da mie! (o metanie) 

Iar duhul curăției, al gândului smerit, al răbdării şi al 
dragostei, dăruieşte-l mie, slugii Tale!(o metanie) 

Aşa, Doamne, Împărate, dăruieşte-mi ca să-mi văd 
greşelile mele şi să nu osândesc pe fratele meu; că 
binecuvântat eşti în vecii vecilor. Amin.(o metanie) 


Apoi sfârșitul: 


Cuvine-se cu adevărat a te ferici pe tine, Născătoare de 
Dumnezeu, cea pururea fericită şi întru totul fără-prihană, şi 
Maica Dumnezeului nostru. 

Pe cea mai cinstită decât heruvimii şi mai slăvită fără-de- 
asemănare decât serafimii, care fără stricăciune pe 
Dumnezeu-Cuvântul a născut; pe tine, cea cu adevărat 
Născătoare de Dumnezeu, te mărim. 


Slavă..., Şi acum..., Doamne miluieşte (de 3 ori). 


Pentru rugăciunile Preacuratei Maicii Tale şi ale tuturor 
Sfinţilor, Doamne, lisuse Hristoase Dumnezeul nostru, 
miluieşte-ne pe noi. 


RUGĂCIUNI PENTRU DIFERITE TREBUINȚE 


Dacă este nevoie şi dorință, la rugăciunile de dimineaţă şi 
de seară, înainte de a face sfârşitul acelora, credincioşii pot 
adăuga şi următoarele rugăciuni: 


Rugăciune la începutul lucrului 


Doamne Dumnezeul nostru, Care dintru început toate le- 
ai făcut spre a noastră bucurie şi desfătare, iar noi 
nemulțumitori fiind şi lipindu-ne mintea de cele zidite de 
Tine, am uitat de Însuşi Ziditorul tuturor. Pentru aceasta ne- 
ai rânduit ca prin multă osteneală să câştigăm darurile Tale, 
zicând prin David prorocul: „leşi-va omul la lucrul şi la 
munca sa până seara”. Asemenea şi prin gura fericitului 
Pavel ai zis: „Cel ce nu vrea să lucreze, nici să nu mănânce“, 
amintindu-ne că „Fără de Tine nu putem face nimic”. 
Aşadar, Doamne Dumnezeule, cu umilință alerg la 
bunătatea Ta: ajută-mi mie, păcătosului, cu harul Tău, să 
săvârşesc lucrul ce-l încep acum şi să-l sfârşesc cu bine, spre 
slava Ta: a Tatălui şi a Fiului şi a Sfântului Duh. Amin. 


Rugăciune după sfârşitul lucrului 
Doamne, lisuse Hristoase, Cel ce eşti împlinirea tuturor 
lucrurilor celor bune, umple de bucurie şi de veselie 
sufletele noastre, primeşte mulțumirea noastră şi ne 
dăruieşte toate cele de folos sufletelor şi trupurilor noastre, 
că a Ta este împărăţia şi puterea şi slava, în veci. Amin. 


Rugăciune înainte de călătorie 
Doamne, lisuse Hristoase, Dumnezeul nostru, Cel ce eşti 
Calea, Adevărul şi Viaţa, şi ai călătorit împreună cu robul 
Tău losif şi cu cei doi ucenici care au mers la Emaus, Însuţi, 


Stăpâne, călătoreşte şi cu mine robul tău, binecuvântându- 
mi drumul. Trimite-mi şi mie înger păzitor ca lui Tobie, ca 
să-mi fie povăţuitor şi apărător şi să mă ferească nevătămat 
de toată întâmplarea cea rea. Şi, astfel, cu pace, sănătate şi 
bună sporire să mă întorc şi toată viața să proslăvesc 
preacinstitul şi de mare cuviință numele Tău: al Tatălui şi al 
Fiului şi al Sfântului Duh. Amin. 


Rugăciune pentru elevi şi studenți 


Doamne, lisuse Hristoase, Dumnezeul nostru, Cel ce Te- 
ai sălăşluit în inimile cele curate ale celor doisprezece 
Apostoli prin harul Preasfântului Duh, Care S-a coborât în 
chipul limbilor de foc şi a deschis gurile lor de au început a 
grăi în alte limbi, Însuţi, Doamne lisuse Hristoase, 
Dumnezeul nostru, trimite acelaşi Duh Sfânt peste mine, 
robul Tău, luminează mintea mea şi sădeşte în urechile mele 
Sfânta Scriptură cea insuflată de Tine, precum şi toată 
învățătura cea bună şi folositoare. Trimite în mintea şi inima 
mea duhul înţelepciunii, al ştiinţei, al evlaviei şi al fricii 
Tale, duhul cel bun care povăţuieşte pe calea cea dreaptă 
spre înţelegerea şi lucrarea a toată fapta cea bună, spre slava 
sfântului Tău nume, pentru rugăciunile Preacuratei Maicii 
Tale, ale înţelepților Tăi Apostoli şi ale tuturor sfinţilor. Că 
Tu eşti luminarea sufletelor şi a trupurilor noastre şi Ţie 
slavă şi mulțumire înălțăm, împreună şi Celui fără de 
început al Tău Părinte şi Preasfântului şi bunului şi de viață 
făcătorului Tău Duh, acum şi pururea şi în vecii vecilor. 
Amin. 


Rugăciune pentru bolnavi 
Stăpâne Atotţiitorule, Împărate Sfinte, Cel ce pedepseşti, 
dar nu omori, Care întăreşti pe cei neputincioşi şi ridici pe 


ara)! 


cei căzuţi, Cel ce vindeci bolile trupeşti ale oamenilor, 
rugămu-ne ie, Dumnezeul nostru: întru milostivirea Ta, 
cercetează pe robii Tăi (N) şi le iartă lor orice au greşit cu 
voie sau fără de voie; trimite din cer puterea Ta cea 
tămăduitoare, atinge-Te de trup, potoleşte-le fierbințeala, 
uşurează-le suferințele şi izgoneşte toată boala. Fii 
tămăduitor robilor Tăi, ridică-i pe dânşii din patul durerii şi 
din aşternutul chinuirii. Dăruieşte-i pe ei sănătoşi şi întregi 
Bisericii Tale ca să fie bineplăcuți ie şi să facă voia Ta. Că 
Ţie se cuvine să ne miluieşti şi să ne mântuieşti pe noi, 
Dumnezeul nostru, şi Ție slavă înălțăm, Tatălui şi Fiului şi 
Sfântului Duh, acum şi pururea şi în vecii vecilor. Amin. 


Rugăciunea părinţilor pentru copii 

Doamne, Dumnezeul nostru, Cel ce cu înțelepciunea Ta ai 
zidit pe om şi, binecuvântându-l, ai zis: „Creşteţi şi vă 
înmulțiţi, şi umpleţi pământul”, cu umilință mă rog ca 
neîncetat să reverşi harul Tău şi să Te milostiveşti asupra 
copiilor mei, pe care mi i-ai dat ca dar dumnezeiesc. Umple- 
i pe ei de credință, înţelepciune şi pricepere. Îndreaptă paşii 
lor pe calea dreptăţii şi-i fereşte de toată ispita şi păcatul. Nu 
cer pentru ei, Doamne, bogaţii şi slavă omenească, ci te rog, 
dă-le sănătate trupului şi sufletului şi minte luminată pentru 
a face voia Ta ca să nu se depărteze niciodată de Biserica Ta 
cea sfântă şi pururi să binecuvânteze numele Tău. Amin. 


Rugăciunea soților unul pentru altul 
Doamne lisuse Hristoase, Dumnezeul nostru, care ne-ai 
învățat să ne rugam unul pentru altul, cer mila şi 
bunăvoința Ta asupra soțului meu (soției mele) şi-i dă lui (ei) 
sănătate şi înțelepciune ca să-şi îndeplinească toate 
îndatoririle după voia şi porunca Ta. Păzeşte-l (-0) de toate 


ispitele care ar putea să-i vină şi întăreşte-l (-o) în credința şi 
dragostea cea adevărată. Bunule Doamne, sfințeşte căsnicia 
noastră şi depărtează de la noi neîncrederea, egoismul şi 
iuțimea. Binecuvântează-ne şi ne primeşte împreună în 
Împărăţia Ta, iar dacă ne este de folos, scapă-ne şi de 
greutățile acestei vieți. Căci Tu eşti Dumnezeul nostru şi Ţie 
slavă înălțăm: Tatălui şi Fiului şi Sfântului Duh, acum şi 
pururea şi în vecii vecilor. Amin. 


Rugăciunea copiilor pentru părinţi 

Dumnezeule cel bun şi iubitor, care m-ai adus la viaţă şi 
la credință prin părinții mei, primeşte mulțumirea şi 
rugăciunea mea pe care o aduc pentru ei. Dă-le lor sănătate 
şi bună-înţelegere, şi-i umple pe ei de bucurie şi de toate 
darurile cele cereşti şi pământeşti. lar mie, Doamne, dă-mi 
putere şi înțelepciune ca să-mi iubesc părinții şi să-i ascult 
întru toate, căci Tu ai poruncit: „Cinsteşte pe tatăl tău şi pe 
mama ta, ca să-ţi fie bine şi să trăieşti ani mulți pe pământ”. 
Amin. 


Rugăciune pentru fraţi şi surori 

Doamne, ie mă rog pentru fraţii şi surorile mele. 
Dăruieşte-le lor sănătate, înțelepciune, pace şi dragoste, ca 
să umble în căile Tale şi sa facă cele plăcute Ţie. Dă-ne, 
Doamne, să trăim în pace şi iubire şi să ne ajutăm unii pe 
alții întru toate. Că milostiv şi iubitor de oameni eşti şi Ţie 
slavă înălțăm: Tatălui şi Fiului şi Sfântului Duh, acum şi 
pururea şi în vecii vecilor. Amin. 


Rugăciune pentru cei răposaţi 
Pomeneşte, Doamne, pe cei ce întru nădejdea învierii şi a 
vieţii celei ce va să fie au adormit, părinți şi frați ai noştri (N) 


şi pe toți cei care întru dreapta credință s-au săvârşit, şi le 
iartă lor toate greşelile pe care le-au săvârşit cu cuvântul, cu 
fapta sau cu gândul. Aşază-i pe ei, Doamne, unde cercetarea 
feţei Tale veseleşte pe toți sfinții Tăi cei din veac. Dăruieşte- 
le lor şi nouă împărăţia Ta şi împărtăşirea bunătăților Tale 
celor negrăite şi veşnice şi desfătarea vieţii Tale celei 
nesfârşite şi fericite. Că Tu eşti învierea şi viața şi odihna 
celor adormiţi, Hristoase, Dumnezeul nostru şi Ţie slavă 
înălțăm, împreună şi Celui fără de început al Tău Părinte şi 
Preasfântului şi Bunului şi de viață făcătorului Tău Duh, 
acum şi pururea şi în vecii vecilor. Amin. 


Rugăciune pentru părintele duhovnicesc 


Doamne, lisuse Hristoase, Fiul lui Dumnezeu, care ai 
primit rugăciunea desfrânatei şi suspinul tâlharului, 
primeşte şi rugăciunea mea, a păcătosului, ce o aduc Ție 
pentru părintele meu duhovnicesc, preotul / ieromonahul 
(N), pe care Tu l-ai rânduit să poarte povara păcatelor mele 
în fața Ta, precum şi Tu porți povara întregii lumi în fața 
Tatălui Ceresc. 

Iartă-i toate greşelile cele de voie şi fără de voie, vindecă-i 
toată boala şi întinăciunea trupească şi sufletească, 
cercetează-i neputințele şi slăbiciunile, căci dintre oameni |- 
ai ales şi poartă aceeaşi fire ca şi mine. Izbăveşte-l de toţi 
vrăjmaşii văzuți şi nevăzuțţi şi de orice ispită. Sporeşte-i 
înțelepciunea, îndelunga-răbdare, liniştea, pacea şi bucuria. 
Înmulţeşte-i puterile, sporeşte-i blândeţea şi purtarea de 
grijă şi împlineşte toate cele de folos lui. Pune în inima şi în 
gura lui cuvintele Tale cele mântuitoare, umple-l de har, dă- 
i minte luminată şi pricepere sfântă. Bine sporeşte în el, 
Doamne, şi dăruieşte-l sănătos, îndelungat în zile, drept 


învățând cuvântul adevărului Tău, pentru rugăciunile 
Preacuratei Maicii Tale şi ale tuturor Sfinţilor Tăi. Amin. 


Rugăciunea stareților de la Optina 


Doamne, dă-mi să întâmpin cu linişte sufletească tot ce- 
mi va aduce ziua de azi. Doamne, dă-mi întru totul să mă 
supun voii Tale Sfinte. 

În tot ceasul acestei zile povăţuieşte-mă şi ajută-mă în 
toate. Toate câte le voi auzi şi mi se vor întâmpla în această 
zi, învaţă-mă să le primesc cu suflet liniştit şi cu credință 
tare, după sfântă voia Ta. 

În toate cuvintele şi faptele mele călăuzeşte-mi gândurile 
şi simţurile. În toate întâmplările neprevăzute, fă să nu uit 
că totul este trimis de către Tine. 

Doamne, învață-mă să mă port cu dreptate şi cu 
înțelepciune cu toți frații mei, să nu tulbur şi să nu supăr pe 
nimeni. 

Doamne, dă-mi putere să duc povara zilei şi toate câte mi 
se vor întâmpla în această zi, cu pace în suflet. 

Doamne, călăuzeşte-mi voia mea şi învață-mă să mă rog, 
să cred, să nădăjduiesc, să rabd, să iert şi să iubesc. Amin. 


RUGĂCIUNILE MESELOR 


Rugăciune înaintea mesei de dimineață şi prânz: 


În numele Tatălui şi al Fiului şi al Sfântului Duh. Amin. 


Tatăl nostru, Care eşti în ceruri, sfințească-Se numele 
Tău, vie Împărăţia Ta, facă-se voia Ta, precum în cer aşa şi 
pe pământ. Pâinea noastră cea spre ființă, dă-ne-o nouă 
astăzi şi ne iartă nouă greşelile noastre, precum şi noi iertăm 
greşiților noştri. Şi nu ne duce pe noi în ispită, ci ne 
izbăveşte de cel viclean. Că a Ta este împărăţia şi puterea şi 
slava în veci. Amin. 


Doamne miluieşte (de 3 ori). 


Hristoase Dumnezeule, binecuvântează mâncarea şi 
băutura robilor Tăi, că Sfânt eşti, totdeauna, acum şi 
pururea şi în vecii vecilor. Amin. 


Rugăciune după masa de dimineaţă şi prânz: 


Mulţumim ie, Hristoase Dumnezeul nostru, că ne-ai 
săturat de bunătăţile Tale cele pământeşti; nu ne lăsa lipsiţi 
nici de cereasca Ta Împărăție; ci, precum ai venit în mijlocul 
ucenicilor Tăi, Mântuitorule, pacea Ta dându-le lor, aşa vino 
şi la noi şi ne mântuieşte. 

Cuvine-se cu adevărat... (vezi rugăciunile de dimineață) 


Slavă... Şi acum... Doamne miluieşte (de 3 ori). 


Pentru rugăciunile sfinţilor părinţilor noştri, Doamne 
lisuse Hristoase, Fiul lui Dumnezeu, miluieşte-ne pe noi. 


E i 


Rugăciunea înainte de masa de seară 


Mânca-vor săracii şi se vor sătura, şi vor lăuda pe 
Domnul; iar cei ce-L caută pe Dânsul; inimile lor vor fi vii în 
veacul veacului. 


sau: 


Ochii tuturor spre Tine sunt, Doamne, că Tu le dai 
tuturor hrană la vremea cuvenită. Deschizându-Ţi Tu mâna 
Ta, toate se vor umple de bunătăți. 


Slavă..., Şi acum..., Doamne miluieşte (de 3 ori). 


Hristoase Dumnezeule, binecuvântează mâncarea şi 
băutura robilor Tăi, că Sfânt eşti, totdeauna, acum şi 
pururea şi în vecii vecilor. Amin. 


Rugăciunea după masa de seară 


Veselitu-ne-ai pe noi, Doamne, întru făpturile Tale şi 
întru lucrurile mâinilor Tale ne-am bucurat; însemnatu-s-a 
peste noi lumina feței Tale, Doamne. Dat-ai veselie în inima 
mea, mai mare decât veselia altora pentru rodul de grâu, de 
vin şi de untdelemn, ce li s-au înmulţit. În pace întreg mă 
voi culca şi voi adormi, căci Tu, Doamne, întru nădejde m-ai 
aşezat. 


Slavă..., Şi acum..., Doamne miluieşte (de 3 ori). 


Pentru rugăciunile sfinților părinţilor noştri, Doamne 
lisuse Hristoase, Fiul lui Dumnezeu, miluieşte-ne pe noi. 


RUGĂCIUNILE DE SEARĂ 


După rugăciunile începătoare (vezi la rugăciunile de 
dimineaţă), se citesc troparele acestea, glasul al 6-lea: 


Miluieşte-ne pe noi, Doamne, miluieşte-ne pe noi, că 
nepricepându-ne de nici un răspuns, această rugăciune 
aducem ie, ca unui Stăpân, noi păcătoşii robii Tăi; 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; 
nu Te mânia pe noi foarte, nici pomeni fărădelegile noastre, 
ci caută şi acum ca un milostiv, şi ne izbăveşte pe noi de 
vrăjmaşii noştri, că Tu eşti Dumnezeul nostru şi noi suntem 
poporul Tău, toți lucrul mâinilor Tale şi numele Tău 
chemăm. 


Şi acum şi pururea şi în vecii vecilor. Amin. 


Uşa  milostivirii  deschide-o nouă, binecuvântată 
Născătoare de Dumnezeu, ca să nu pierim cei ce nădăjduim 
întru tine, ci să ne izbăvim prin tine din nevoi, căci prin tine 
a venit mântuirea neamului creştinesc. 


Doamne miluieşte (de 12 ori), apoi, 


Rugăciunea întâi, către Dumnezeu-Tatăl: 


(a Sfântului Macarie cel Mare) 

Dumnezeule cel veşnic şi Împărate a toată făptura, Cel ce 
m-ai învrednicit a ajunge până în acest ceas, iartă-mi toate 
păcatele ce am făcut în această zi: cu lucrul, cu cuvântul şi 
cu gândul; şi curățeşte, Doamne, smeritul meu suflet de 
toată întinăciunea trupului şi a sufletului. Şi-mi dă, Doamne, 
în această noapte, a trece somnul în pace ca, sculându-mă 


4(25 )p 


din ticălosul meu aşternut, bine să plac preasfântului Tău 
nume în toate zilele vieţii mele şi să calc pe vrăjmaşii cei ce 
se luptă cu mine: pe cei trupeşti şi pe cei fără de trup. Şi mă 
izbăveşte, Doamne, de gândurile cele deşarte, care mă 
întinează şi de poftele cele rele. Că a Ta este împărăția, 
puterea şi slava, a Tatălui şi a Fiului şi a Sfântului Duh, 
acum şi pururea şi în vecii vecilor. Amin. 


Rugăciunea a doua, către lisus Hristos: 


(a Sfântului Antioh) 

Atotţiitorule, Cuvinte al Tatălui, Tu singur fiind 
desăvârşit, lisuse Hristoase, pentru multă milostivirea Ta, 
nu Te dezlipi de mine, robul Tău, ci odihneşte întru mine 
pururea, lisuse, Cel ce eşti Păstor bun al oilor Tale. Nu mă 
da ispitei şarpelui, nici nu mă lăsa în pofta satanei, că 
sămânța  stricăciunii este întru mine. Tu, Doamne 
Dumnezeule, Cel căruia ne închinăm, Împărate Sfinte, Iisuse 
Hristoase, păzeşte-mă în timpul somnului cu lumina cea 
neîntunecată, cu Duhul Tău cel Sfânt, cu Care ai sfințit pe 
ucenicii Tăi. Dă-mi, Doamne, şi mie, nevrednicului robului 
Tău, mântuirea Ta în aşternutul meu. Luminează mintea 
mea cu lumina înțelegerii sfintei Tale Evanghelii, sufletul 
meu cu dragostea Crucii ale, inima mea cu curăția 
cuvintelor Tale, trupul meu cu patima Ta cea nebiruită, 
cugetul meu cu smerenia Ta îl păzeşte şi mă ridică, la vreme 
cuvioasă, spre a Ta slăvire, că preaslăvit eşti cu Cel fără de 
început al Tău Părinte şi cu Preasfântul Duh în veci. Amin. 


Rugăciunea a treia, către Sfântul Duh: 
Doamne, Împărate ceresc,  Mângâietorule, Duhule 
adevărate, milostiveşte-Te spre mine, păcătosul robul Tău, şi 
mă miluieşte şi-mi iartă mie, nevrednicului, toate câte am 


greşit Ţie astăzi cu voie şi fără de voie, cu ştiinţă şi neştiință, 
cu cele din tinereţe şi din obiceiul cel rău, din voie liberă şi 
din lene: ori de m-am jurat cu numele Tău, ori de l-am hulit 
în gândul meu, sau pe cineva am ocărât, sau pe cineva am 
clevetit în mânia mea, sau am jignit, sau de ceva m-am 
mâniat, sau am minţit, sau fără de vreme am dormit, sau 
vreun sărac a venit la mine şi l-am nesocotit, sau pe fratele 
meu l-am mâhnit, sau m-am certat, sau pe cineva am 
osândit, sau m-am mărit, sau m-am trufit, sau m-am mâniat, 
sau, stând la rugăciune, mintea mea s-a abătut la 
deşertăciunile acestei lumi, sau răzvrătire am cugetat, sau 
prea m-am săturat, sau nebuneşte am râs, sau ceva rău am 
cugetat, sau frumusețe străină am văzut şi cu dânsa mi-am 
rănit inima, sau ce nu se cuvine am grăit, sau de păcatul 
fratelui meu am râs, deşi ale mele sunt nenumărate, sau de 
rugăciune nu m-am îngrijit, sau altceva rău am făcut şi 
nu-mi aduc aminte; că acestea toate şi mai mari decât 
acestea am făcut. Miluieşte-mă, Stăpâne şi Făcătorul meu, pe 
mine, leneşul şi nevrednicul robul Tău, şi mă uşurează şi mă 
slobozeşte şi mă iartă, ca un bun şi de oameni iubitor. Ca în 
pace să mă culc şi să dorm eu, păcătosul şi necuratul şi 
ticălosul, şi să mă închin şi să cânt şi să preaslăvesc 
preacinstit numele Tău, împreună cu al Tatălui şi cu al 
Unuia-Născut Fiului Lui, acum şi pururea şi în vecii vecilor. 
Amin. 


Rugăciunea a patra: 


Doamne Dumnezeul nostru, orice am greşit în această zi 
cu cuvântul, cu lucrul şi cu gândul, ca un bun şi iubitor de 
oameni, iartă-mi. Somn cu pace şi fără ispite dăruieşte-mi. 
Pe îngerul Tău cel apărător îl trimite să mă acopere şi să mă 
păzească de tot răul. Că Tu eşti păzitorul sufletelor şi al 

trupurilor noastre şi Ție slavă înălțăm, Tatălui şi Fiului şi 
Sfântului Duh, acum şi pururea şi în vecii vecilor. Amin. 


Rugăciunea a cincea: 


Doamne Dumnezeul nostru, în Care am crezut şi al Cărui 
nume mai mult decât tot numele îl chemăm, dă-ne nouă, 
celor ce mergem spre somn, iertare sufletului şi trupului; 
păzeşte-ne de toată nălucirea şi întunecata desfătare; 
potoleşte pornirea poftelor, stinge aprinderea zburdării 
trupeşti şi ne dă în curăție a viețui cu lucrurile şi cu 
cuvintele, ca, dobândind viață cu fapte bune, să nu cădem 
din binele Tău cel făgăduit, că bine eşti cuvântat în veci. 
Amin. 


Rugăciunea a şasea, 
către Preasfânta Născătoare de Dumnezeu: 

Preacurată şi binecuvântată de Dumnezeu Născătoare 
Marie, Maica cea bună a Bunului Împărat, varsă mila Fiului 
Tău şi Dumnezeului nostru spre pătimaşul meu suflet, şi cu 
rugăciunile Tale mă îndreptează spre fapte bune, ca cealaltă 
vreme a vieții mele fără de prihană să o petrec şi prin tine 
raiul să dobândesc, Fecioară de Dumnezeu Născătoare, care 
eşti una curată şi binecuvântată. 


Rugăciunea a şaptea, către Îngerul păzitor: 
Îngerul lui Hristos, păzitorul meu cel sfânt şi acoperitorul 
sufletului şi al trupului meu, iartă-mi toate câte am greşit în 
ziua de astăzi, şi de toată viclenia vrăjmaşului meu celui 
protivnic mă izbăveşte, ca să nu mânii cu nici un păcat pe 
Dumnezeul meu; şi te roagă pentru mine, păcătosul şi 
nevrednicul rob, ca să mă arăţi vrednic bunătăţii şi milei 


Preasfintei Treimi şi Maicii Domnului meu lisus Hristos şi 
tuturor sfinților. Amin. 


Condacul Născătoarei de Dumnezeu: 


(glasul al 8-lea) 

Apărătoare Doamnă, izbăviţi fiind de cele rele, mulțumiri 
aducem ţie, Născătoare de Dumnezeu, noi robii tăi; Şi ca 
ceea ce ai stăpânire nebiruită, izbăveşte-ne din toate 
primejdiile, ca să strigăm ţie: Bucură-te, Mireasă nenuntită! 

Fecioară, care eşti pururea slăvită, de Dumnezeu 
Născătoare, Marie, Maica lui Hristos, Dumnezeul nostru, 
primeşte rugăciunile noastre şi le du Fiului tău şi 
Dumnezeului nostru, ca să mântuiască şi să lumineze, 
pentru tine, sufletele noastre. 


Rugăciunea Sfântului Ioanichie: 


Nădejdea mea este Tatăl, scăparea mea este Fiul, 
acoperemântul meu este Duhul Sfânt, Treime Sfântă, slavă 
Ţie. 


Rugăciunea Sfântului loan Damaschin: 


Stăpâne, lubitorule de oameni, oare-mi va fi mie patul 
meu groapă, sau iarăşi îmi vei lumina cu ziuă ticălosul meu 
suflet? Iată, groapa şi moartea îmi stau înainte. De judecata 
Ta, Doamne, mă tem şi de chinul cel fără de sfârşit; iar a face 
rău nu mai contenesc. Pe Tine, Domnul Dumnezeul meu, 
pururea Te mânii şi pe Preacurata Maica Ta şi pe toate 
puterile cereşti şi pe sfântul înger, păzitorul meu. Şi ştiu, 
Doamne, că nu sunt vrednic de iubirea Ta de oameni, ci 
vrednic sunt de toată osânda şi chinul. Dar Te rog, 
mântuieşte-mă după mulțimea bunătății Tale, că de vei 
mântui pe cel drept, nu-i lucru mare şi de vei milui pe cel 

curat, nu-i nici o minune, că sunt vrednici de mila Ta, dar şi 
spre mine păcătosul să faci minuni cu mila Ta; întru aceasta 
să arăţi iubirea Ta de oameni, ca să nu biruiască răutatea 
mea bunătatea şi milostivirea Ta cea nespusă; deci precum 
voieşti, aşa să le rânduieşti. 


Apoi, făcând la fiecare cerere închinăciune 
sau metanie până la pământ, zi: 


Mă închin ie, Preasfântă Treime, Fiinţă de viață 
făcătoare şi nedespărțită: Părinte, Fiule şi Duhule Sfinte; 
cred întru Tine şi Te mărturisesc şi Te slăvesc; Îți mulțumesc 
şi Te laud, Te cinstesc şi Te preaînalţ şi Te rog: miluieşte-mă 
pe mine, nevrednicul robul Tău, pentru numele Tău. (de 3 
ori) 


Preasfântă Stăpână de Dumnezeu Născătoare, primeşte 
această puţină rugăciune şi o du Fiului tău şi Dumnezeului 
nostru, ca să mântuiască şi să lumineze, pentru tine, 
sufletele noastre. 


Toate puterile cereşti: Scaunele, Domniile, Începătoriile, 
Stăpâniile, Puterile, Heruvimii, Serafimii, Arhanghelii şi 
Îngerii, rugați-vă lui Dumnezeu pentru mine, păcătosul. 


Sfinte şi mare Prorocule Ioane, Înaintemergătorule. şi 
Botezătorule al Domnului, cel ce ai pătimit pentru Hristos şi 
ai câştigat îndrăzneală către Stăpânul, roagă-te pentru mine, 
păcătosul, ca să mă mântuiesc pentru rugăciunile tale. 


Sfinţilor ai lui Dumnezeu: apostolilor, proorocilor, 
mucenicilor, ierarhilor, cuvioşilor şi drepţilor, şi toţi sfinții 
care ați pătimit pentru Hristos şi ați câştigat îndrăzneală 
către Stăpânul, rugaţi-vă pentru mine, păcătosul, ca să mă 
mântuiesc pentru rugăciunile voastre. 


Toate sfintele femei: mironosițe, mucenițe şi cuvioase, 
care ați slujit Mântuitorului Hristos cu dăruire, rugați pe 
Dumnezeu pentru mine, păcătosul. 


Sfinte îngere, păzitorul meu, acoperă-mă cu aripile 
bunătăţii tale şi izgoneşte de la mine toată lucrarea cea rea a 
diavolului şi roagă pe Dumnezeu pentru mine, păcătosul. 


Şi apoi, vrând să te aşezi pe aşternut, zi acestea: 


Luminează-mi ochii mei, Hristoase Dumnezeule, ca nu 
cumva să adorm întru moarte, ca nu cumva să zică 
vrăjmaşul meu: întăritu-m-am asupra lui. 


Slavă... 
Sprijinitor sufletului meu fii, Dumnezeule, că umblu prin 


mijlocul a multe curse; izbăveşte-mă de dânsele şi mă 
mântuieşte, Bunule, ca un iubitor de oameni. 


Şi acum..., al Născătoarei de Dumnezeu: 


Preaslăvită Maica lui Dumnezeu, care eşti mai sfântă 
decât sfinţii îngeri, neîncetat te cântăm cu inima şi cu gura, 
mărturisind că tu eşti de Dumnezeu Născătoare, căci cu 
adevărat ne-ai născut nouă pe Dumnezeu întrupat şi te rogi 
neîncetat pentru sufletele noastre. 


Rugăciune de mijlocire: 


Slăbeşte, lasă, iartă, Dumnezeule, greşelile noastre cele de 
voie şi cele fără de voie, cele cu lucrul şi cu cuvântul, cele cu 
ştiinţă şi cele cu neştiință, cele din noapte şi din zi, cele cu 
mintea şi cu gândul. Toate le iartă nouă, ca un bun şi de 
oameni iubitor. 


Pe cei ce ne urăsc pe noi şi ne fac strâmbătate, iartă-i, 
Doamne. Celor ce ne fac bine, fă-le bine. Fraţilor şi 
rudeniilor noastre, dăruieşte-le cererile cele către mântuire 
şi viață veşnică. Pe cei ce sunt întru neputinţă, cercetează-i şi 
vindecare dăruieşte-le. Cu cei călători, împreună călătoreşte. 
Celor ce ne ajută şi ne miluiesc pe noi, iertare păcatelor 
dăruieşte-le. Pe cei ce ne-au cerut nouă, nevrednicilor, să ne 
rugăm pentru dânşii, miluieşte-i după mare mila Ta. 
Pomeneşte, Doamne, pe cei mai dinainte adormiţi, părinții şi 
fraţii noştri, şi-i odihneşte unde luminează lumina feţei Tale. 
Pomeneşte, Doamne, pe frații noştri cei din necazuri şi-i 
izbăveşte de toată primejdia. Pomeneşte, Doamne, pe cei ce 
aduc daruri şi fac bine în sfintele Tale biserici şi le dă lor 
cererile cele către mântuire şi viață veşnică. Pomeneşte-ne, 
Doamne, şi pe noi, smeriţii, păcătoşii şi nevrednicii robii Tăi, 
şi luminează mintea noastră cu lumina cunoştinței Tale şi ne 
îndreptează pe calea poruncilor Tale. Pentru rugăciunile 
Preacuratei Stăpânei noastre, Născătoarei de Dumnezeu şi 
pururea Fecioarei Maria, şi ale tuturor sfinților Tăi, că bine 
eşti cuvântat în vecii vecilor. Amin. 


Apoi: 

Cuvine-se cu adevărat a te ferici pe tine, Născătoare de 
Dumnezeu, cea pururea fericită şi întru totul fără-prihană, şi 
Maica Dumnezeului nostru. 

Pe cea mai cinstită decât heruvimii şi mai slăvită fără-de- 
asemănare decât serafimii, care fără stricăciune pe 
Dumnezeu-Cuvântul a născut, pe tine, cea cu adevărat 
Născătoare de Dumnezeu, te mărim. 


Slavă..., Şi acum..., Doamne miluieşte (de 3 ori). 


Pentru rugăciunile sfinţilor părinţilor noştri, Doamne 
lisuse Hristoase, Fiul lui Dumnezeu, miluieşte-ne pe noi. 


Când vrei să te culci, zi: 


In mâinile Tale, Doamne lisuse Hristoase, Fiul lui 
Dumnezeu, îmi dau sufletul meu; Tu mă miluieşte, Tu mă 
binecuvântează şi viață veşnică îmi dăruieşte. Amin. 


Apoi, făcându-ți semnul crucii şi, adormind cu 
rugăciunea pe buze şi în minte, cu nădejde gândeşte-te la 
ziua judecății, 
cum vei sta înaintea lui Dumnezeu. 


RÂNDUIALĂ ÎNAINTE DE SPOVEDANIE 


Fiecare creştin trebuie să-şi mărturisească păcatele ori de 
câte ori simte nevoia (o dată la câteva săptămâni sau cel 
puţin în cele 4 posturi). Când cineva se mărturiseşte pentru 
prima dată sau când trece la un alt duhovnic, trebuie să facă 
o mărturisire generală (din copilărie), urmând ca după aceea 
să mărturisească doar păcatele pe care le-a făcut de la ultima 
mărturisire. Problemele care nu țin de spovedanie trebuie 
discutate cu preotul aparte, nu în cadrul tainei mărturisiri. 


După rugăciunile începătoare, cel care se pregăteşte 
pentru a-şi mărturisi păcatele, spune cu toată umilința: 


Psalmul 6 


Doamne, nu cu mânia Ta să mă mustri pe mine, nici cu 
urgia Ta să mă cerți. Miluieşte-mă, Doamne, că neputincios 
sunt; vindecă-mă, Doamne, că s-au tulburat oasele mele; şi 
sufletul meu s-a tulburat foarte şi Tu, Doamne, până când? 
Întoarce-Te, Doamne; izbăveşte sufletul meu, mântuieşte- 
mă, pentru mila Ta. Că nu este în moarte cine să Te 
pomenească pe Tine şi în iad cine Te va lăuda? Ostenit-am 
întru suspinul meu, spăla-voi în fiecare noapte patul meu, 
cu lacrimile mele aşternutul meu voi uda. S-a tulburat de 
supărare ochiul meu, îmbătrânit-am între toți vrăjmaşii mei. 
Depărtaţi-vă de la mine toți cei ce lucraţi fărădelegea, că a 
auzit Domnul glasul plângerii mele. Auzit-a Domnul 
cererea mea, Domnul rugăciunea mea a primit. Să se 
ruşineze şi să se tulbure foarte toți vrăjmaşii mei; să se 
întoarcă şi să se ruşineze foarte degrabă. 


Rugăciune de pocăință 

Doamne, Dumnezeul nostru, Cel bogat în milă şi 
necuprins în îndurări, Care Singur din fire eşti fără de păcat 
şi pentru noi Te-ai făcut om fără de păcat, ascultă în ceasul 
acesta, această rugăciune dureroasă a mea, că sărac şi lipsit 
sunt eu de fapte bune şi inima mea s-a tulburat în mine! Tu, 
Doamne preaînalte, Împărate al cerului şi al pământului, ştii 
că toată viața mea am petrecut-o în păcate şi, umblând după 
poftele trupului, mi s-a întunecat mintea, încât n-am vrut să 
fac voia Ta cea sfântă; ci cu totul robindu-mă de poftele care 
mă înconjoară, m-am făcut de râs şi de batjocură dracilor, 
uitând că nesuferită este urgia îngrozirii Tale asupra 
păcătoşilor. Apoi, căzând în deznădăjduire şi nesimţire, m- 
am făcut pustiu şi gol de dragostea cea de la Tine. Mintea cu 
totul mi-am întinat prin cugete trupeşti; trupul mi-am 
spurcat prin amestecări; duhul cu totul mi l-am pângărit cu 
învoirea spre păcate. Toate mădularele ticălosului meu trup 
le-am pornit a lucra şi a sluji păcatului. Dar de vreme ce eşti 
mult-milostiv şi aştepţi întoarcerea oamenilor, iată, şi eu cad 
la înfricoşatul Tău Scaun şi, căzând către Tine, din adâncul 
sufletului strig ie: Milostiveşte-te, Doamne, iartă-mă, 
Îndurate, ajută neputinței mele, pleacă-Te spre nepriceperea 
mea, ia aminte la rugăciunea mea şi lacrimile mele să nu le 
treci cu vederea. Primeşte-mă pe mine, cel ce mă pocăiesc, 
şi, rătăcit fiind,  întoarce-mă, şi,  întorcându-mă, 
îmbrățişează-mă şi mă iartă, căci n-ai pus pocăință pentru 
cei drepți şi n-ai adus iertare celor ce nu greşesc, ci ai 
rânduit pocăință pentru mine păcătosul, care cu atâtea fapte 
te-am  mâniat. Gol şi descoperit stau înaintea Ta, 
cunoscătorule de inimi, Doamne, mărturisindu-mi păcatele 
mele, pentru că nu pot să caut şi să văd înălțimea cerului, 
fiind împilat de greutatea păcatelor mele. Deci, luminează- 

mi ochii inimii mele şi dă-mi umilință spre pocăință şi 
zdrobire de inimă spre îndreptare, ca să merg cu bună 
nădejde şi cu adevărată şi deplină adeverire la lumea cea de 
dincolo, lăudând şi binecuvântând totdeauna preasfânt 
numele Tău: al Tatălui şi al Fiului şi al Sfântului Duh, acum 
şi pururea şi în vecii vecilor. Amin. 


Scurtă învățătură despre Spovedanie: 

Înainte de mărturisirea păcatelor, creştinul va scrie pe o 
foaie păcatele făcute, pentru a nu lăsa ceva nemărturisit, iar 
lista de mai jos este menită să-i ajute chiar şi pe cei care se 
mărturisesc mai des. În cazul în care cineva are de adăugat 
ceva, acest lucru trebuie făcut neapărat, având mai jos doar 
un îndrumar general, care nu poate fi valabil pentru toți 
creştinii. Cei care nu înţeleg; ce înseamnă un anumit păcat 
sau cât de grav este acesta, să-l întrebe pe preotul duhovnic. 
Primul şi ultimul aliniat din această mărturisire se vor citi 
de către fiecare, pentru că ele constituie o introducere şi un 
sfârşit general valabil pentru toți. 


GHID DE MĂRTURISIRE A PĂCATELOR 


Mă mărturisesc eu, mult păcătosul/păcătoasa (numele 
de botez), Domnului nostru lisus Hristos în prezența 
sfinţiei tale, cinstite părinte, de toate păcatele mele pe care 
le-am făcut de la ultima mărturisire (sau din copilărie) şi 
până acum: cu fapta, cu cuvântul, cu gândul, din ştiinţă şi 
din neştiință, cu voie sau fără de voie, din noapte şi din 
Zi... 


Am greşit: având puţină credință şi încredere în 
Dumnezeu; căzând în ispite şi în nevoi nu m-am supus voii 
Domnului, ci am cârtit şi am hulit; n-am îngăduială şi 
răbdare când nu se face ceva după voia mea; m-am lenevit a 


4['36 


învăţa legea şi poruncile Domnului; nu m-am pocăit cu 
părere de rău de păcatele făcute şi cu hotărâre de a nu mai 
greşi, m-am ruşinat şi am ascuns păcatele la mărturisire (se 
menţionează care anume); m-am împărtăşit cu sfintele Taine 
cu nevrednicie; m-am ruşinat a mărturisi că sunt creştin, m- 
am lenevit a face fapte bune. 

Am greşit: cu mândria, cu fudulia, cu slavă deşartă, cu 
iubirea de sine, cu îndreptățirea de sine şi învinuirea altora, 
cu îmbuibarea pântecelui, cu beţia, cu mâncarea pe ascuns, 
înainte şi după vreme, cu somn mult, cu iubirea de plăceri, 
m-am purtat fără de ruşine; am fumat tutun şi am servit pe 
alții, mi-am făcut tatuaje. Am pomenit numele Domnului în 
deşert, am înjurat, nebuneşte am râs şi am făcut glume pe 
seama altora, am judecat, am osândit pe nedrept, am 
clevetit, am minţit; am minţit şi am bătut pe cineva la mânie 
sau din plăcere. 

Am greşit: cu necinstirea sfintelor sărbători, n-am 
frecventat Sfânta Biserică în duminici şi sărbători; în timpul 
slujbei am greşit cu neatențţia, cu vorbirea şi umblarea prin 
biserică, cu înfăţişare smintitoare; m-am lenevit a face 
rugăciunile creştinului de seară şi dimineaţă, a citi Sfânta 
Scriptură şi alte cărți de suflet folositoare; n-am împlinit 
canonul rânduit mie de duhovnic, m-am lenevit a face 
metanii; am făcut semnul Sfintei Cruci cu neglijență; am 
încălcat sfintele posturi (cele 4 posturi + zilele de miercuri şi 
vineri); am pierdut timpul în zadar în fața televizorului şi a 
calculatorului. 

Am greşit: cu necinstirea părinților, nu i-am ascultat, 
le-am vorbit urât şi am ridicat mâna la ei, n-am avut grijă de 
bătrânețele lor, n-am stimat pe cei vârstnici; nu mi-am 
educat copiii în frica Domnului, m-am purtat cu ei aspru sau 
i-am lăsat în voia lor, n-am avut grijă de viața lor 

duhovnicească, i-am îndemnat la păcat, i-am deprins să 
fure, să mintă ş.a. 

Am greşit: cu mânia, cu învrăjbirea, cu invidia, cu ura 
față de aproapele, cu neiertarea, cu neiubirea aproapelui, cu 
răzbunarea, cu împietrirea inimii; am omorât pe cineva cu 
voie sau fără voie, am fost părtaş la omor; am putut salva pe 
cineva, dar m-am temut să-l ajut; am fost pricina morții 
cuiva; am chinuit şi am ucis animale. 

Bărbații: m-am spurcat, având scurgere în somn; am 
oprit zămislirea pruncilor; am impus sau am fost de acord 
ca soția (sau partenera) să facă avort; am lovit soția, am 
împins-o să facă lucruri urâte; am violat pe cineva. 

Femeile: am oprit zămislirea pruncilor; mi-am omorât 
copilul în pântece, făcând avort; am sfătuit pe alții să facă 
acest păcat sau am căzut de acord; am pierdut copilul în 
timpul sarcinii (se precizează motivul); din 
neglijență /neştiință m-am împărtăşit în perioada de 
necurăţie lunară; am căutat să ispitesc bărbaţii prin folosirea 
machiajului şi/sau prin purtarea hainelor indecente. 

Am greşit: primind gânduri spurcate de desfrânare şi 
nu m-am împotrivit lor, m-am îndulcit în ele; m-am spurcat 
cu amintiri de păcate şi închipuiri spurcate, am privit filme 
şi imagini pornografice; m-am spurcat cu aprinderea 
trupească spre desfrânare; am făcut malahie (masturbare); 
am curvit sau preacurvit (după caz, trebuie specificat dacă 
nu cumva relațiile au avut loc cu rude sau cu persoane de 
acelaşi sex); m-am căsătorit fără să mă cunun la Biserică; am 
avut relații împotriva firii (diferite perversiuni sexuale); nu 
m-am înfrânat de la relaţii conjugale în zilele de post, în 
perioada de sarcină şi de alăptare a pruncului; am iubit şi 
am căutat plăcerea trupească, m-am desfrânat cu mirosul, 
cu privirea, cu atingerile şi pipăitul. 

Am greşit: cu viclenia, cu fățărnicia, cu minciunile, cu 
batjocura, cu zgârcenia, cu agonisirea de bogății, n-am făcut 
milostenie la săraci, n-am ajutat pe cei nevoiaşi, am urât şi 
am alungat pe cerşetori; am furat şi am luat fără voie lucruri 
străine, am făcut afaceri murdare, am dat şi am primit mită, 
am nedreptăţit, am făcut mărturie nedreaptă asupra 
aproapelui; am spus la alţii păcate de sminteală, am spus 
vorbe murdare, de ruşine, am jurat de Dumnezeu şi 
Biserică, am râs de păcatele şi neputințele aproapelui, am 
smintit pe cei mai mici, am căutat cinste, m-am mărit cu 
cuvântul, m-am lăudat, m-am pus pe mine pildă altora. 

Am greşit: poftind frumusețe străină şi cu dânsa mi-am 
rănit inima; am avut zavistie, văzând bogăţia şi bunurile 
materiale sau spirituale ale aproapelui, am făcut vrăji şi 
farmece, am despărțit familii, mi-am bătut joc de lucruri 
sfinte, am crezut în zodii (horoscop); am fost la descântători, 
vrăjitori şi ghicitori; am plătit slujbe sau m-am rugat pentru 
a face rău cuiva, n-am iertat pe cei care mi-au făcut rău, am 
blestemat pe ei şi pe copiii lor, am blestemat pe copiii mei, 
am jurat pe sănătatea lor; am necinstit mormintele 
răposațţilor; am băut sânge de animale, am mâncat animale 
moarte; am tăgăduit existența lui Dumnezeu, am fost ateu şi 
am propagat ateismul; m-am înşelat cu ereziile cele 
spurcate, am fost sectar şi am fost „botezat” la sectari, am 
depărtat şi pe alții de la dreapta credință, m-am înşelat cu 
visurile şi cu diferite superstiții, am ascultat muzică 
satanistă. 

Am greşit: cu vederea, cu auzul, cu văzul şi cu toate 
simţirile mele, dar de toate acestea pe care le-am mărturisit 
sau din uitare nu le-am mărturisit, mă căiesc, îmi pare rău şi 
mă simt vinovat în fața Domnului şi voiesc ca de acum 
înainte, cu ajutorul lui Dumnezeu, să nu mai greşesc, iar tu 


cinstite părinte, iartă-mă, dezleagă-mă şi roagă-te pentru 
mine păcătosul/păcătoasa. 


După ce creştinul şi-a mărturisit păcatele, duhovnicul îi 
stabileşte, după caz, un canon prin care-i dă o rânduială de 
rugăciune, post, lectură duhovnicească etc. Creştinul este 
dator să îndeplinească cu strictețe, dar şi cu evlavie şi râvnă 
acest canon, exact aşa cum a fost stabilit. Canonul poate 
presupune, în cazul unor păcate mai grave, oprirea de la 
împărtăşirea cu Sfintele Taine pentru un anumit timp 
(epitimie). Cel oprit de la Împărtăşanie pentru mai mult 
timp trebuie să frecventeze Biserica şi chiar să se 
mărturisească cât mai des, pentru a-şi vindeca mai uşor 
boala sufletească pricinuită de păcat. 


Cel care a primit binecuvântarea de a se împărtăşi se 
pregăteşte trupeşte şi duhovniceşte, aşa cum a fost sfătuit de 
duhovnicul său. În anumite situații, sub supravegherea şi cu 
binecuvântarea duhovnicului, creştinul se poate împărtăşi 
de mai multe ori la rând cu aceeaşi Spovedanie. 


PAVECERNIȚA MICĂ 


Se obişnuieşte ca orice Canon citit seara, inclusiv Canonul 
înainte de împărtăşirea cu Sfintele Taine, să se citească în 
cadrul Pavecerniţei mici, aşa cum se va indica la momentul 
potrivit. 

Pavecernița se începe cu rugăciunile începătoare, după 
care se continuă cu Doamne miluieşte (de 12 ori), Slavă..., Şi 
acum..., Veniţi să ne închinăm...(de 3 ori), Psalmul 50 (vezi 
la rugăciunile de dimineaţă). Apoi: 


Psalmul 69 


Dumnezeule, spre ajutorul meu ia aminte! Doamne, să- 
mi ajuţi mie grăbeşte-Te! Să fie ruşinați şi înfruntaţi cei ce 
caută sufletul meu; să se întoarcă înapoi şi să se ruşineze cei 
ce-mi voiesc mie rele. Întoarcă-se îndată ruşinați cei ce-mi 
grăiesc (cu fățărnicie): "Bine, bine!'. 

Să se bucure şi să se veselească de Tine toți cei ce Te caută 
pe Tine, Dumnezeule, şi cei ce iubesc mântuirea Ta să zică 
pururea: "Slăvit să fie Domnul!". lar eu sunt sărac şi sărman; 
Dumnezeule, ajută-mă! Ajutorul meu şi Izbăvitorul meu eşti 
Tu, Doamne, nu zăbovi. 


Psalmul 142 


Doamne, auzi rugăciunea mea, ascultă cererea mea, întru 
credincioşia Ta, auzi-mă, întru dreptatea Ta. Să nu intri la 
judecată cu robul Tău, că nimeni din cei vii nu-i drept 
înaintea Ta. Vrăjmaşul prigoneşte sufletul meu şi viața mea 
o calcă în picioare; făcutu-m-a să locuiesc în întuneric, ca 
morții cei din veacuri. Mâhnit e duhul în mine şi inima mea 
încremenită înlăuntrul meu. Adusu-mi-am aminte de zilele 
cele de demult; cugetat-am la toate lucrurile Tale, la faptele 

mâinilor Tale m-am gândit. Întins-am către Tine mâinile 
mele, sufletul meu, ca un pământ însetat. Degrabă auzi-mă, 
Doamne, că a slăbit duhul meu. Nu-Ţi întoarce fața Ta de la 
mine, ca să nu mă asemăn celor ce se coboară în groapă. Fă 
să aud dimineața mila Ta, că la Tine mi-e nădejdea. Arată- 
mi calea pe care voi merge, că la Tine am ridicat sufletul 
meu. Scoate-mă de la vrăjmaşii mei, Doamne! La Tine am 
scăpat, Învață-mă să fac voia Ta, ca Tu eşti Dumnezeul meu. 
Duhul Tău cel bun mă va povăţui la pământul dreptății. 
Pentru numele Tău, Doamne, dăruieşte-mi viaţă. Întru 
dreptatea Ta, scoate din necaz sufletul meu. Şi întru mila Ta 
vei sfârşi pe vrăjmaşii mei şi vei pierde pe toți cei ce necăjesc 
sufletul meu, că eu sunt robul Tău. 


Doxologia 


Slavă întru cei de sus lui Dumnezeu şi pe pământ pace, 
între oameni bunăvoire. Lăudămu-Te, Te binecuvântăm, 
închinămu-ne ie, slăvimu-Te, mulțumim Ție, pentru slava 
Ta cea mare. Doamne, Împărate ceresc, Dumnezeule, 
Părinte, Atotţiitorule, Doamne, Fiule Unule-Născut, lisuse 
Hristoase şi Duhule Sfinte. Doamne Dumnezeule, 
Mieluşelul lui Dumnezeu, Fiul Tatălui, Cel ce ridici păcatul 
lumii, miluieşte-ne pe noi, Cel ce ridici păcatul lumii. 
Primeşte rugăciunea noastră, Cel ce şezi de-a dreapta 
Tatălui şi ne miluieşte pe noi. Că Tu eşti Unul Sfânt, Tu eşti 
Unul Domn, lisus Hristos, întru slava lui Dumnezeu Tatăl. 
Amin. În toate zilele bine Te voi cuvânta şi voi lăuda 
numele Tău în veac şi în veacul veacului. 


Doamne, scăpare Te-ai făcut nouă în neam şi în neam. Eu 
am zis: Doamne, miluieşte-mă, vindecă sufletul meu, că am 
greşit Ţie. Doamne, la Tine am scăpat, învață-mă să fac voia 


Ta, că Tu eşti Dumnezeul Meu. Că la Tine este izvorul vieții, 
întru lumina Ta vom vedea lumină. Tinde mila Ta celor ce te 
cunosc pe Line. 


Învredniceşte-ne, Doamne, în noaptea aceasta fără de 
păcat să ne păzim noi. Bine eşti cuvântat, Doamne, 
Dumnezeul părinţilor noştri şi lăudat şi preaslăvit este 
numele Tău în veci. Amin. Fie, Doamne, mila Ta spre noi, 
precum am nădăjduit întru Tine. Binecuvântat eşti Doamne, 
învață-ne îndreptările Tale. Binecuvântat eşti Stăpâne, 
înțelepțeşte-ne cu îndreptările Tale. Binecuvântat eşti Sfinte, 
luminează-mă cu îndreptările Tale. Doamne, mila Ta este în 
veac, lucrurile mânilor Tale nu le trece cu vederea, că Ţie se 
cuvine laudă, Ţie se cuvine cântare, Ţie slavă se cuvine: 
Tatălui şi Fiului şi Sfântului Duh, acum şi pururea şi în vecii 
vecilor. Amin. 


Cred întru unul Dumnezeu... (caută la rugăciunile de 


dimineață) 


Aici se va citi Canonul de rând al zilei: luni şi miercuri seara - 
Canonul de pocăință către Mântuitorul Hristos, marți şi joi seara - 
Paraclisul Maicii Domnului, vineri seara - Imnul Acatist al 
Buneivestiri, sâmbătă seara (şi în ajunul sărbătorilor) - Canonul 
înainte de Impărtăşanie, iar duminică seara - Canonul către 
Îngerul păzitor. Cu binecuvântarea duhovnicului, această 
pravilă poate fi scurtată sau lungită, în funcție de persoană 
şi timpul disponibil. lar după sfârşitul canonului (sau 
canoanelor) se spune: Cuvine-se cu adevărat... (vezi la 
rugăciunile de dimineaţă), apoi Doamne, miluieşte (de 12 
ori) şi următoarele rugăciuni: 


Rugăciune de cerere 
către Preasfânta Născătoarea de Dumnezeu 

Nepătată, neîntinată, fără prihană, Preacurată Fecioară, a 
lui Dumnezeu Mireasă, Stăpână, care pe Dumnezeu- 
Cuvântul, prin preaslăvită naşterea ta cu oamenii L-ai unit şi 
firea cea lepădată a neamului nostru cu cele cereşti ai 
împreunat-o; ceea ce eşti singură nădejdea celor fără de 
nădejde şi celor biruiţi ajutătoare; grabnică folositoare celor 
ce aleargă la tine şi tuturor creştinilor scăpare; nu te scârbi 
de mine, cel păcătos şi întinat, care cu urâte gânduri şi cu 
cuvinte şi cu fapte, pe mine de tot netrebnic m-am făcut, şi 
prin lenea dulceților vieții cu voia rob m-am făcut; ci, ca ceea 
ce eşti Maica iubitorului de oameni Dumnezeu, cu iubirea 
de oameni, milostiveşte-te spre mine, păcătosul şi întinatul, 
şi primeşte rugăciunea mea, ce se aduce ție din buze 
necurate; iar pe Fiul tău şi Stăpânul nostru şi Domnul, cu 
îndrăznirea ta ca o Maică cuprinzându-L, roagă-L să-mi 
deschidă şi mie milostivirile cele iubitoare de oameni ale 
bunătăţii Sale! Şi trecând greşelile mele cele nenumărate, să 
mă întoarcă la pocăință şi lucrător poruncilor Sale iscusit să 
mă arate. Şi fii lângă mine pururea ca o milostivă, milosârdă 
şi iubitoare de bine, întru această viață de acum, caldă 
folositoare şi ajutătoare, năvălirile potrivnicilor oprindu-le şi 
la pocăință îndreptându-mă. Şi în vremea ieşirii mele, 
ticălosul meu suflet păzindu-l şi întunecatele chipuri ale 
viclenilor diavoli departe de acesta izgonindu-le. Şi în ziua 
înfricoşătoarei judecăți de chinurile cele veşnice izbăvindu- 
mă şi slavei celei negrăite a Fiului tău şi Dumnezeului 
nostru moştenitor pe mine arătându-mă. Pe aceasta să o şi 
dobândesc, Stăpâna mea, Preasfântă de Dumnezeu 
Născătoare, prin mijlocirea şi sprijinul tău. Cu harul şi cu 
iubirea de oameni ale Unuia-Născut Fiului tău, ale 


Riaza)e 


Domnului şi Dumnezeului şi Mântuitorului nostru lisus 
Hristos,  Căruia se cuvine toată slava, cinstea şi 
închinăciunea, împreună cu Cel fără de început al Lui 
Părinte şi cu Preasfântul şi Bunul şi de viață făcătorul Duhul 
Lui, acum şi pururea şi în vecii vecilor. Amin. 


Rugăciunea către Domnul nostru isus Hristos 


Şi ne dă nouă, Stăpâne, celor ce mergem spre somn, 
odihnă trupului şi sufletului; şi ne păzeşte pe noi de 
întunecatul somn al păcatului şi de toată întunecata şi cea de 
noapte patimă a dulceții. Conteneşte întărâtările patimilor, 
stinge săgețile vicleanului cele aprinse, cele pornite asupra 
noastră cu vicleşug. Zburdările trupului nostru le potoleşte 
şi tot gândul nostru cel pământesc şi trupesc adoarme-l. Şi 
ne dăruieşte nouă, Dumnezeule, minte deşteaptă, cuget 
curat, inima trează, somn uşor, de toată nălucirea satanei 
izbăvindu-ne. Scoală-ne pe noi în vremea rugăciunii, întăriți 
întru poruncile Tale şi pomenirea judecăților Tale întru noi 
nestricată având-o. Doxologie de toată noaptea ne dăruieşte, 
ca să cântăm şi să binecuvântăm şi să slăvim preacinstitul şi 
preaîncuviințatul Tău nume, al Tatălui şi al Fiului şi al 
Sfântului Duh, acum şi pururea şi în vecii vecilor. Amin. 


Slavă..., Şi acum..., Doamne miluieşte (de 3 de ori) 


Pentru rugăciunile Preacuratei Maicii Tale şi ale tuturor 
Sfinţilor, Doamne, lisuse Hristoase Dumnezeul nostru, 
miluieşte-ne pe noi. 


CANON DE POCĂINȚĂ 
CĂTRE DOMNUL NOSTRU IISUS HRISTOS 


Alcătuire a Sfântului Teodor Studitul 


Cântarea întâi, glasul al 6-lea: 


Irmos: 
Ajutor şi acoperitor S-a făcut mie spre mântuire. Acesta este 
Dumnezeul meu şi-L voi preaslăvi pe El, Dumnezeul părinților 
noştri şi-L voi înălța pe El, căci cu slavă S-a preaslăvit. 


Stih: Miluieşte-mă, Dumnezeule, miluieşte-mă. 
(înainte de primul şi al doilea tropar al fiecărei cântări, după 
Irmos) 


Mă cutremur cugetând la ziua cea înfricoşătoare şi 
negrăită a venirii Tale şi cu frică mai înainte o văd; ziua în 
care vei şedea să judeci pe cei vii şi pe cei morți, Dumnezeul 
meu, Atotputernice. 

Glasul Tău cel dorit, care va chema la bucurie pe sfinții 
Tăi, să-l aud şi eu, ticălosul, şi să aflu nespusa desfătare a 
Împărăției cereşti. 

Slavă... 


Să nu intri cu mine la judecată, vădind faptele, cuvintele 
şi gândurile mele cele rele. Ci cu îndurările Tale, trecând cu 
vederea răutățile mele, mântuieşte-mă, Atotputernice. 


Şi acum..., a Născătoarei: 


Roagă-te, Maică Fecioară, către Milostivul Dumnezeu, 
pentru noi păcătoşii, care greşim în tot ceasul, ca să ne fie 
nouă milostiv în ziua judecății. 


Cântarea a treia: 


Irmos: 
Intăreşte, Doamne, pe piatra mărturisirii Tale, inima mea 
care se clatină, că Singur eşti Sfânt şi Domn. 


Miluieşte-mă, Doamne, miluieşte-mă, strig Ţie, când vei 
veni cu îngerii Tăi, să răsplăteşti tuturor după vrednicia 
faptelor. 

Întoarce-te, suspină, ticăloase suflete, înainte de a lua 
sfârşit priveliştea acestei vieți, când va închide Domnul uşa 
cămării. 

Slavă... 


Păcătuit-am, Doamne, ca nimeni altul, întrecând pe toți 
cu greşelile; dar mai înainte de judecată fii mie milostiv, 
Iubitorule de oameni. 


Şi acum..., a Născătoarei: 


Odrăslit-ai, Preacurată, cu naştere fără de sămânță, pe 
Cuvântul cel viu, Care S-a întrupat fără schimbare în 
pântecele tău. Slavă naşterii tale, Maica lui Dumnezeu. 


Şezânda (Sedealna): 


Gândesc la ziua cea înfricoşătoare şi plâng de faptele 
mele cele viclene; cum voi răspunde Împăratului celui 
nemuritor? Şi cu ce îndrăzneală mă voi uita la Judecătorul, 
eu dezmierdatul? Milostive Părinte, Fiule Unule-Născut şi 
Duhule Sfinte, miluieşte-mă. 


Slavă... 


In valea plângerii, în locul ce ai rânduit, Milostive, când 
vei şedea să faci judecată dreaptă, să nu vădeşti cele ascunse 


ale mele, nici să mă ruşinezi înaintea îngerilor; ci Te 
milostiveşte, Dumnezeule, şi mă miluieşte. 


Şi acum..., a Născătoarei: 


Nădejdea cea bună a lumii, Născătoare de Dumnezeu 
Fecioară, al tău ajutor îl cer; milostiveşte-te spre poporul cel 
ce lesne se primejduieşte, roagă pe milostivul Dumnezeu, să 
izbăvească sufletele noastre de toată certarea, ceea ce eşti 
una binecuvântată. 


Cântarea a patra: 


Irmos: 

Auzit-a prorocul de venirea Ta, Doamne, şi s-a cutremurat, 
că vrei să te naşti din Fecioară şi să te arăţi oamenilor, şi a zis: 
am auzit glasul Tău şi m-am temut. Slavă puterii Tale, 
Doamne! 


Sosit-a Ziua, iată înaintea uşilor este judecata; suflete, 
priveghează! Aici se vor aduna împreună conducătorii cu 
supuşii şi bogaţii cu săracii, luând fiecare om după 
vrednicia faptelor. 

Când vei despărți pe păcătoşi de cei drepți, judecând 
lumea, rânduieşte-mă a fi una dintre oile Tale, alegându-mă 
dintre capre, lubitorule de oameni, ca să aud glasul Tău cel 
binecuvântat. 


Slavă... 


Auzind cuvintele cele cu plângere ale bogatului în văpaia 
chinurilor, plâng eu ticălosul şi mă tânguiesc în aceeaşi 
osândă fiind, dar mă rog; Miluieşte-mă, Mântuitorul lumii, 
în vremea judecății. 


Şi acum..., a Născătoarei: 


Fecioară, prunc născând şi curăția păzind, tu cinstită te-ai 
arătat, născând pe Dumnezeu şi Omul; minunea ta, Fecioară 
Maică, spăimântează tot auzul şi cugetul. 


Cântarea a cincea: 


Irmos: 
Pe mine, cel ce dis-de-dimineaţă mă rog, lubitorule de 
oameni, Te rog, luminează-mă şi mă îndreptează întru 
poruncile Tale şi mă învață, Mântuitorul, să fac voia Ta. 


Iartă-mă, Doamne, pe mine robul Tău şi să nu mă dai 
chinurilor celor amare şi demonilor celor cumpliţi, între care 
nu se poate afla odihnă. 

Slăbeşte, lasă şi iartă-mi, Doamne, toate câte Ţi-am greşit 
Ție şi să nu mă trimiţi în osânda focului şi a ruşinii celei fără 
de sfârşit. 


Slavă... 


Fie-Ţi milă, Doamne, de zidirea Ta; greşit-am ie, iartă- 
mă; că numai Tu din fire eşti curat şi nimeni altul, înafară de 
Tine, nu este fără întinăciune. 


Şi acum..., a Născătoarei: 


Intru cinstită naşterea ta cea mai presus de fire, legile firii 
în chip arătat se dezleagă; că fără de sămânță ai născut pe 
Dumnezeu Cel născut din Tatăl mai înainte de veci. 


Cântarea a şasea: 


Irmos: 
Din iadul cel mai de jos am strigat din toată inima către 
înduratul Dumnezeu şi m-a auzit şi a scos din stricăciune viața 
mea. 


La înfricoşătoarea Ta venire, Hristoase, când Te vei arăta 
din cer şi cărţile se vor deschide, atunci să-i fie milă, 
Mântuitorule, de zidirea Ta. 

Nimic nu te va putea ajuta acolo, o suflete, judecător fiind 
Dumnezeu: nici învățătura, nici meşteşugul, nici mărirea, 
nici prieteniile; ci numai puterea faptelor. 


Slavă... 


De porțile iadului izbăveşte-mă, Doamne; mântuieşte-mă 
de prăpastie şi de întunericul cel adânc, de cele mai de jos 
ale pământului şi de focul cel nestins şi de oricare altă 
pedeapsă veşnică. 


Şi acum..., a Născătoarei: 


Tu eşti uşa, prin care singur lisus, Fiul tău, a trecut, Cel ce 
a intrat şi a ieşit, şi cheile fecioriei nu le-a stricat, Curată; Cel 
ce a zidit pe Adam. 


Condacul, glasul al 6-lea: 


Suflete al meu, pentru ce te îmbogăţeşti în păcate? Pentru 
ce faci voia diavolului? În ce-ţi pui nădejdea? Părăseşte-le pe 
acestea şi te întoarce către Dumnezeu, strigând: Îndurate 
Doamne, miluieşte-mă pe mine, păcătosul. 


Icos: 


Gândeşte, suflete al meu, la ceasul cel amar al morţii şi la 
judecata cea înfricoşătoare a Făcătorului Dumnezeu, că 
îngerii cei întunecaţi te vor lua pe tine, suflete, şi te vor duce 
în focul cel de veci. lar tu, mai înainte de moarte, te 
pocăieşte, strigând: Miluieşte-mă, Doamne, pe mine, 
păcătosul. 


Cântarea a şaptea: 


Irmos: 

Greşit-am, fărădelege am făcut, nu ne-am îndreptat înaintea 
Ta, nu am păzit şi nici nu am făcut precum ne-ai poruncit 
nouă. Dar nu ne părăsi pe noi până în sfârşit, Dumnezeul 
părinților noştri. 


Domnul vine să judece, cine va suferi arătarea Lui? 
Înfricoşează-te, ticăloase suflete, înfricoşează-te şi-ţi găteşte 
lucrurile tale spre ieşirea ta, ca să afli milostiv şi îndurat pe 
Însuşi Dumnezeul părinților. 

Cad înaintea Ta şi aduc Ție, ca nişte lacrimi, graiurile 
mele. Am greşit mai mult decât păcătoasa şi fărădelege am 
făcut ca nimeni altul pe pământ; dar milostiveşte-Te, 
Stăpâne, spre făptura Ta, şi la Tine mă cheamă. 


Slavă... 


Întoarce-te, căieşte-te, descoperă cele ascunse şi, ca 
David, zi lui Dumnezeu, Celui ce toate le ştie: „De cele 
ascunse ale mele curățeşte-mă şi mă miluieşte după mare 
mila Ta”. 


Şi acum..., a Născătoarei: 


Ieşit-a Dumnezeu, Cel preafrumos, din cămara pântecelui 
tău, ca un împărat îmbrăcat cu haină țesută de Dumnezeu, 
înroşită în vopseaua cea de taină a preacuratului tău sânge, 
şi împărățeşte tot pământul. 


Cântarea a opta: 


Irmos: 

Pe Cel pe Care oşiile cereşti Îl slăvesc şi de Care se 
cutremură heruvimii şi serafimii, pe Acela toată suflarea şi toată 
făptura lăudați-L, binecuvântați-L şi-L preaînălțați întru toți 
vecii. 

Când vei judeca Tu, Dumnezeule, cine dintre pământeni, 
fiind înconjurat de patimi, va putea suferi? Că atunci focul 
cel nestins şi viermele cel neadormit va cuprinde în veci pe 
cei osândiți. 

Dreptule Judecător, Mântuitorule, miluieşte-mă şi mă 
scapă de focul şi de îngrozirea ce mă aşteaptă pe dreptate la 
judecată; dar lasă-mă mai înainte de sfârşit să mă pregătesc, 
prin fapte bune şi prin pocăință. 


Binecuvântăm pe Tatăl şi pe Fiul 
şi pe Sfântul Duh, Domnul. 


Când vei şedea Judecătorule, ca un Milostiv, şi vei arăta 
Hristoase înfricoşătoare slava Ta - o, ce frică va fi atunci! — 
focul arzând şi toți temându-se de judecata cea de nesuferit. 


Şi acum..., a Născătoarei: 


Din luminatul tău pântece ieşind Hristos, ca un mire din 
cămară, a luminat lumină mare celor din întuneric; pentru 
că strălucind Soarele dreptăţii, lumea a luminat, curată! 


Cântarea a noua: 


Irmos: 

Neînţeles lucru este rodul zămislirii mai presus de fire şi 
naşterea Maicii celei fără de bărbat, căci naşterea lui Dumnezeu 
înnoieşte firile. Pentru aceasta, toate neamurile pe tine, ca pe o 
Maică, Mireasă dumnezeiască, cu dreaptă credință te mărim. 


Domnul vine să-i pedepsească pe păcătoşi şi să-i 
mântuiască pe cei drepți; să ne înfricoşăm, să plângem şi să 
ne îndreptăm, căci descoperind cele nearătate şi cele ascunse 
ale oamenilor, Hristos va răsplăti tuturor după vrednicie. 

Să nu mă întoarcă de la fața Ta, mânia urgiei Tale, 
Doamne, nici să aud glasul Tău cel de blestem trimițându- 
mă în foc; ci dă-mi să intru şi eu în bucuria cămării Tale celei 
nestricăcioase, împreună cu sfinţii Tăi. 


Slavă... 


Mintea mi s-a rănit, trupul mi s-a trândăvit, mi se 
îmbolnăveşte duhul, cuvântul a slăbit, viaţa a trecut, iar 
sfârşitul este lângă uşi. Deci, ce vei face, suflete, când va 
veni Judecătorul să cerceteze ale tale? 


Şi acum..., a Născătoarei: 


Minunea naşterii tale mă uimeşte, ceea ce eşti cu totul 


fără-prihană; spune cum ai zămislit fără sămânță pe Cel 
necuprins? Cum ai rămas fecioară, născând ca o maică? 
Acest lucru peste fire cu credință primindu-l, închină-te 
Celui născut, căci câte le voieşte le şi poate. 


Rugăciune către Domnul nostru lisus Hristos 


Doamne Dumnezeul nostru, Cel bogat în milă şi 
necuprins în îndurări, Care singur din fire eşti fără de păcat, 
şi pentru noi fără de păcat Te-ai făcut om, ascultă această 
rugăciune a mea, că sărac şi lipsit sunt eu de fapte bune şi 
inima mea s-a tulburat în mine. Tu, Doamne, Împărate al 
cerului şi al pământului, ştii că toată tinerețea mea am 
cheltuit-o în păcate şi, umblând după poftele trupului meu, 
m-am făcut cu totul bucurie dracilor, tăvălindu-mă 
totdeauna în noroiul poftelor. Mintea cu totul mi-am întinat, 


trupul cu totul l-am spurcat, sufletul cu totul l-am pângărit 
cu învoirea spre păcat. Cine, dar, nu mă va plânge pe mine, 
ticălosul? Cine nu mă va tângui pe mine, osânditul? Pentru 
că eu singur, Stăpâne, am făcut răutate înaintea Ta, 
întrecând pe toți păcătoşii cei din veac, păcătuind fără de 
asemănare şi fără de iertare. Însă, de vreme ce eşti milostiv 
şi mult-milosârd, lubitorule de oameni, şi aştepţi întoarcerea 
oamenilor, iată şi eu mă arunc înaintea Ta şi din adâncul 
sufletului strig ie: milostiveşte-te, Doamne, iartă-mă, 
îndură-te, ajută neputinței mele, ia aminte la glasul rugăciu- 
nii mele şi lacrimile mele nu le trece cu vederea. Primeşte- 
mă pe mine, cel ce mă pocăiesc, pentru că Tu eşti cel care nu 
doreşti moartea păcătosului. Gol şi descoperit stau înaintea 
Ta, Cunoscătorule de inimi, Doamne, mărturisindu-mi 
păcatele mele. Deci, luminează-mi ochii inimii mele şi dă-mi 
umilință spre pocăință şi zdrobire inimii spre îndreptarea 
mea, ca primind iertare mulțimii greşelilor mele, să 
proslăvesc milostivirea Ta şi să laud totdeauna Preasfânt 
numele Tău, al Tatălui şi al Fiului şi al Sfântului Duh, acum 
şi pururea şi în vecii vecilor. Amin. 


PARACLISUL MAICII LUI DUMNEZEU 


Acest Paraclis este o rânduială de rugăciune foarte 
folositoare adresată Maicii Domnului, care poate fi citită la 
necesitate, chiar şi în fiecare zi, când poate fiecare. Paraclisul 
constă din Canonul Născătoarei de Dumnezeu şi alte câteva 
rugăciuni care se pun înainte şi după Canon. Atunci când 
Paraclisul este săvârşit în Biserică, cu preot, el poate avea 
Evanghelie şi alte elemente specifice. 


Dacă acest Paraclis este făcut separat, fără a fi încadrat în 
rugăciunile de dimineață sau Pavecerniţă, el trebuie să 
înceapă cu rugăciunile începătoare (vezi la rugăciunile 
dimineții), troparele: „Către Născătoarea de Dumnezeu...”, 
apoi Psalmul 50 şi Canonul, încheind cu rugăciunile finale. 
Dacă însă Paraclisul este încadrat într-o altă rânduială (de 
obicei Pavecerniţa), din el se va citi doar Canonul, aşa cum 
urmează mai jos. 


Troparele Paraclisului, glasul al 4-lea 


Către Născătoarea de Dumnezeu acum cu osârdie să 
alergăm noi, păcătoşii şi smeriții, şi să cădem cu pocăință, 
strigând din adâncul sufletului: „Stăpână, ajută-ne, 
milostivindu-te spre noi; sârguieşte, că pierim de mulțimea 
păcatelor; nu întoarce pe robii tăi neajutorați, că pe tine 
singură nădejde te-am câştigat.” 

Slavă..., Şi acum... 

Nu vom tăcea, Născătoare de Dumnezeu, pururea a 

spune puterile tale, noi, nevrednicii. Că de nu ai fi stat tu 


înainte rugându-te, cine ne-ar fi izbăvit din atâtea nevoi? 
Sau cine ne-ar fi păzit până acum slobozi? Nu ne vom 


depărta de la tine, Stăpână, că tu izbăveşti pe robii tăi 
pururea din toate nevoile. 


Urmează Psalmul 50 (vezi la rugăciunile de dimineață), 
apoi Canonul: 


CANONUL PREASFINTEI NĂSCĂTOARE DE DUMNEZEU 


Cântarea întâi 
Irmos: 
Apa trecând-o ca pe uscat şi din răutatea egiptenilor 


scăpând, israiliteanul striga: „Izbăvitorului şi Dumnezeului 
nostru să-l cântăm”. 


Stih: Preasfântă Născătoare de Dumnezeu, roagă-te pentru 
noi. 

De multe ispite fiind cuprins, către tine alerg, căutând 
mântuire; o, Maică a Cuvântului şi Fecioară, de rele şi de 
nevoi mântuieşte-mă. 


Stih: Preasfântă Născătoare de Dumnezeu, roagă-te pentru 
noi. 


Asupririle chinurilor mă tulbură şi de multe întristări se 
umple sufletul meu; alină-le, Fecioară, cu liniştea Fiului şi 
Dumnezeului tău, ceea ce eşti cu totul fără de prihană. 


Slavă Tatălui şi Fiului şi Sfântului Duh. 


Pe tine, care ai născut pe Mântuitorul şi Dumnezeu, te 
rog, Fecioară, izbăveşte-mă din nevoi; că la tine scăpând 
acum îmi tind şi sufletul şi gândul. 


Şi acum şi pururea şi în vecii vecilor. Amin. 


Fiind bolnav cu trupul şi cu sufletul, cercetării celei 
dumnezeieşti şi purtării tale de grijă învredniceşte-mă, 
Maica lui Dumnezeu, ceea ce eşti bună şi Născătoarea Celui 
bun. 


Cântarea a treia 


Irmos: 

Doamne, Cel ce ai făcut cele de deasupra crugului ceresc şi ai 
zidit Biserica, Tu pe mine mă întăreşte întru dragostea Ta; că 
Tu eşti marginea doririlor şi credincioşilor întărire, Unule, 
Iubitorule de oameni. 


Stih: Preasfântă Născătoare de Dumnezeu, roagă-te pentru 
noi. 

Folositoare şi acoperământ vieţii mele te pun pe tine, 
Născătoare de Dumnezeu Fecioară; tu mă îndreptează la 
adăpostirea ta, ceea ce eşti izvorul bunătăților şi 
credincioşilor întărire, una întru tot lăudată. 


Stih: Preasfântă Născătoare de Dumnezeu, roagă-te pentru 
noi. 


Te rog, Fecioară, risipeşte-mi tulburarea sufletului şi 
viforul întristărilor mele; că tu, Mireasă dumnezeiască, pe 
Hristos, începătorul liniştii, L-ai născut, ceea ce eşti de 
Dumnezeu fericită. 


Slavă Tatălui şi Fiului şi Sfântului Duh. 


Ceea ce ai născut pe Făcătorul de bine, Care este pricina 
bunătăților, bogăţia facerii de bine izvorăşte-o tuturor; că 
toate le poţi, ca ceea ce ai născut pe Hristos, Cel puternic 
întru tărie, una preacurată. 


Şi acum şi pururea şi în vecii vecilor. Amin. 


De neputințe cumplite şi de chinurile bolilor fiind 
cuprins, Fecioară, ajută-mi; că pe tine te ştiu comoară de 
tămăduiri neîmpuțţinată şi necheltuită, ceea ce eşti cu totul 
fără de prihană. 

Imn: 

Izbăveşte din nevoi pe robii tăi, Născătoare de 
Dumnezeu, că toți, după Dumnezeu, la tine scăpăm, ca la un 
zid nestricat şi folositor. 

Caută cu milostivire, cu totul lăudată Născătoare de 
Dumnezeu, spre necazul cel cumplit al trupului meu şi 
vindecă durerea sufletului meu. 


Şezânda (Sedealna): 

Ceea ce eşti rugătoare caldă şi zid nebiruit, izvor de milă 
şi lumii scăpare, cu stăruinţă strigăm către tine, Născătoare 
de Dumnezeu: Stăpână, vino degrabă şi ne izbăveşte din 
nevoi, ceea ce eşti una grabnică folositoare. 


Cântarea a patra 


Irmos: 
Am auzit, Doamne, taina rânduielii Tale, am înțeles 
lucrurile Tale şi am preaslăvit Dumnezeirea Ta. 


Stih: Preasfântă Născătoare de Dumnezeu, roagă-te pentru 
noi. 

Tulburarea patimilor mele şi viforul greşelilor mele alină- 
le, ceea ce ai născut pe Domnul îndreptătorul, dumnezeiască 
Mireasă. 


Stih: Preasfântă Născătoare de Dumnezeu, roagă-te pentru 
noi. 


Chemând eu adâncul milostivirii tale, dă-mi-l, ceea ce ai 
născut pe Cel milostiv şi pe Mântuitorul tuturor celor ce te 
laudă pe tine. 


Slavă Tatălui şi Fiului şi Sfântului Duh. 


Îndulcindu-ne, Preacurată, de darurile tale, ție cântare de 
mulțumire cântăm, ştiindu-te pe tine Maica lui Dumnezeu. 


Şi acum şi pururea şi în vecii vecilor. Amin. 


Nădejde şi întărire şi zid de scăpare nemişcat câştigându- 
te pe tine, ceea ce eşti întru tot lăudată, de tot necazul ne 
izbăvim. 


Cântarea a cincea 


Irmos: 
Luminează-ne pe noi, Doamne, cu poruncile Tale şi cu brațul 
Tău cel înalt; pacea Ta dă-ne-o nouă, lubitorule de oameni. 


Stih: Preasfântă Născătoare de Dumnezeu, roagă-te pentru 
noi. 

Umple, Preacurată, inima mea de veselie, dăruindu-mi 
bucuria ta cea nestricăcioasă, ceea ce ai născut izvorul 
veseliei. 


Stih: Preasfântă Născătoare de Dumnezeu, roagă-te pentru 
noi. 

Izbăveşte-ne din primejdii, Născătoare de Dumnezeu 
curată, ceea ce ai născut izbăvirea cea veşnică şi pacea care 
covârşeşte toată mintea. 


Slavă Tatălui şi Fiului şi Sfântului Duh. 


Risipeşte negura greşelilor mele, dumnezeiască Mireasă, 
cu strălucirea luminii tale, ceea ce ai născut lumina cea 
dumnezeiască şi veşnică. 


Şi acum şi pururea şi în vecii vecilor. Amin. 


Tămăduieşte, Curată,  neputința sufletului meu, 
învrednicindu-mă cercetării tale; şi sănătate, cu rugăciunile 
tale, dăruieşte-mi. 


Cântarea a şasea 
Irmos: 


Rugăciunea mea voi vărsa către Domnul şi Lui voi spune 
necazurile mele, căci s-a umplut sufletul meu de răutăți şi viața 
mea de iad s-a apropiat; dar ca lona mă rog: „Dumnezeule, din 
stricăciune scoate-mă!” 


Stih: Preasfântă Născătoare de Dumnezeu, roagă-te pentru 
noi. 


Pe Cel ce a mântuit de moarte şi de stricăciune firea mea, 
care era ținută de moarte şi de stricăciune, însuşi pe Sine 
dându-Se spre moarte, pe Fiul şi Dumnezeul tău roagă-L, 
Fecioară, să mă izbăvească şi de răutăţile vrăjmaşilor. 


Stih: Preasfântă Născătoare de Dumnezeu, roagă-te pentru 
noi. 

Folositoare şi păzitoare prea tare vieții mele te ştiu pe 
tine, Fecioară, care risipeşti tulburarea cea dintru ispită şi 
izgoneşti asupririle diavolilor; deci mă rog totdeauna: de 
stricăciunea chinurilor mele izbăveşte-mă. 


Slavă Tatălui şi Fiului şi Sfântului Duh. 


Pe tine, Fecioară, te-am dobândit ca un zid de scăpare şi 
mijlocitoare desăvârşită, şi desfătare întru scarbe: de lumina 
ta pururea ne bucurăm, o, Stăpână; şi acum ne izbăveşte din 
nevoi şi din chinuri. 


Şi acum şi pururea şi în vecii vecilor. Amin. 


Acum zac în patul durerilor şi nu este tămăduire trupului 
meu; ci mă rog ţie, celei bune, care ai născut pe Dumnezeu, 
Mântuitorul lumii şi tămăduitorul bolilor, ridică-mă din 
chinul durerilor. 


Imn: 

Izbăveşte din nevoi pe robii tăi, Născătoare de 
Dumnezeu, că toţi, după Dumnezeu, la tine scăpăm, ca la un 
zid nestricat şi folositor. 

Caută cu milostivire, cu totul lăudată Născătoare de 
Dumnezeu, spre necazul cel cumplit al trupului meu şi 
vindecă durerea sufletului meu. 


Condacul: 

Ceea ce eşti neînfruntată folositoare creştinilor şi 
neschimbată mijlocitoare către Făcătorul, nu trece cu 
vederea glasurile de rugăciune ale păcătoşilor, ci sârguieşte 
ca o bună, spre ajutorul nostru, al celor care cu credință ne 
rugăm ţie: grăbeşte spre rugăciune şi te nevoieşte spre 
îmblânzire, apărând pururea pe cei ce te cinstesc pe tine, 
Născătoare de Dumnezeu. 


Cântarea a şaptea 


Irmos: 
Tinerii cei ce au mers din ludeea în Babilon oarecând, cu 
credința Treimii văpaia cuptorului au călcat-o, cântând: 
„Dumnezeul părinților noştri, bine eşti cuvântat!”. 


Stih: Preasfântă Născătoare de Dumnezeu, roagă-te pentru 
noi. 

Când ai vrut să lucrezi mântuirea noastră, Mântuitorule, 
Te-ai sălăşluit în pântecele Fecioarei, pe care o ai arătat-o 
lumii folositoare; Dumnezeul părinţilor noştri, bine eşti 
cuvântat! 


Stih: Preasfântă Născătoare de Dumnezeu, roagă-te pentru 
noi. 

Pe dătătorul milei, pe care L-ai născut, Maică Preacurată, 
roagă-L să mântuiască de păcate şi de întinăciunea 
sufletească pe cei ce strigă cu credință: Dumnezeul 
părinţilor noştri, bine eşti cuvântat! 


Slavă Tatălui şi Fiului şi Sfântului Duh. 


Comoară de mântuire şi izvor de curăţie, turn de tărie şi 
uşă de pocăință, pe ceea ce Te-a născut pe Tine, ai arătat-o 
celor ce strigă: Dumnezeul părinților noştri, bine eşti 
cuvântat! 


Şi acum şi pururea şi în vecii vecilor. Amin. 


De neputințele trupeşti şi de păcatele sufleteşti, pe cei ce 
vin cu dragoste către acoperământul tău cel dumnezeiesc, 
învredniceşte-i să fie tămăduiţi, Născătoare de Dumnezeu, 
care ai născut nouă pe Mântuitorul Hristos. 


Cântarea a opta 


Irmos: 
Pe Împăratul Ceresc, pe Care îl lăudă oştile îngereşti, 
lăudați-L şi-L preaînălțați întru toți vecii. 
Stih: Preasfântă Născătoare de Dumnezeu, roagă-te pentru 
noi. 
Nu trece cu vederea pe cei ce au trebuință de ajutor de la 
tine, Fecioară, care îţi cântă şi te preaînalţă întru toți vecii. 


Stih: Preasfântă Născătoare de Dumnezeu, roagă-te pentru 


Nol. 


Tămăduieşte neputința sufletului meu şi durerile 
chinurilor mele, Fecioară, ca să te slăvesc, Curată, în veci. 


Kezy 


Binecuvântăm pe Tatăl, pe Fiul 
şi pe Sfântul Duh, Domnul. 


Bogăţie de tămăduiri verşi, Fecioară, celor ce te laudă cu 
credinţă şi preaînalță Naşterea ta, cea negrăită. 


Şi acum şi pururea şi în vecii vecilor. Amin. 


Tu izgoneşti asuprirea ispitelor şi năvălirea patimilor, 
Fecioară; pentru aceea, te lăudăm întru toți vecii. 


Cântarea a noua 


Irmos: 
Cu adevărat, Născătoare de Dumnezeu, te mărturisim pe 
tine Fecioară curată, noi, cei izbăviți prin tine, slăvindu-te cu 
cetele cele fără de trup. 


Stih: Preasfântă Născătoare de Dumnezeu, roagă-te pentru 
noi. 


Să nu te întorci, Fecioară, de la izvorul lacrimilor mele, 
care ai născut pe Hristos, Cel ce a şters lacrimile de pe feţele 
tuturor. 


Stih: Preasfântă Născătoare de Dumnezeu, roagă-te pentru 
noi. 


Umple de bucurie inima mea, Fecioară, ceea ce ai primit 
plinătatea bucuriei şi ai pierdut grija păcatului. 


Slavă Tatălui şi Fiului şi Sfântului Duh. 


Cu strălucirea luminii tale, luminează, Fecioară, negura 
neştiinței şi o izgoneşte de la cei ce cu credință te 
mărturisesc pe tine, Născătoare de Dumnezeu. 


Şi acum şi pururea şi în vecii vecilor. Amin. 


Pe mine, care zac de boală, în locul cel de răutate, 
tămăduieşte-mă, Fecioară, şi mă întoarce dintru nesănătate 
în sănătate. 


Catavasia: 


O, prealuminate nor, Maica lui Dumnezeu, pe cei ce se 
luptă cu noi surpă-i, cu dreapta ta cea stăpânitoare şi 
atotputernică, şi celor ce sunt în scârbe le ajută, pe cei 
asupriți îi mântuieşte şi dezleagă de păcate pe cei ce se 
roagă ţie, că toate le poți, câte le voieşti. 


Apoi: 


Cuvine-se cu adevărat a te ferici pe tine, Născătoare de 
Dumnezeu, cea pururea fericită şi întru totul fără-prihană, şi 
Maica Dumnezeului nostru. 

Pe cea mai cinstită decât heruvimii şi mai slăvită fără-de- 
asemănare decât serafimii, care fără stricăciune pe 
Dumnezeu-Cuvântul a născut, pe tine, cea cu adevărat 
Născătoare de Dumnezeu, te mărim. 


Apoi stihirile acestea: 


Pentru toți, care scapă cu credință sub acoperământul tău 
cel puternic, te rogi, ceea ce eşti bună; că noi, păcătoşii, nu 
avem altă izbăvire către Dumnezeu, în nevoi şi în necazuri, 
fiind pururea împovărați cu multe păcate, Maica lui 
Dumnezeu cel Preaînalt. Pentru aceea, cădem înaintea ta, să 
ne izbăveşti pe noi, robii tăi, din toate nevoile. 


Stih: Pomeni-voi numele tău întru tot neamul şi neamul. 


Bucurie celor scârbiţi, folositoare celor asupriți şi 
dătătoare de hrană celor flămânzi, străinilor mângâiere, 


celor învăluiți adăpostire, bolnavilor cercetare, acoperământ 
neputincioşilor, toiag bătrâneților, tu eşti, Preacurată, Maica 
lui Dumnezeu cel Preaînalt; pentru aceea, ţie ne rugăm: 
grăbeşte de mântuieşte pe robii tăi. 


Stih: Ascultă, fiică, şi vezi şi pleacă urechea ta şi uită 
poporul tău şi casa părintelui tău. 


Bucură-te, Fecioară  Preacurată; bucură-te, cinstitul 
sceptru al Împăratului Hristos; bucură-te, ceea ce ai crescut 
strugurele cel de taină; bucură-te, uşa cerului şi rugul cel 
nears; bucură-te, lumină a toată lumea; bucură-te, bucuria 
tuturor; bucură-te, mântuirea credincioşilor; bucură-te, 
apărătoarea şi scăparea tuturor creştinilor, Stăpână! 


Slavă..., Şi acum... 


Bucură-te, lauda a toată lumea; bucură-te, casa 
Domnului; bucură-te, munte umbrit; bucură-te, scăpare; 
bucură-te, ceea ce eşti sfeşnic de aur; bucură-te, Preacurată, 
ceea ce eşti slava creştinilor; bucură-te, Marie, Maica lui 
Hristos Dumnezeu; bucură-te, rai; bucură-te, masa cea 
dumnezeiască; bucură-te, biserică; bucură-te, potir de aur; 
bucură-te, bucuria tuturor! 


Urmează şi aceste stihuri: 


Pe cea mai înaltă decât cerurile şi mai curată decât 
strălucirile soarelui, care ne-a izbăvit pe noi din blestem, pe 
Stăpâna lumii, cu cântări să o cinstim. 

Pentru păcatele mele cele multe mi se îmbolnăveşte 
trupul şi slăbeşte sufletul meu; la tine scap, ceea ce eşti plină 
de har; nădejdea celor fără de nădejde, tu îmi ajută. 


Stăpână şi Maica Izbăvitorului, primeşte rugăciunea 
nevrednicilor robilor tăi, ca să fii folositoare către Cel ce S-a 
născut din tine, o, Stăpâna lumii, fii mijlocitoare. 


Toate oştile îngereşti, Înaintemergătorule al Domnului, 
cei doisprezece Apostoli şi toți Sfinţii, împreună cu 
Născătoarea de Dumnezeu, faceți rugăciuni că să ne 
mântuim. 


Milostivă fii mie, smeritului, Maica lui Dumnezeu, că 
afară de tine altă scăpare nu ştiu eu, cel ce sunt plin de tot 
felul de păcate. Miluieşte-mă, nădejdea creştinilor. 


Rugăciune către Născătoarea de Dumnezeu 


Stăpână de Dumnezeu Născătoare, împărăteasa cerului şi 
a pământului, cinstea şi lauda creştinilor, ceea ce eşti mai 
înaltă decât cerurile şi mai curată decât soarele, Fecioară 
prealăudată, nădejdea celor păcătoşi şi liniştea celor 
înviforați, caută spre noi, nevrednicii, şi ne scapă de 
vicleşugurile diavolului, că ne-au împresurat întristările, 
nevoile şi răutăţile. Dă-ne mână de ajutor, Stăpână, că 
pierim. Îndură-te de noi şi mijloceşte la Fiul tău cu 
rugăciunile tale preaputernice şi nebiruite, ca să-Şi întoarcă 
spre noi mila Sa cea bogată şi pe toți să ne învrednicească a 
ne păstra viața cinstită şi fără de prihană, pentru ca noi, cu o 
gura şi cu o inimă, pe El pururea să-L slăvim, iar ţie să-ți 
zicem: "Bucură-te, ceea ce eşti plină de har, Domnul este cu 
tine!“. Amin. 


CANONUL CĂTRE ÎNGERUL PĂZITOR 


Cântarea întâi, glasul al 8-lea: 


Irmos: 

Apa trecând-o ca pe uscat şi din răutatea egiptenilor scăpând 
israeliteanul, striga: „Izbăvitorului şi Dumnezeului nostru să-l 
cântăm". 

Stih: Sfinte îngere, păzitorul vieții mele, roagă-te lui 
Hristos Dumnezeu pentru mine, păcătosul. 

Pe tine, păzitorul sufletului meu, cel neadormit, 
folositorul şi îndreptătorul vieţii mele, pe care te-am 
dobândit de la Dumnezeu, te laud, dumnezeiescule înger al 
lui Dumnezeu, Cel Atotstăpânitor. 

De noaptea cea întunecată fiind cuprins şi cu negura cea 
deasă a patimilor fiind acoperit, cu lumina pocăinței 
luminează-mă, îndreptătorule, folositorule şi păzitorul meu. 


Slavă... 


Potop de noroi şi întuneric de gânduri ruşinoase în mine 
izvorăsc, despărțind de la Dumnezeu mintea mea, pe care 
usucă-le, ajutătorul meu. 


Şi acum... 


Tu eşti, stăpână, liniştea şi adăpostirea celor învăluiți în 
marea păcatelor. Pentru aceasta, alerg către a ta adăpostire, 
fiind învăluit cu viforul a multe feluri de patimi. 


Cântarea a treia: 


Irmos: 

Doamne, Cel ce ai făcut cele de deasupra crugului ceresc şi ai 
zidit Biserica, Tu pe mine mă întăreşte întru dragostea Ta; că 
Tu eşti marginea doririlor şi credincioşilor întărire, Unule, 
Iubitorule de oameni. 


Ziua şi noaptea, cu faptele mele cele rele, te amăgesc, te 
mâhnesc şi te întărât; dar, te rog, nu sta departe de mine, ci 
ajută-mă spre a mă îndrepta. 

Supus sunt grijii şi mâhnirii, că nepocăit şi neîndreptat 
petrec. Pentru aceasta dăruieşte-mi să mă pocăiesc cu 
adevărat şi să te bucur pe tine, păzitorul meu. 


Slavă... 


Cel ce vezi fața de nevăzut a lui Dumnezeu, Care şade în 
ceruri şi Se uită pe pământ şi-l face pe el de se cutremură, pe 
Acela roagă-L să mă mântuiască, sfinte îngere. 


Şi acum... 


Preasfântă Fecioară, care ai născut pe Cuvântul, izgoneşte 
toată mâhnirea şi întristarea sufletului meu şi îndeamnă-mi 
gândul să facă lucruri dumnezeieşti, ca să te măresc cu 
credinţă şi cu dragoste. 


Şezânda (Sedealna), glasul al 4-lea: 


Păzitorul sufletului şi al trupului meu, cel dat mie de la 
Dumnezeu,  dumnezeiescule înger, treci cu vederea, 
preasfinte, toate greşelile sufletului meu celui ticălos şi mă 
izbăveşte de cursele cele de multe feluri ale înşelătorului, şi 
fă milostiv pe Dumnezeul tuturor, ca să-mi dea iertare la 
judecată. 


Cântarea a patra: 


Irmos: 
Am auzit, Doamne, taina rânduielii Tale, am înțeles 
lucrurile Tale şi am preaslăvit Dumnezeirea Ta. 


Toată răutatea am plinit din tinereţe şi n-am încetat a te 
amări pe tine, apărătorul meu, cu cuvinte şi cu fapte fără de 
lege; nu te mânia dar, ci mai aşteaptă, înțelepțindu-mă, 
luminându-mă şi întărindu-mă. 

Urmând îndelung-răbdării Cuvântului lui Dumnezeu, 
Care a venit să cheme pe păcătoşi la pocăință şi aşteaptă 
îndreptare de bunăvoie şi nu face silă, şi tu, îndreptătorul 
meu, spre mine cu îndelungă-răbdare petreci. 


Slavă... 


Departe de la Dumnezeu păcatul m-a lepădat pe mine, 
netrebnicul rob; dar Stăpânul meu lisus m-a primit cu 
milostivire şi m-a făcut fiu al Său; iar eu, lepădând acest har, 
te scârbesc pe tine, îngerul lui Dumnezeu. 


Şi acum... 


Cu adevărat, Domnul S-a făcut Împărat peste o Împărăţie 
care nu cade şi, precum psalmistul grăieşte, S-a îmbrăcat din 
tine, Maica lui Dumnezeu, întru preafrumoasă podoabă, în 
trup sfânt, cu care a luat moarte şi a surpat stăpânirea ei. 


Cântarea a cincea: 


Irmos: 

Pentru ce mai lepădat de la fața Ta, Cel ce eşti lumină 
neapusă, şi m-a acoperit întunericul cel străin pe mine, 
ticălosul. Ci mă întoarce şi la lumina poruncilor Tale 
îndreptează căile mele, rogu-mă. 


Netrupeşte, ca cel ce eşti curat şi fără de materie, stând 
înaintea Celui curat şi nematerialnic, şi câştigând multă 
îndrăznire şi apropiere către Dânsul, pe Acela roagă-L cu 
osârdie să dăruiască sufletului meu mântuire. 

Suferința şi chinurile care mă aşteaptă mai înainte 
văzându-le şi de împietrirea, nebunia şi orbirea mea 
făcându-ți-se milă, suspini şi te tânguieşti şi te întristezi, 
fiind plin de mâhnire, izbăvitorul meu. 


Slavă... 


Nici într-un ceas, nici într-o clipă sau şi mai puțin decât 
aceea, nu te-am lăsat pe tine, păzitorul şi binefăcătorul meu, 
să te bucuri de mine şi să te veseleşti, fiind eu pururea 
stricat cu păcatele. 


Şi acum... 


Prunc nou S-a arătat Cel necuprins cu mintea, din tine, 
ceea ce eşti cu totul fără prihană, Cel ce a pus pădurile cu 
hotar şi munții cu aşezământul cunoştinței, Cel ce numără 
mulțimea stelelor şi picăturile de rouă şi schimbă suflarea 
vânturilor. 


Cântarea a şasea: 


Irmos: 

Rugăciunea mea voi vărsa către Domnul şi Lui voi spune 
scârbele mele; că s-a umplut sufletul meu de răutăți şi viața mea 
de iad s-a apropiat, dar mă rog ca Ilona: “Din stricăciune, 
Dumnezeule, scoate-mă!”. 


Păzindu-mă şi oştindu-te împrejurul meu şi întorcând 
înapoi pornirile diavolilor şi năvălirile lor cele în chipurile 
fiarelor, nu înceta, păzitorul meu, pururea a le depărta de la 
mine, că pe tine te am cald folositor. 


Pe Cel ce a izvorât apă din piatră, roagă-L, folositorul 
meu, ca să-mi dea har a izvori picături de lacrimi, ca prin 
acelea să se curățească inima mea şi să vadă pe Dumnezeu. 


Slavă... 


Înfruntarea şi ruşinea să acopere feţele vrăjmaşilor cele 
întunecate, ruşinoase şi întinate, când se va despărți de trup 
sufletul meu cel smerit, şi să-l acoperi, îndreptătorul meu, cu 
aripile tale cele luminate şi preasfinte. 


Şi acum... 


Ceea ce eşti mai sfântă decât sfinţii îngeri şi mai presus de 
heruvimi şi de serafimi, mintea mea cea târâtoare pe pământ 
şi de cele pământeşti râvnitoare, mai presus decât pofta cea 
pământească şi trupească o arată, ridicând-o de la pământ 
către dragostea cea cerească. 


Condacul: 


Slujitorul lui Dumnezeu şi păzitorul meu cel preaales, 
petreci pururea împreună cu mine, păcătosul, izbăvindu-mă 
de toată facerea de rău a diavolilor şi îndreptându-mă pe 
cărările cele dumnezeieşti şi spre viața cea nestricăcioasă, 
rogu-mă. 


Cântarea a şaptea: 


Irmos: 
Tinerii cei ce au mers din ludeea în Babilon oarecând, cu 
credința Treimii, văpaia cuptorului au călcat-o, cântând: 
“Dumnezeul părinților noştri, bine eşti cuvântat!”. 


Mulţimile cele întunecate ale tâlharilor celor nevăzuți, 
care cad împrejur asupra mea şi caută să atragă şi să 


răpească sufletul meu, nu înceta a le izgoni cu sabia ta cea 
de foc, ca un puternic, ajutătorul meu. 

Ca cel ce eşti frumos, plăcut şi cu minte strălucitoare ca 
soarele, luminat să-mi stai înainte cu față veselă şi cu privire 
lină, când mă vei lua de pe pământ, îndreptătorul meu. 


Slavă... 


Pentru milostivirea milei şi pentru multa mulțime a 
iubirii de oameni, să mă acoperi pe mine cu acoperemântul 
aripilor tale când voi ieşi din trup, păzitorul meu, ca să nu 
văd feţele cele urâte ale diavolilor. 


Şi acum... 


Ceea ce eşti poartă cerească şi uşă de mântuire şi scară 
înțelegătoare, pe care Dumnezeu S-a pogorât şi om S-a suit, 
cu îndurările tale, curată, învredniceşte-mă de Împărăția 
cerurilor pe mine, păcătosul. 


Cântarea a opta: 


Irmos: 

De şapte ori, chinuitorul haldeilor a încins cuptorul 
nebuneşte pentru cinstitorii de Dumnezeu; dar, văzându-i pe 
aceştia mântuiți de o putere mai mare, Făcătorului şi 
Izbăvitorului a strigat: “Tineri  binecuvântați-L, preoți 
lăudați-L, popoare preaînălțați-L întru toți vecii!”. 


Pe tine te-am primit de la Dumnezeu folositor, 
povăţuitor, ajutător şi apărător, preasfinte îngere. Pentru 
aceasta nu înceta să mă povățuieşti, îndreptându-mă şi 
învățându-mă să fac cele cuvioase şi să-mi luminezi mintea 
până ce mă vei înfățişa mântuit înaintea lui Hristos. 

Când se vor pune scaunele şi cărțile se vor deschide şi Cel 
vechi de zile va şedea şi oamenii vor fi judecaţi şi îngerii vor 


baza)! 


sta înainte şi pământul se va clătina şi toate se vor înfricoşa 
şi se vor cutremura, atunci arată spre mine iubirea ta de 
oameni şi mă izbăveşte de gheenă, pe Hristos 
îmblânzindu-L. 


Binecuvântăm pe Tatăl, pe Fiul şi 
pe Sfântul Duh, Domnul. 


Îndreptătorule, păzitorul meu, folositorul şi izbăvitorul 
meu, păzitorul ticălosului meu suflet, când mă va scula din 
pământ la judecată înfricoşătorul glas al trâmbiţei, atunci 
aproape de mine să stai, blând şi vesel, cu nădejdea 
mântuirii, depărtând de la mine frica. 


Şi acum... 


Cu nemărginirea bunătății în dar mă miluieşte, ceea ce ai 
născut Izvorul milostivirii, că vrednic de milă sunt, dar nu 
am ce să-ți aduc ţie, că bunurile mele nu-ţi trebuie, ca ceea 
ce ai zămislit în chip de negrăit pe Dătătorul de bine şi 
Mântuitorul lumii, ceea ce eşti plină de har. 


Cântarea a noua: 


Irmos: 

Spăimântatu-s-a de aceasta cerul şi marginile pământului 
s-au minunat că Dumnezeu s-a arătat oamenilor trupeşte şi 
pântecele Tău s-a făcut mai desfătat decât cerurile. Pentru 
aceea, pe tine, Născătoare de Dumnezeu, căpeteniile cetelor 
îngereşti şi omeneşti te slăvesc. 


Ca un dumnezeiesc slujitor al lui Dumnezeu, care faci 
vrerile Lui cele dumnezeieşti, ai multă îndrăznire către 
Dânsul, sfinte îngere. Pentru aceasta, cu căldură roagă-L 
pentru mine, ca, mântuindu-mă prin tine, să laud folosința 
şi acoperemântul tău. 


Greşelile minţii mele, rătăcirile, răutățile şi cugetele cele 
de ruşine ale gândurilor celor necurate şi spurcate, nu 
înceta, ajutătorul meu, a le întoarce în gânduri bune şi în 
cugete roditoare de focul umilinței. 


Slavă... 


Nădejde de mântuire eşti purtătorule de grijă şi 
apărătorule; fă rugăciune neîncetată la Dumnezeu pentru 
mine, luând împreună rugători şi ajutători toate cetele 
îngerilor. 

Şi acum... 

Înalță fruntea creştinilor şi surpă întărâtările păgânilor, 

Născătoare de Dumnezeu, mântuind nebiruită turma ta 


aceasta, în care numele tău cel mare şi mult cinstit este 
lăudat şi mărit cu credinţă. 


RÂNDUIALA SFINTEI ÎMPĂRTĂŞIRI 


Cei care doresc să se împărtăşească cu Sfintele Taine, pe 
lângă participarea obligatorie la Vecernia şi Utrenia din acea 
zi, trebuie să citească (sau să asculte) şi această pravilă 
înainte de împărtăşanie. Pravila este alcătuită din două 
părți: Canonul şi rugăciunile dinainte de Împărtăşanie. 


Dacă acest canon se citeşte seara, atunci el se încadrează, 
împreună cu celelalte canoane, în rânduiala Pavecerniţei 
Mici. lar dacă acesta este lăsat spre citire dimineaţa, atunci el 
se pune imediat după rugăciunile de dimineaţă, unit cu 
rugăciunile dinainte de împărtăşire. 


CANONUL 


Cântarea întâi, glasul al 2-lea: 


Irmos: 
Veniți, popoarelor, să cântăm cântare lui Hristos Dumnezeu, 
Cel ce a călăuzit pe poporul pe care l-a scos din robia 
egiptenilor, că S-a preaslăvit. 
Stih: Inimă curată zideşte întru mine, Dumnezeule, şi duh 
drept înnoieşte întru cele dinlăuntru ale mele. 
Pâine a vieții celei veşnice să-mi fie mie Trupul Tău cel 
sfânt, Milostive Doamne, şi scump Sângele lău, şi 
tămăduire durerilor celor de multe feluri. 


Stih: Nu mă lepăda de la fața Ta şi Duhul Tău cel Sfânt 
nu-L lua de la mine. 


Invredniceşte-mă, Stăpâne, pe mine, nevrednicul, să 
mănânc Trupul Tău cel preacurat şi să beau Sângele Tău cel 
preascump, cu credinţă şi cu dragoste. 


Slavă... 


Întinat fiind cu lucruri netrebnice, eu, ticălosul, nu sunt 
vrednic să mă împărtăşesc cu preacuratul Tău Trup şi cu 
dumnezeiescul Tău Sânge, Hristoase; dar fă-mă vrednic de 
aceasta. 


Şi acum... 


Dumnezeiască Mireasă, ceea ce eşti bună şi 
binecuvântată, care ai odrăslit Spicul cel nearat şi de 
mântuire a lumii, învredniceşte-mă ca, mâncându-L pe 
Acesta, să mă mântuiesc. 


Cântarea a treia: 


Irmos: 
Întăreşte-ne pe noi întru Tine, Doamne, Cel ce prin lemn ai 
omorât păcatul; şi frica Ta sădeşte-o în inimile noastre, ale celor 
ce Te lăudăm pe Tine. 


Dă-mi, Hristoase, picături de lacrimi, care să-mi 
curățească necurăția inimii mele, ca, fiind curăţit, în cuget 
curat, cu credință şi cu frică să vin, Stăpâne, spre 
împărtăşirea Darurilor Tale. 

Preacuratul Tău Trup şi dumnezeiescul Tău Sânge, 
Iubitorule de oameni, să-mi fie mie spre iertarea păcatelor 
spre împărtășirea cu Duhul Sfânt, spre viaţa de veci şi spre 
îndepărtarea durerilor şi a necazurilor. 


Slavă... 


Doamne, învredniceşte-mă să mă împărtăşesc fără de 
osândă cu preacurat Trupul Tău şi cu scumpul Tău Sânge şi 
să slăvesc bunătatea Ta. 


Şi acum... 


Preacurată, ceea ce eşti masă a Pâinii Vieţii, Care din milă 
S-a pogorât de sus şi a dăruit lumii o nouă viaţă, 
învredniceşte-mă acum şi pe mine, nevrednicul, să gust cu 
frică din Aceasta şi să fiu viu. 


Doamne miluieşte (de 3 ori). 


Şezânda (Sedealna): 


Foc şi lumină să-mi fie mie primirea Preacuratelor şi de 
viață făcătoarelor Tale Taine, Mântuitorule, arzând neghina 
păcatelor şi luminându-mă peste tot, spre cuvântarea de 
Dumnezeu cea adevărată; că nu voi da înşelăciunii 
vrăjmaşului cele sfinte, nici nu-ţi voi da sărutare înşelătoare, 
ci ca desfrânata, căzând înaintea Ta, şi ca tâlharul, 
mărturisindu-mă, strig către Tine: Pomeneşte-mă, Doamne, 
când vei veni întru împărăția Ta. 


Cântarea a patra: 


Irmos: 

Te laud, că glas am auzit, Doamne, şi m-am spăimântat că ai 
venit până la mine, căutându-mă pe mine, cel rătăcit. Pentru 
aceea, preaslăvesc pogorârea Ta cea multă către mine, Mult- 
milostive. 


Întrupându-Te, Mult-milostive, voit-ai a Te da spre 
junghiere, ca un miel, pentru păcatele noastre; pentru 
aceasta, mă rog Ţie să curăţeşti şi păcatele mele. 


Tămăduieşte rănile sufletului meu, Doamne, şi mă 
sfințeşte tot şi mă învredniceşte, Stăpâne, să fiu părtaş 
dumnezeieştii Tale Cine celei de taină eu, ticălosul. 


Slavă... 


Să stăm toți cu frică şi cu cutremur, ţinând ochii inimii în 
sus şi strigând către Mântuitorul: ÎIntăreşte-ne şi ne 
înțelepțeşte, Milostive Doamne, întru frica Ta. 


Şi acum... 


Fă şi mie milostiv pe Cel pe Care L-ai purtat în pântecele 
tău, Stăpână, şi mă păzeşte pe mine, robul tău, neîntinat şi 
fără de prihană, ca, primind înăuntrul meu Mărgăritarul cel 
duhovnicesc, să mă sfințesc. 


Cântarea a cincea: 


Irmos: 
Dătătorule de lumină şi făcătorul veacurilor, Doamne, întru 
lumina poruncilor Tale îndreptează-ne pe noi; că afară de Tine 
pe alt Dumnezeu nu ştim. 


Precum ai zis mai înainte, Hristoase, fii acum cu smeritul 
robul Tău şi petrece întru mine, precum ai făgăduit, că iată, 
mănânc Trupul Tău cel dumnezeiesc şi beau Sângele Tău. 

Cuvinte al lui Dumnezeu şi Dumnezeule, cărbunele 
Trupului Tău să-mi fie mie, întunecatului, spre luminare şi 
Sângele Tău spre curățirea întinatului meu suflet. 


Slavă... 


Având suflet întinat şi buze necurate, nu cutez să mă 
apropii de Tine, Hristoase, şi să primesc Trupul Tău; dar 
fă-mă vrednic de aceasta. 


Şi acum... 


bază)! 


Marie, Maica lui Dumnezeu, care eşti sălaş scump al 
bunei miresme, cu rugăciunile tale fă-mă vas ales pentru a 
mă împărtăşi cu Sfintele Taine ale Fiului tău. 


Cântarea a şasea: 


Irmos: 
Întru adâncul greşelilor fiind învăluit, chem adâncul cel 
nesfârşit al milostivirii Tale; scoate-mă din stricăciune, 
Dumnezeule. 


Mintea, sufletul şi inima sfințeşte-mi-le, Mântuitorule, şi 
mă învredniceşte fără de osândă, Stăpâne, să mă apropii de 
înfricoşătoarele Tale Taine. 

Ca, înstrăinându-mă de patimi, să am adăugirea harului 
Tău şi întărirea vieții, prin împărtăşirea cu Sfintele Tale 
Taine, Hristoase. 


Slavă... 


Cu frică şi cu cutremur să ne apropiem toți de 
dumnezeieştile Taine ale lui Hristos şi să primim adevăratul 
şi sfântul Lui Trup şi adevăratul, sfântul şi scumpul Lui 
Sânge. 


Şi acum... 


Dumnezeule, Cuvântul lui Dumnezeu cel Sfânt, sfințeşte- 
mă acum cu totul pe mine, cel ce vin către dumnezeieştile 
Tale Taine, pentru rugăciunile Sfintei Maicii Tale. 


Apoi: Doamne miluieşte (de 3 ori), Slavă... 


Şi acum... 


Condacul: 


Să nu mă treci cu vederea, Hristoase, pe mine, cel ce 
primesc Pâinea, adică Trupul Tău, şi dumnezeiescul Tău 
Sânge şi mă împărtăşesc cu Preacuratele şi înfricoşătoarele 
Tale Taine, Stăpâne; să nu-mi fie mie, ticălosului, spre 
osândă, ci spre viața veşnică şi fără de moarte. 


Cântarea a şaptea: 


Irmos: 

Chipul cel de aur în câmpul Deira fiind cinstit, cei trei tineri 
au defăimat porunca cea fără de Dumnezeu; şi, fiind aruncați în 
mijlocul focului, răcorindu-se cântau: “Bine eşti cuvântat, 
Dumnezeul părinților noştri!”. 


Împărtăşirea nemuritoarelor Tale Taine, Hristoase, să-mi 
fie mie acum izvor de bunătăți, lumină, viață, nepătimire şi 
solire spre adăugirea şi înmulțirea dumnezeieştii Tale 
bunătăți, ca să Te slăvesc pe Tine, Cel ce Singur eşti bun. 

Izbăveşte-mă de patimi, de vrăjmaşi, de nevoi şi de tot 
necazul, pe mine, cel ce mă apropii acum cu cutremur, cu 
dragoste şi cu sfială, Iubitorule de oameni, de Tainele Tale 
cele nemuritoare şi dumnezeieşti, şi-Ţi cânt Ţie: Bine eşti 
cuvântat, Doamne, Dumnezeul părinților noştri. 


Slavă... 


Suflete al meu ticălos, suflete pătimaş, spăimântează-te, 
văzând preaslăvitele Taine; lăcrimează, suspinând şi, 
bătându-te în piept, strigă şi zi: Doamne, curățeşte-mă pe 
mine, desfrânatul. 


Şi acum... 


Celei ce ai născut pe Mântuitorul Hristos mai presus de 
minte, de Dumnezeu dăruită, ţie, celei curate, mă rog acum 
eu, robul tău cel necurat: Pe mine, cel ce voiesc să mă 
apropii acum de Tainele cele Preacurate, curățeşte-mă întru 
totul de întinăciunea trupului şi a sufletului. 


Cântarea a opta: 


Irmos: 
Pe Dumnezeu, Cel ce S-a pogorât în cuptorul cel cu foc la 
tinerii evreilor şi a prefăcut văpaia în răcoreală, pe Domnul 
lucrurile lăudaţi-L şi-L preaînălțaţi întru toţi vecii. 


Cereştilor, înfricoşătoarelor şi Sfintelor Tale Taine, 
Hristoase, şi Cinei Tale celei dumnezeieşti şi de taină, şi pe 
mine, cel deznădăjduit, acum părtaş a fi mă învredniceşte, 
Dumnezeule, Mântuitorul meu. 

Către a Ta milostivire alergând, Bunule, cu frică strig, 
către Tine: „Petrece întru mine, Mântuitorule, şi eu întru 
Tine”, precum ai zis; că iată, îndrăznind spre mila Ta, 
mănânc Trupul Tău şi beau Sângele Tău. 


Binecuvântăm pe Tatăl, pe Fiul 
şi pe Sfântul Duh, Domnul. 


Mă cutremur, ca primind focul, să nu mă aprind ca iarba 
sau să mă topesc ca ceara. O, înfricoşătoare Taină! O, 
milostivire a lui Dumnezeu! Cum eu, tină fiind, mă 
împărtăşesc cu dumnezeiescul Trup şi Sânge şi mă fac fără 
stricăciune. 


Şi acum... 


Cu adevărat, Maica lui Dumnezeu, în pântecele tău S-a 
copt Pâinea cea dumnezeiască a Vieţii, păzind nevătămat 


pântecele tău cel nevinovat. Pentru aceasta, te lăudăm pe 
tine ca pe hrănitoarea noastră, întru toți vecii. 


Cântarea a noua: 


Irmos: 

Pe  Dumnezeu-Cuvântul cel din Dumnezeu, Care cu 
negrăită înțelepciune a venit să înnoiască pe Adam, cel căzut 
rău întru stricăciune prin mâncare, din sfânta Fecioară negrăit 
întrupându-Se pentru noi, credincioşii, cu un gând în cântări 
să-L slăvim. 


Gustaţi şi vedeţi că bun este Domnul, Care, pentru noi, 
asemenea nouă S-a făcut; şi, Tatălui o singură dată jertfă 
aducându-Se, pururea Se junghie, sfințind pe cei ce se 
împărtăşesc cu Dânsul. 

Cu sufletul şi cu trupul să mă sfințesc, Stăpâne, să mă 
luminez, să mă mântuiesc, să-Ţi fiu ie locaş prin 
împărtăşirea Sfintelor Taine, avându-Te pe Tine locuitor 
întru mine, împreună cu Tatăl şi cu Duhul, Făcătorule de 
bine, Mult-milostive. 


Slavă... 


Ca focul şi ca lumina să-mi fie mie Trupul şi Sângele Tău 
cel scump, Mântuitorul Meu, arzând materia păcatului şi 
mistuind spinii patimilor şi luminându-mă pe mine întreg, 
cel ce mă închin Dumnezeirii Tale. 


Şi acum... 


Dumnezeu S-a întrupat din sângiurile tale cele curate. 
Pentru aceasta, te laudă pe tine, Stăpână, tot neamul şi te 
măreşte mulțimea îngerilor, că prin tine au văzut pe Cel ce 
stăpâneşte toate, luând ființă omenească. 


Şi îndată: 

Cuvine-se cu adevărat a te ferici pe tine, Născătoare de 
Dumnezeu, cea pururea fericită şi întru totul fără-prihană, şi 
Maica Dumnezeului nostru. 

Pe cea mai cinstită decât heruvimii şi mai slăvită fără-de- 
asemănare decât serafimii, care fără stricăciune pe 
Dumnezeu-Cuvântul a născut, pe tine, cea cu adevărat 
Născătoare de Dumnezeu, te mărim. 


Sfinte Dumnezeule..., Preasfântă Treime. .., Tatăl 
nostru..., 


Apoi troparele: Miluieşte-ne pe noi, Doamne, miluieşte- 
ne pe noi..., Slavă..., Doamne, miluieşte-ne pe noi..., Şi 
acum..., Uşa milostivirii deschide-o nouă... (caută la 
rugăciunile de seară). 


Dacă acest Canon a fost citit seara, atunci după troparele 
de mai sus, se încheie cu rugăciunile Pavecerniţei: 
„Nepătată, neîntinată...” şi celelalte, iar, dacă el se citeşte 
dimineaţa, imediat după tropare de mai sus se trece la 
„Veninţi să ne închinăm...”, Psalmul 22 şi toate celelalte de 
mai jos, inclusiv cele 10 rugăciuni dinainte de împărtăşire 
(mai ales dacă ele nu se citesc în Biserică). 


Dacă rugăciunele se citesc separat de Canonul de mai sus, 
după rugăciunile de dimineață se zice iarăşi: Doamne 
miluieşte (de 12 ori), Slavă..., Şi acum..., Veniţi să ne 
închinăm... (de 3 ori) şi cele de mai jos: 


Psalmul 22: 


Domnul mă paşte şi nimic nu-mi va lipsi. La loc de 
verdeață, acolo m-a sălăşluit; la apa odihnei m-a hrănit. 
Sufletul meu l-a întors, povăţuitu-m-a pe căile dreptăţii, 
pentru Numele Lui. Că de voi şi umbla în mijlocul morții, 
nu mă voi teme de rele, căci Tu cu mine eşti. Toiagul Tău şi 
varga Ta, acestea m-au mângâiat. Gătit-ai masă înaintea 
mea, împotriva celor ce mă necăjesc; uns-ai cu untdelemn 
capul meu şi paharul Tău mă adapă, ca un puternic. Şi mila 
Ta mă va urma în toate zilele vieţii mele, ca să locuiesc în 
casa Domnului, întru lungime de zile. 


Psalmul 23: 


Al Domnului este pământul şi plinătatea lui, lumea şi toți 
cei ce locuiesc în ea. Acesta pe mări l-a întemeiat pe el şi pe 
râuri l-a aşezat pe el. Cine se va sui în muntele Domnului şi 
cine va sta în locul cel sfânt al Lui? Cel nevinovat cu mâinile 
şi curat cu inima, care n-a luat în deşert sufletul său şi nu s-a 
jurat cu  vicleşug aproapelui său. Acesta va lua 
binecuvântare de la Domnul şi milostenie de la Dumnezeu, 
Mântuitorul său. Acesta este neamul celor ce-L caută pe 
Domnul, al celor ce caută fața Dumnezeului lui Iacob. 
Ridicaţi, căpetenii, porţile voastre şi vă ridicaţi porțile cele 
veşnice şi va intra Împăratul slavei. Cine este Acesta Împă- 
ratul slavei? - Domnul, Cel tare şi puternic, Domnul, Cel 
tare în război. Ridicaţi, căpetenii, porţile voastre şi vă 
ridicați porţile cele veşnice şi va intra Împăratul slavei. Cine 
este Acesta, Împăratul slavei? - Domnul puterilor, Acesta 
este Împăratul slavei. 


Psalmul 115: 


Crezut-am, pentru aceea am grăit, iar eu m-am smerit 
foarte. Eu am zis întru uimirea mea: „lot omul este 


mincinos!” Ce voi răsplăti Domnului pentru toate câte mi-a 
dat mie? Paharul mântuirii voi lua şi numele Domnului voi 
chema. Făgăduinţele mele le voi plini Domnului, înaintea a 
tot poporul Său. Scumpă este înaintea Domnului moartea 
cuvioşilor Lui. O, Doamne, eu sunt robul Tău, eu sunt robul 
Tău şi fiul roabei Tale; rupt-ai legăturile mele. Ţie-ţi voi 
aduce jertfă de laudă şi numele Domnului voi chema. 
Făgăduințele mele le voi plini Domnului, înaintea a tot 
poporul Lui, în curţile casei Domnului, în mijlocul tău, 
lerusalime. 


Slavă..., Şi acum..., Aliluia... (de 3 ori); 
Şi trei metanii. 
Tropare, glasul al 6-lea: 


Fărădelegile mele trece-le cu vederea, Doamne, Cel ce 
Te-ai născut din Fecioară, şi curățeşte inima mea, făcând-o 
biserică a Preacuratului Tău Trup şi Sânge şi nu mă lepăda 
pe mine de la fața Ta, Cel ce ai nemăsurată milă. 


Slavă... 


Spre împărtăşirea Sfintelor Tale Taine cum voi îndrăzni 
să vin eu, nevrednicul? Că de voi cuteza să mă apropii de 
Tine laolaltă cu cei vrednici, haina mă vădeşte că nu este de 
Cină, şi osândă voi pricinui mult-păcătosului meu suflet; 
dar curățeşte, Doamne, necurăția sufletului meu şi mă 
mântuieşte, ca un iubitor de oameni. 


Şi acum... 


Mare este mulțimea păcatelor mele, Născătoare de 
Dumnezeu, curată, la tine alerg, având trebuință de 
vindecare. Cercetează neputinciosul meu suflet şi te roagă 


Fiului tău şi Dumnezeului nostru să-mi dăruiască iertare de 
relele ce am făcut, ceea ce eşti una binecuvântată. 


Apoi: Doamne miluieşte (de 40 ori) şi 12 metanii. 


RUGĂCIUNILE DINAINTE DE 


DUMNEZEIASCA ÎMPĂRTĂŞIRE 
(după numărul şi ordinea din Ceaslovul grecesc) 


Stihuri de îndemn: 


Trupul Stăpânului vrând să-L primeşti spre hrană, fii cu 
fricăsă nu te arzi, că foc este; Sângele Lui vrând să-L bei spre- 
mpărtăşire, mergi şi cu cei ce te-au mâhnit te împacă,și aşa 
îndrăzneşte de ia hrana sfântă. Vrând să te-mpărtăşeşti cu 
Jertfa de Taină, cu al Stăpânului Trup făcător de viață, întru 
acest chip te roagă cu cutremur: 


Rugăciunea întâi 


(a Sfântului Vasile cel Mare) 


Stăpâne Doamne, lisuse Hristoase, Dumnezeul nostru, 
Cel ce eşti izvorul vieții şi al nemuririi, Făcătorul a toată 
făptura văzută şi nevăzută, Fiul Tatălui celui fără de 
început, Cel ce împreună cu Dânsul eşti veşnic şi fără de 
început, Care pentru multa bunătate, în zilele cele din urmă, 
ai purtat Trup şi Te-ai răstignit şi Te-ai jertfit pentru noi, cei 
nemulțumitori şi nerecunoscători, şi cu Sângele Tău ai înnoit 
firea noastră cea stricată prin păcat, Însuţi Împărate, Cel ce 
eşti fără de moarte, primeşte şi pocăința mea, a păcătosului, 
şi pleacă urechea Ta către mine şi ascultă graiurile mele, că 


K[25)) 


am greşit, Doamne; greşit-am la cer şi înaintea Ta şi nu sunt 
vrednic a căuta spre înălțimea slavei Tale. Că am mâniat 
bunătatea Ta, călcând învăţăturile Tale şi neascultând de 
poruncile Tale. Dar Tu, Doamne, fără răutate fiind, 
îndelung-răbdător şi mult-milostiv, nu m-ai dat pe mine să 
pier cu fărădelegile mele, în tot chipul aşteptând întoarcerea 
mea. Că Tu ai zis, lubitorule de oameni, prin prorocul Tău 
că nu voieşti moartea păcătosului, ci să se întoarcă și să fie 
viu. Că nu vrei, Stăpâne, să pierzi făptura mâinilor Tale, nici 
nu voieşti pierderea oamenilor, „ci vrei ca toți să se 
mântuiască şi la cunoştinţa adevărului să vină”. Pentru 
aceasta, şi eu, deşi sunt nevrednic cerului şi pământului şi 
acestei vieți trecătoare, pentru că m-am supus cu totul 
păcatului şi m-am făcut rob dezmierdărilor şi am necinstit 
chipul Tău, dar, fiind făptura şi zidirea Ta, nu deznădăj- 
duiesc de a mea mântuire, eu ticălosul, ci, nădăjduind în 
milostivirea Ta cea fără de margini, vin către Tine. Primeşte- 
mă, deci, şi pe mine, lubitorule de oameni, Hristoase, ca pe 
desfrânata şi ca pe tâlharul, ca pe vameşul şi ca pe fiul cel 
pierdut, şi ridică sarcina cea grea a păcatelor mele, Cel ce 
ridici păcatul lumii şi tămăduieşti neputințele oamenilor. 
Cel ce chemi la Tine pe cei osteniţi şi împovărați şi le dai 
odihnă, Cel ce n-ai venit să chemi la pocăință pe cei drepți, 
ci pe cei păcătoşi, curățeşte-mă şi pe mine de toată necurăția 
trupului şi a duhului, învață-mă să săvârşesc sfințenie întru 
frica Ta, ca, întru curată mărturisire a cugetului meu, 
primind părticica Sfintelor Tale Taine, să mă unesc cu 
Sfântul Tău Trup şi Sânge şi să Te am pe Tine locuind şi 
petrecând întru mine împreună cu Tatăl şi cu Sfântul Duh. 
Aşa, Doamne, lisuse Hristoase, Dumnezeul meu, să nu-mi 
fie mie spre osândă împărtăşirea Preacuratelor şi de viață 
făcătoarelor Tale Taine, nici să ajung neputincios cu sufletul 


(E), 


şi cu trupul, împărtăşindu-mă cu nevrednicie; ci dă-mi, 
până la suflarea mea cea mai de pe urmă, fără de osândă să 
primesc părticica Sfintelor Tale Taine, spre împărtăşirea cu 
Duhul Sfânt, ca merinde pentru viața de veci şi spre răspuns 
bineprimit la înfricoşătorul Tău scaun de judecată, ca şi eu, 
dimpreună cu toți aleşii Tăi, să fiu părtaş bunătăților Tale 
celor nestricăcioase, pe care le-ai gătit, Doamne, celor ce Te 
iubesc pe Tine, întru care eşti preaslăvit în vecii vecilor. 
Amin. 


Rugăciunea a doua 


(a Sfântului Vasile cel Mare) 

Ştiu, Doamne, că mă împărtăşesc întru nevrednicie cu 
Preacuratul Tău Trup şi cu Scump Sângele Tău şi vinovat 
sunt, şi osândă mie însumi mănânc şi beau, neputându-mi 
da seama, precum se cuvine, de Trupul şi Sângele Tău, 
Hristoase, Dumnezeul meu. Ci, îndrăznind spre îndurările 
Tale, mă apropii de Tine, Cel ce ai zis: „Cel ce mănâncă 
Trupul Meu şi bea Sângele Meu întru Mine rămâne şi Eu 
întru dânsul”. Deci, milostiveşte-Te, Doamne, şi nu mă 
pedepsi pe mine, păcătosul, ci fă cu mine după mila Ta. Şi 
să-mi fie mie Sfintele Tale Taine spre tămăduire şi curățire, 
spre luminare şi pază, spre mântuirea şi sfințirea sufletului 
şi a trupului; spre izgonirea a toată nălucirea, a faptei celei 
rele şi a lucrării diavoleşti, care se lucrează cu gândul întru 
mădularele mele, spre îndrăznirea şi dragostea cea către 
Tine, spre îndreptarea şi întărirea vieții, spre înmulțirea 
faptelor bune şi a desăvârşirii, spre plinirea poruncilor şi 
spre împărtăşirea cu Sfântul Duh, ca merinde pentru viața 
de veci şi spre răspuns bineprimit la înfricoşătorul Tău 
scaun de judecată, iar nu spre certare sau spre osândă. 


Rugăciunea a treia 
(a Sfântului loan Gură de Aur) 


Doamne, Dumnezeul meu, ştiu că nu sunt vrednic, nici 
pregătit ca să intri sub acoperemântul casei sufletului meu, 
pentru că este cu totul pustiu şi surpat şi nu afli în mine loc 
potrivit ca să-Ţi pleci capul. Ci, precum din înălțime Te-ai 
plecat pentru noi, pleacă-Te şi acum spre smerenia mea. Şi, 
precum ai binevoit a Te culca în peşteră şi în ieslea 
dobitoacelor, aşa  binevoieşte a intra şi în  ieslea 
dobitocescului meu suflet şi în întinatul meu trup. Şi, 
precum n-ai socotit lucru nevrednic a intra şi a cina îm- 
preună cu păcătoşii în casa lui Simon cel lepros, aşa bine- 
voieşte a intra şi în casa smeritului, leprosului şi păcătosului 
meu suflet. Şi precum n-ai îndepărtat pe desfrânata cea 
păcătoasă, care a venit şi s-a atins de Tine, aşa Te 
milostiveşte şi de mine, păcătosul, care vin şi mă ating de 
Tine. Şi precum nu Te-ai scârbit de întinata şi necurata ei 
gură, ce Te-a sărutat, aşa nu Te scârbi nici de întinata şi mai 
necurata mea gură, nici de buzele mele cele necurate şi 
pângărite, nici de limba mea cea cu totul necurată. Ci să-mi 
fie mie cărbunele Preasfântului Tău Trup şi al Scumpului 
Tău Sânge spre sfințire şi spre luminare, spre însănătoşirea 
smeritului meu suflet şi trup, spre uşurarea greutăţii 
greşelilor mele celor multe, spre paza de toată lucrarea 
diavolească, spre îndepărtarea şi schimbarea răului şi 
vicleanului meu obicei, spre omorârea patimilor, spre 
plinirea poruncilor Tale, spre adăugirea dumnezeiescului 
Tău har şi spre dobândirea împărăției Tale. Că nu vin la 
Tine ca un nepăsător, Hristoase Dumnezeule, ci încrezându- 
mă în bunătatea Ta cea nespusă; şi ca nu cumva rămânând 
departe prea multă vreme de împărtăşirea Ta, să fiu prins 

de lupul cel înțelegător. Pentru aceasta, mă rog Ţie, Cel ce 
singur eşti sfânt, Stăpâne, sfințeşte-mi sufletul şi trupul, 
mintea şi inima, rărunchii şi măruntaiele; înnoieşte-mă tot şi 
înrădăcinează frica Ta întru mădularele mele şi sfințenia Ta 
fă-o neştearsă de la mine. Şi-mi fii mie ajutor şi folositor, 
îndreptând în pace viața mea şi învrednicindu-mă a sta de-a 
dreapta Ta, cu sfinții Tăi, pentru rugăciunile şi mijlocirile 
Preacuratei Maicii Tale şi ale slujitorilor Tăi celor fără de 
trup, ale preacuratelor puteri, şi pentru ale tuturor sfinților, 
care din veac au bineplăcut Ţie. Amin. 


Rugăciunea a patra 
(a Sfântului loan Gură de Aur) 


Nu sunt vrednic, Stăpâne Doamne, să intri sub 
acoperământul sufletului meu, ci, de vreme ce Tu, ca un iu- 
bitor de oameni, vrei să locuieşti întru mine, îndrăznind, mă 
apropii. Porunceşte-mi, şi voi deschide uşile pe care Tu 
însuţi le-ai zidit şi intră cu iubirea Ta de oameni, pe care 
pururea o ai. Intră şi luminează cugetul meu cel întunecat. 
Şi cred că aceasta vei face, că n-ai îndepărtat pe desfrânata 
care a venit la Tine cu lacrimi, nici pe vameşul care s-a po- 
căit nu l-ai alungat, nici pe tâlharul care a cunoscut Împă- 
răția Ta nu l-ai izgonit, nici pe prigonitorul Pavel care s-a 
pocăit nu l-ai lăsat cum era; ci pe toți care au venit la Tine cu 
pocăință i-ai rânduit în ceata prietenilor Tăi, Cel ce singur 
eşti binecuvântat totdeauna, acum şi în vecii nesfârşiți. 
Amin. 


Rugăciunea a cincea 


(a Sfântului loan Gură de Aur) 


Doamne lisuse Hristoase, Dumnezeul meu, slăbeşte, lasă, 
milostiveşte-Te şi-mi iartă mie, păcătosului, netrebnicului şi 
nevrednicului robului Tău, căderile în păcat, smintelile şi 
greşelile mele, toate câte am păcătuit față de Tine, din 
tinereţile mele până în ziua şi ceasul de acum: fie cu ştiinţă, 
fie din neştiință, cu cuvântul, sau cu fapta, sau cu gândul, 
sau cu cugetul, cu deprinderile şi cu toate simţurile mele. Şi, 
pentru rugăciunile celei ce fără de prihană Te-a născut pe 
Tine, ale Preacuratei şi pururea Fecioarei Maria, Maicii Tale, 
singura nădejde neînfruntată şi ocrotitoare şi izbăvitoare a 
mea, învredniceşte-mă să mă împărtăşesc fără de osândă cu 
preacuratele,  nemuritoarele, de viață făcătoarele şi 
înfricoşătoarele Tale Taine, spre iertarea păcatelor şi spre 
viața de veci, spre sfințire, spre luminare, spre tărie, spre 
vindecare şi spre sănătatea sufletului şi a trupului, spre 
ştergerea şi pierderea cu totul a cugetelor, a gândurilor şi a 
deprinderilor mele celor rele şi a nălucirilor de noapte, ale 
duhurilor celor viclene şi întunecate. Că a Ta este împărăţia 
şi puterea, slava, cinstea şi închinăciunea, împreună cu Tatăl 
şi cu Duhul Sfânt, acum şi pururea şi în vecii vecilor. Amin. 


Rugăciunea a şasea 


(a Sfântului loan Damaschin) 


Stăpâne Doamne, lisuse Hristoase, Dumnezeul nostru, 
Cel ce singur ai putere a ierta păcatele oamenilor, ca un bun 
şi iubitor de oameni, treci cu vederea toate greşelile mele 
cele cu ştiinţă şi cu neştiință şi mă învredniceşte să mă 


4[31)p 


împărtăşesc fără de osândă cu dumnezeieştile, preaslăvitele, 
preacuratele şi de viață făcătoarele Tale Taine, nu spre 
osândă, nici spre adăugirea păcatelor, ci spre curăţire şi 
sfințire şi spre dobândirea vieții şi împărăției ce va să fie, 
spre zid şi ajutor, spre izgonirea celor potrivnici şi spre 
pierderea greşelilor mele celor multe; că Tu eşti Dumnezeul 
milei şi al îndurărilor şi al iubirii de oameni şi Ție slavă 
înălțăm, împreună şi Tatălui şi Duhului Sfânt, acum şi 
pururea şi în vecii vecilor. Amin. 


Rugăciunea a şaptea 
(a Sfântului Simeon Noul Teolog) 


Din buze spurcate, din inimă pângărită, din limbă ne- 
curată, din suflet spurcat, primeşte-mi rugăciunea, Hristoase 
al meu, şi, trecând cu vederea cuvintele şi obişnuințele şi 
neruşinarea, dă-mi mie a grăi cu îndrăzneală cele ce voiesc, 
Hristoase al meu, dar, mai bine, învață-mă Tu ce se cuvine a 
face şi a grăi. Greşit-am mai mult decât desfrânata, care, 
aflând unde sălăşluieşti, cumpărând mir, cu îndrăzneală a 
venit să ungă picioarele Tale, ale Stăpânului meu Hristos şi 
Dumnezeului meu. Cum pe aceea, apropiindu-se din inimă, 
n-ai lepădat-o, nici de mine nu Te scârbi, Cuvinte, ci dă-mi 
să țin şi să sărut picioarele Tale şi cu izvor de lacrimi, ca şi 
cu nişte mir de mult preț, cu îndrăzneală să le ung. Spală-mă 
cu lacrimile mele, curăţeşte-mă cu ele, Cuvinte. lartă-mi 
greşelile şi îmi dă îndreptare. Ştii mulțimea răutăților mele, 
ştii şi bubele mele, şi rănile mele le vezi, dar şi credința mi-o 
ştii, voința mi-o vezi şi suspinele mi le auzi. Nu se ascunde 
înaintea Ta, Doamne, Dumnezeul meu, Făcătorul şi 
Izbăvitorul meu, nici picătura de lacrimi, nici din picătură 
vreo parte. Cele încă nesăvârşite de mine le-au cunoscut 


ochii Tăi şi în cartea Ta se vor scrie şi cele încă nefăcute de 
mine. Vezi smerenia mea, vezi-mi osteneala câtă este şi toate 
păcatele mi le iartă, Dumnezeule a toate, încât, cu inima 
curată, cu gândul înfricoşat şi cu sufletul smerit să mă 
împărtăşesc cu Tainele Tale cele preacurate şi preasfinte, cu 
care se îndumnezeieşte şi se face viu tot cel ce mănâncă şi 
bea din ele cu inimă curată; că Tu ai zis, Stăpânul meu: „Tot 
cel ce mănâncă Trupul Meu şi bea Sângele Meu întru Mine 
rămâne şi Eu întru dânsul”. Cu totul adevărat este cuvântul 
Stăpânului şi Dumnezeului meu, că cel ce se împărtăşeşte cu 
Darurile cele dumnezeieşti şi îndumnezeitoare nu este 
singur, ci cu Tine, Hristoase al meu, Cel ce eşti din Lumina 
cea cu trei străluciri, Care luminează lumea. Deci, pentru ca 
să nu rămân singur, fără de Tine, Dătătorule de viață, 
suflarea mea, viața mea, bucuria mea, mântuirea lumii, 
pentru aceasta m-am apropiat de Tine, precum vezi, cu 
lacrimi şi cu sufletul umilit. Mă rog să iau izbăvire de 
greşelile mele şi să mă împărtăşesc fără de osândă cu 
Tainele Tale cele dătătoare de viaţă şi fără de prihană, ca să 
rămâi, precum ai zis, cu mine, cel de trei ori ticălos, ca să nu 
mă răpească cu vicleşug înşelătorul, aflându-mă depărtat de 
harul Tău şi înşelându-mă, să mă depărteze şi de 
îndumnezeitoarele Tale cuvinte. Pentru aceasta, cad înaintea 
Ta şi cu căldură strig către Tine: precum pe fiul cel pierdut şi 
pe desfrânata, care au venit la Tine, i-ai primit, aşa mă pri- 
meşte şi pe mine, desfrânatul şi spurcatul, Milostive, care cu 
suflet umilit vin acum la Tine. Ştiu, Mântuitorule, că altul ca 
mine n-a greşit Ţie, nici nu a făcut faptele pe care le-am 
făcut eu. Dar şi aceasta ştiu, că mărimea greşelilor mele şi 
mulțimea păcatelor mele nu covârşesc răbdarea cea multă a 
Dumnezeului meu, nici iubirea Lui de oameni cea înaltă; ci 
pe cei ce fierbinte se pocăiesc, cu mila îndurării îi curățeşti şi 

îi luminezi şi cu lumina îi uneşti, părtaşi Dumnezeirii Tale 
făcându-i fără pizmuire şi - lucru străin de gândurile 
îngereşti şi omeneşti - de multe ori vorbeşti cu ei ca şi cu 
nişte prieteni ai Tăi adevăraţi. Acestea mă fac îndrăzneţ, 
acestea îmi dau aripi, Hristoase al meu, şi, punându-mi 
nădejdea în multele Tale binefaceri față de noi, bucurându- 
mă şi cutremurându-mă, cu focul mă împărtăşesc; iarbă us- 
cată fiind eu, şi — străină minune! — mă răcoresc nears, ca 
rugul de demult, care, aprins fiind, nu se mistuia. Pentru 
aceasta, cu gând mulțumitor şi cu mulțumitoare inimă, cu 
mulțumitoare mădulare ale sufletului şi ale trupului meu 
mă închin şi Te măresc şi Te preaslăvesc pe Tine, Dumne- 
zeul meu, Cel ce cu adevărat eşti binecuvântat, acum şi în 
veci. Amin. 


Rugăciunea a opta 
(a Sfântului Simeon Metafrastul) 


Doamne, Cel ce singur eşti curat şi fără stricăciune, Care 
pentru nespusa milostivire a iubirii de oameni ai luat toată 
firea noastră din curatul şi feciorescul sânge al celei ce mai 
presus de fire Te-a născut pe Tine, cu venirea 
dumnezeiescului Duh şi cu bunăvoirea Tatălui celui de-a 
pururea veşnic, Hristoase  lisuse, înțelepciunea lui 
Dumnezeu, pacea şi puterea; Cel ce ai primit cu trupul Tău 
patimile cele de viață făcătoare şi mântuitoare: crucea, 
piroanele, sulița, moartea - omoară-mi patimile cele tru- 
peşti, care îmi strică sufletul. Cel ce cu îngroparea Ta ai 
prădat împărăția iadului, îngroapă-mi sfaturile mele cele 
viclene, prin gânduri bune, şi risipeşte duhurile cele viclene. 
Cel ce cu învierea Ta cea de a treia zi şi de viață purtătoare 
ai ridicat pe strămoşul cel căzut, ridică-mă şi pe mine, cel ce 


am alunecat în păcat, punându-mi înainte chipuri de 
pocăință. Cel ce cu preaslăvită înălțarea Ta la cer ai îndum- 
nezeit trupul pe care L-ai luat şi L-ai cinstit cu şederea de-a 
dreapta Tatălui, învredniceşte-mă prin împărtăşirea Sfin- 
telor Tale Taine să dobândesc partea cea de-a dreapta, a ce- 
lor mântuiţi. Cel ce prin pogorârea Mângâietorului Duh ai 
făcut vase cinstite pe sfinţii Tăi ucenici, arată-mă şi pe mine 
a fi locaş al venirii Lui. Cel ce vei veni iarăşi să judeci toată 
lumea întru dreptate, binevoieşte să Te întâmpin şi eu pe 
nori, pe Tine, Judecătorul şi Făcătorul meu, împreună cu toți 
sfinții Tăi, ca neîncetat să Te slăvesc şi să Te laud pe Tine, 
împreună cu Părintele Tău cel fără de început şi cu 
Preasfântul şi Bunul şi de viață Făcătorul Tău Duh, acum şi 
pururea şi în vecii vecilor. Amin. 


Rugăciunea a noua 
(a Sfântului loan Damaschin) 


Înaintea uşilor casei Tale stau şi de gândurile cele rele nu 
mă depărtez. Ci Tu, Hristoase Dumnezeule, Care ai în- 
dreptat pe vameşul şi ai miluit pe cananeianca şi ai deschis 
tâlharului uşile raiului, deschide-mi şi mie îndurările iubirii 
Tale de oameni şi mă primeşte pe mine, cel ce vin şi mă 
ating de Tine, ca pe desfrânata şi ca pe cea cu scurgerea de 
sânge. Că aceasta, atingându-se de marginea hainei Tale, 
îndată a luat tămăduire, iar cealaltă, cuprinzând 
preacuratele Tale picioare, a dobândit dezlegare de păcate. 
Iar eu, ticălosul, întreg Trupul Tău cutezând a-L primi, să nu 
fiu ars, ci mă primeşte ca şi pe dânsele şi-mi luminează 
simţirile cele sufleteşti, arzând nelegiuirile păcatelor mele, 
pentru rugăciunile celei ce fără de sămânță Te-a născut pe 


Tine şi ale puterilor cereşti, că binecuvântat eşti în vecii 
vecilor. Amin. 


Rugăciunea a zecea 
(a Sfântului loan Gură de Aur) 


Cred, Doamne, şi mărturisesc că Tu eşti cu adevărat 
Hristos, Fiul lui Dumnezeu celui viu, Care ai venit în lume 
să mântuieşti pe cei păcătoşi, dintre care cel dintâi sunt eu. 
Cred, de asemenea, că acesta este însuşi preacurat Trupul 
Tău şi acesta este însuşi scump Sângele Tău. Deci, mă rog 
Ție: miluieşte-mă şi-mi iartă greşelile mele cele de voie şi 
cele fără de voie, cele cu cuvântul sau cu lucrul, cele cu 
ştiinţa şi cu neştiința, şi mă învredniceşte fără de osândă să 
mă împărtăşesc cu preacuratele Tale Taine, spre iertarea 
păcatelor şi spre viaţa de veci. Amin. 


Învățătură despre primirea 
Sfintei ÎImpărtăşanii: 


Şi după ce s-au citit toate aceste rugăciuni şi altele pe care 
le doreşte creştinul, fiind împăcat cu toată lumea, merge la 
Sfânta Liturghie, se roagă şi se împărtăşeşte cu Trupul şi 
Sângele lui Hristos. Iar aceasta să nu o facă doar o dată sau 
de patru ori pe an, ci cât mai des, chiar şi în fiecare 
săptămână, dacă nu este oprit de la împărtăşire pentru unele 
păcate grave. 

Pentru ca un creştin să se poată împărtăşi în fiecare 
duminică sau măcar o dată la 2-3 duminici (nu mai rar), este 
suficient să țină posturile de miercuri şi vineri (dacă nu e 
perioada unui post de durată), să-şi facă sistematic 
rugăciunile de dimineaţă şi de seară, să se ferească de păcate 


şi să vieţuiască în dragoste de Dumnezeu şi de aproapele, 
aşa cum învață Evanghelia. Posturi speciale sau perioade 
restrictive în ceea ce priveşte Împărtăşania nu există în 
Tradiţia Bisericii, iar credincioşii trebuie să dorească şi să 
ceară cât mai des acest „Dar al nemuririi”, alegându-şi 
duhovnici care să-i povățuiască corect pe calea mântuirii. 
După primirea dumnezeieştii Împărtăşanii, credinciosul 
trebuie să ducă şi mai departe o viață evlavioasă şi smerită, 
mulțumind lui Dumnezeu pentru Darul primit. Dacă este o 
perioadă de post, acesta nu se întrerupe odată cu 
împărtăşirea, iar dacă nu este post, cel împărtăşit se poate 
bucura de toate bunătăţile lui Dumnezeu, dar cu cumpătare. 


RUGĂCIUNILE DE MULȚUMIRE 
DUPĂ DUMNEZEIASCA ÎMPĂRTĂŞIRE 


Stihuri de îndemn: 

După ce vei primi împărtăşirea sfântă a făcătoarelor de viață 
Daruri, adu laudă şi mulțumire mare și cu căldură 
Domnului te roagă: Slavă Ţie, Doamne! Slavă Ție, Doamne! 
Slavă Ție, Dumnezeul nostru, slavă ie! 


Rugăciunea întâi 


(a Sfântului Vasile cel Mare) 


Mulţumesc Ţie, Doamne Dumnezeul meu, că nu m-ai 
lepădat pe mine, păcătosul, ci părtaş a fi Sfintelor Tale Taine 
m-ai învrednicit. Mulţumesc Ţie că pe mine, nevrednicul, a 
mă împărtăşi cu Preacuratele Tale Daruri m-ai învrednicit. 
Ci, Stăpâne, lubitorule de oameni, Care pentru noi ai murit 
şi ai înviat şi ai dăruit nouă aceste înfricoşătoare şi de viață 
făcătoare Taine, spre binefacerea şi sfințirea sufletelor şi a 
trupurilor noastre, dă să-mi fie şi mie acestea spre 
tămăduirea sufletului şi a trupului, spre izgonirea a tot 
potrivnicul, spre luminarea ochilor inimii mele, spre 
împăcarea  sufleteştilor mele puteri, spre credință 
neînfruntată, spre dragoste nefățarnică, spre desăvârşirea 
înțelepciunii, spre paza poruncilor Tale, spre adăugirea 
dumnezeiescului Tău har şi spre dobândirea Împărăției Ta- 
le. Ca întru sfințenia Ta cu acestea fiind păzit, să pomenesc 
harul Tău pururea şi să nu mai viez mie, ci Ţie, Stăpânului şi 
Binefăcătorului nostru. Şi aşa, ieşind dintru această viață 
întru nădejdea vieţii celei veşnice, să ajung la odihna cea de- 
a pururea, unde este glasul cel neîncetat al celor ce laudă şi 
dulceaţa cea fără de sfârşit a celor ce văd frumusețea cea 


nespusă a feței Tale. Că Tu eşti dorirea cea adevărată şi 
veselia cea nespusă a celor ce Te iubesc, Hristoase, 
Dumnezeul nostru, şi pe Tine Te laudă toată făptura în veci. 
Amin. 


Rugăciunea a doua 
(a Sfântului Vasile cel Mare) 


Stăpâne, Hristoase Dumnezeule, împăratul veacurilor şi 
Făcătorul tuturor, mulțumesc ie pentru toate bunătățile 
câte mi-ai dat mie şi pentru împărtăşirea cu Preacuratele şi 
de viață făcătoarele Tale Taine. Deci, mă rog ie, Bunule şi 
Iubitorule de oameni, păzeşte-mă sub acoperământul Tău şi 
sub umbra aripilor Tale, şi-mi dăruieşte până la suflarea cea 
mai de pe urmă, cu cuget curat şi cu vrednicie să mă 
împărtăşesc cu Sfintele Tale Taine, spre iertarea păcatelor şi 
spre viața de veci. Că Tu eşti Pâinea vieţii, Izvorul sfințirii, 
Dătătorul bunătăţilor, şi Ţie slavă înălțăm, împreună şi 
Părintelui şi Sfântului Duh, acum şi pururea şi în vecii 
vecilor. Amin. 


Rugăciunea a treia 
(a Sfântului Simeon Metafrastul) 


Cel ce de bunăvoie mi-ai dat mie spre hrană Trupul Tău, 
foc fiind, care arde pe cei nevrednici, să nu mă arzi pe mine, 
Făcătorul meu, ci şi mai mult intră în alcătuirea mădularelor 
mele şi întru toate încheieturile, în rărunchi şi în inimă, şi 
arde spinii tuturor păcatelor mele; curățeşte-mi sufletul; 
sfințeşte-mi gândurile şi oasele; numărul deplin al celor 
cinci simțuri îl luminează; peste tot mă pătrunde cu frica Ta; 
pururea mă acoperă şi mă apără şi mă păzeşte de tot lucrul 
şi cuvântul pierzător de suflete; curățeşte-mă, spală-mă şi 


mă îndreptează, înțelepțeşte-mă şi mă luminează; arată-mă 
locaş numai al Duhului Tău şi să nu mai fiu sălaş păcatului, 
ci Ţie casă, prin primirea împărtăşaniei. Ca de foc să fugă de 
mine tot lucrul rău, toată patima. Rugători aduc pentru 
mine pe toţi sfinții, pe mai-marii cetelor celor fără de trup, 
pe înaintemergătorul Tău, pe înțelepții apostoli, şi cu aceştia 
şi pe Preacinstita şi Preacurata Maica Ta, ale căror rugăciuni 
primeşte-le, Milostive Hristoase al meu, şi pe mine, 
slujitorul Tău, fiu al luminii mă fă; că Tu însuţi eşti, Bunule, 
sfințirea şi luminarea sufletelor noastre şi Ție, după cuviință, 
ca unui Dumnezeu şi Stăpân, toţi slavă Îţi înălțăm în toate 
zilele. Amin. 


Rugăciunea a patra 
(a Sfântului Chiril al Alexandriei) 


Trupul Tău cel sfânt, Doamne lisuse Hristoase, 
Dumnezeul meu, să-mi fie mie spre viaţa de veci şi Sângele 
Tău cel scump, spre iertarea păcatelor. Şi să-mi fie mie 
euharistia aceasta spre bucurie, spre sănătate şi spre veselie. 
Iar la înfricoşătoarea şi a doua venire a Ta, învredniceşte-mă 
pe mine, păcătosul, să stau de-a dreapta slavei Tale, pentru 
rugăciunile Preacuratei Maicii Tale şi ale tuturor sfinților 
Tăi. Amin. 


Rugăciune către Preasfânta Născătoare de Dumnezeu 


Preasfântă Stăpână, Născătoare de Dumnezeu, care eşti 
lumina întunecatului meu suflet, nădejdea, acoperământul, 
scăparea, mângâierea şi bucuria mea, mulțumesc ţie că m-ai 
învrednicit pe mine, nevrednicul, să fiu părtaş preacuratului 
Trup şi scumpului Sânge al Fiului tău. Ci tu, care ai născut 
Lumina cea adevărată, luminează-mi ochii cei înțelegători ai 


inimii. Ceea ce ai născut Izvorul nemuririi, înviază-mă pe 
mine, cel omorât de păcat. Ceea ce eşti Maica iubitoare de 
milostivire a Dumnezeului celui milostiv, miluieşte-mă şi dă 
umilință şi zdrobire inimii mele şi smerenie gândurilor mele 
şi ridicare din robia cugetelor mele. Şi mă învredniceşte 
până la sfârşitul vieţii ca fără de osândă să primesc sfințirea 
Preacuratelor Taine spre tămăduirea sufletului şi a trupului. 
Şi-mi dă, Stăpână, lacrimi de pocăință şi de mărturisire, ca 
să te laud şi să te măresc pe tine în toate zilele vieţii mele, că 
binecuvântată şi preamărită eşti în veci. Amin. 


Apoi: 


Acum slobozeşte pe robul Tău, Stăpâne, după cuvântul 
Tău, în pace, că văzură ochii mei mântuirea Ta, pe care ai 
gătit-o înaintea feții tuturor popoarelor, lumină spre 
descoperire neamurilor şi slavă poporului Tău, Israel. 

Cuvine-se cu adevărat a te ferici pe tine, Născătoare de 


Dumnezeu, cea pururea fericită şi întru totul fără-prihană, şi 
Maica Dumnezeului nostru. 

Pe cea mai cinstită decât heruvimii şi mai slăvită fără-de- 
asemănare decât serafimii, care fără stricăciune pe 
Dumnezeu-Cuvântul a născut, pe tine, cea cu adevărat 
Născătoare de Dumnezeu, te mărim. 


Slavă..., Şi acum..., 
Doamne, miluieşte (de 3 ori) 


Pentru rugăciunile sfinţilor părinţilor noştri, Doamne 
lisuse Hristoase, Fiul lui Dumnezeu, miluieşte-ne pe noi. 
Amin. 


Mergând în pace, fiecare să se păzească în această 
înfrânare şi rugăciune, să nu scuipe nimic din gură, 
mulțumească lui Dumnezeu pentru mila Lui 
nemăsurată față de el, ferindu-se de păcat, pentru 
învrednici şi mai departe, până la sfârşitul vieţii, de 
mare dar al împărtăşirii cu Hristos. 


Dacă credinciosul simte nevoia să se odihnească puţin 
sau chiar să doarmă în ziua în care s-a împărtăşit, acest 
lucru nu este oprit de Biserică şi în nici un caz nu poate fi 
considerat un păcat. 


IMNUL ACATIST AL NĂSCĂTOAREI DE DUMNEZEU, 
NUMIT ŞI AL BUNEI-VESTIRI 


(diortosit de monahul Pavel Simonopetritul) 


Dacă Imnul Acatist este încadrat în rânduiala Pavecerniţei, citirea 
acestuia va începe direct cu Condacul I, iar dacă Acatistul este 
citit separat, atunci, după rugăciunile începătoare, se va zice: 


Veniţi să ne închinăm Împăratului nostru Dumnezeu. 

Veniţi să ne închinăm şi să cădem la Hristos, Împăratul 
nostru Dumnezeu. 

Veniţi să ne închinăm şi să cădem la Însuşi Hristos, 
Împăratul şi Dumnezeul nostru (cu trei închinăciuni). 


Psalmul 142: 


Doamne, auzi rugăciunea mea, ascultă cererea mea, 
întru credincioşia Ta, auzi-mă, întru dreptatea Ta. Să nu 
intri la judecată cu robul Tău, că nimeni din cei vii nu-i 
drept înaintea Ta. Vrăjmaşul prigoneşte sufletul meu şi viața 
mea o calcă în picioare; făcutu-m-a să locuiesc în întuneric, 
ca morții cei din veacuri. S-a mâhnit duhul în mine şi inima 
mea s-a tulburat. Adusu-mi-am aminte de zilele cele de 
demult; cugetat-am la toate lucrurile Tale, la faptele 
mâinilor Tale m-am gândit. Întins-am către Tine mâinile 
mele, sufletul meu - ca un pământ însetat. Degrabă auzi-mă, 
Doamne, că a slăbit duhul meu. Nu-Ţi întoarce fața Ta de la 
mine, ca să nu mă asemăn celor ce se coboară în mormânt. 
Fă să aud dimineața mila Ta, că la Tine mi-e nădejdea. 
Arată-mi calea pe care voi merge, că la Tine am ridicat 
sufletul meu. Scoate-mă de la vrăjmaşii mei, Doamne! La 
Tine am scăpat, învață-mă să fac voia Ia, că Tu eşti 


dica), 


Dumnezeul meu; Duhul Tău cel bun mă va povăţui la 
pământul dreptății. Pentru numele Tău, Doamne, dăruieşte- 
mi viaţa. Întru dreptatea Ta, scoate din necaz sufletul meu. 
Şi întru mila Ta vei sfârşi pe vrăjmaşii mei şi vei pierde pe 
toți cei ce necăjesc sufletul meu, că eu sunt robul Tău. 


Tropar, glasul al 8-lea 


Porunca cea de taină cunoscând-o cel fără de trup, în 
cortul lui Iosif degrabă a stat, zicând celei neispitite de 
nuntă: „Cel ce a plecat cerurile prin pogorârea Sa, fără 
schimbare în tine se face încăput, pe Care și văzându-L în 
pântecele tău, chip de rob luând, de uimire mă cuprind, 
strigând ţie: Bucură-te, Mireasă nenuntită!”. 


Condacul 1 


Apărătoare Doamnă, izbăviţi fiind de cele rele, mulțumiri 
aducem ţie, Născătoare de Dumnezeu, noi, robii tăi; şi ca 
ceea ce ai stăpânire nebiruită, izbăveşte-ne din toate 
primejdiile, ca să strigăm ție: Bucură-te, Mireasă nenuntită! 


Icosul 1 


Îngerul întâistătător din cer a fost trimis să zică 
Născătoarei de Dumnezeu: Bucură-te! (de 3 ori); și împreună 
cu netrupescul lui glas, întrupat văzându-Te, Doamne, 
minunându-se, a stat strigând către dânsa unele ca acestea: 

Bucură-te, că prin tine bucuria a strălucit; bucură-te, cea 
prin care blestemul s-a risipit; 

Bucură-te, chemarea lui Adam cel căzut; bucură-te, că 
prin tine Eva de lacrimi s-a izbăvit; 


Bucură-te, înălţime, minţilor omeneşti cu anevoie de 
urcat; bucură-te, adâncime ochilor îngereşti cu anevoie de 
contemplat; 

Bucură-te, căci Împăratului tron te-ai făcut; bucură-te, că 
pe Atotţiitorul în braţe ai ţinut; 

Bucură-te, stea ce Soarele ai arătat; bucură-te, pântece, în 
care dumnezeirea s-a întrupat; 

Bucură-te, cea prin care zidirea se înnoieşte; bucură-te, 
cea prin care Ziditorul prunc se plăsmuieşte; 

Bucură-te, Mireasă nenuntită! 


Condacul 2 


Întru curăţie văzându-se pe sine cea sfântă, a zis lui 
Gavriil cu  îndrăznire: „Cuvântul tău cel neobişnuit 
sufletului meu se arată cu anevoie a fi primit; cum, oare, îmi 
grăieşti de naștere din zămislire fără de sămânță, strigând: 
Aliluia!?” 


Icosul 2 


Cunoașterea ce-a de nepătruns cu mintea căutând să o 
înțeleagă Fecioara, glas a ridicat către slujitorul netrupesc, 
zicând: „Din pântece neatins cum e cu putință să Se nască 
Fiu, spune-mi?”. lar acela către ea a grăit cu frică, strigând 
aşa: 

Bucură-te, a tainei „Sfatului nespus” cunoscătoare; 
bucură-te, a celor tăcuţi încredințare; 

Bucură-te, că minunilor lui Hristos eşti început; bucură- 
te, că dogmelor Lui cale te-ai făcut; 

Bucură-te, scară cerească pe care Dumnezeu a coborât; 
bucură-te, pod ce mută la cer pe cei de pe pământ; 


Bucură-te, minune mult-slăvită de îngeri; bucură-te, rană 
de mult-plânsă pentru diavoli; 

Bucură-te, a Luminii naştere de negrăit; bucură-te, că pe 
nimeni n-ai învăţat în ce chip s-a petrecut; 

Bucură-te, că ai întrecut cunoștința înțelepților; bucură-te, 
că ai luminat minţile credincioşilor; 

Bucură-te, Mireasă nenuntită! 


Condacul 3 


Puterea Celui Preaînalt a umbrit atunci pe ceea ce nu știa 
de nuntă; și rodnicul ei pântece, ca pe o frumoasă țarină l-a 
arătat tuturor celor ce vor să secere mântuire, cântând astfel: 
Aliluia! 


Icosul 3 


Având Fecioara în pântece pe Dumnezeu adăpostit, către 
Elisabeta a alergat; iar pruncul aceleia îndată cunoscând 
închinarea ei s-a bucurat şi, în loc de cântare, prin săltări a 
strigat către Născătoarea de Dumnezeu: 

Bucură-te,  vlăstarul Viei  neveştezite;  bucură-te, 
agonisirea Roadei nestricate; 

Bucură-te, că pe Lucrătorul iubirii de oameni L-ai lucrat; 
bucură-te, că pe Săditorul vieţii noastre L-ai răsădit; 

Bucură-te, brazdă ce rodeşti belşug de îndurări; bucură- 
te, masă îndestulată de milostiviri; 

Bucură-te, căci livada desfătării înfloreşti; bucură-te, că 
liman de adăpostire sufletelor găteşti; 

Bucură-te, tămâia mijlocirilor primite; bucură-te, a lumii 
întregi pricină de iertare; 

Bucură-te, a lui Dumnezeu către muritori bună-voire; 
bucură-te, a muritorilor către Dumnezeu îndrăznire; 

Bucură-te, Mireasă nenuntită! 


Condacul 4 


Furtună de gânduri îndoielnice având întru sine 
înțeleptul Iosif, s-a tulburat; că întru feciorie știindu-te, 
furată de nuntă te-a bănuit pe tine, cea Neprihănită; aflând, 
însă, de zămislirea cea de la Duhul Sfânt, a grăit: Aliluia! 


Icosul 4 

Auzit-au păstorii pe îngeri cântând venirea lui Hristos în 
trup şi, alergând ca spre un păstor, au văzut pe Acesta ca pe 
un miel neprihănit născut din pântecele Mariei, pe care 
lăudând-o, au zis: 

Bucură-te, că pe Mielul şi pe Păstorul ai născut; bucură-te, 
că staul oilor cuvântătoare te-ai făcut; 

Bucură-te, de vrăjmașii nevăzuţi apărătoare; bucură-te, că 
a uşilor raiului eşti deschizătoare; 

Bucură-te, că cele din cer împreună se bucură cu cele 
pământeşti; bucură-te, că cele de pe pământ împreună 
dănţuiesc cu cele cereşti; 

Bucură-te, gura apostolilor, cea netăcută; bucură-te, a 
mucenicilor îndrăznire nebiruită; 

Bucură-te, căci credinței eşti întărire;  bucură-te, 
cunoaștere a harului strălucire; 

Bucură-te, că prin tine iadul s-a golit; bucură-te, cea prin 
care cu slavă ne-am acoperit; 

Bucură-te, Mireasă nenuntită! 


Condacul 5 


Stea călăuzitoare de la Dumnezeu văzând Magii, 
strălucirii acesteia au urmat; şi, ca o făclie având-o pe ea, 
căutau să afle pe Atotputernicul Împărat; și, ajungând la Cel 
de neajuns, s-au bucurat şi glas au ridicat către Dânsul, 
zicând: Aliluia! 


Icosul 5 


Văzând fii haldeilor în braţele Fecioarei pe Cel ce cu 
braţele Sale pe oameni a plăsmuit şi, socotindu-L pe El drept 
Stăpân, chiar dacă chip de rob a luat, s-au grăbit cu daruri 
să-l slujească şi să strige celei binecuvântate: 

Bucură-te, născătoarea  Astrului neapus; bucură-te, 
răsăritul veacului nesfârşit; 

Bucură-te, că ai stins cuptorul înşelăciunii; bucură-te, că 
luminezi pe înţelegătorii tainelor Treimii; 

Bucură-te, că stăpânirea tiranului urâtor de oameni ai 
luat; bucură-te, că pe Hristos - Domn al iubirii-de-oameni ai 
arătat; 

Bucură-te, izbăvitoarea de păgâneștile închinări; bucură- 
te, că ne-ai slobozit de întinatele lucrări; 

Bucură-te, că stingi focul slujirii idoleşti; bucură-te, că de 
flacăra patimilor ne mântuiești; 

Bucură-te, călăuza spre înţelepciune a credincioşilor; 
bucură-te, veselia tuturor neamurilor pământului; 

Bucură-te, Mireasă nenuntită! 


Condacul 6 


Propovăduitori purtători de Dumnezeu făcându-se 
magii, s-au întors în Babilon, împlinind prezicerea lor 
despre Tine, şi, binevestindu-Te tuturor drept Hristos, au 
lăsat pe Irod ca pe un fără de minte neștiind să cânte: 
Aliluia! 


Icosul 6 
Strălucit-ai lumina adevărului în Egipt şi ai risipit 
întunericul minciunii; căci idolii lui s-au dărâmat, 
nerăbdând tăria Ta, Mântuitorule; iar cei ce au scăpat de ei 
cântau Născătoarei de Dumnezeu: 


(108) 


Bucură-te, a oamenilor îndreptare; bucură-te, a dracilor 
prăbuşire; 

Bucură-te, că rătăcirea minciunii ai călcat; bucură-te, că 
înşelăciunea idolilor ai vădit; 

Bucură-te, mare care pe Faraon cel nevăzut îneacă; 
bucură-te, piatră, care adapi pe cei însetați de viață; 

Bucură-te, că celor din întuneric te-ai făcut stâlp de foc 
călăuzitor; bucură-te, a lumii acoperământ decât norii mai 
cuprinzător; 

Bucură-te, că, în locul manei, ai adus nouă nestricată 
mâncare; bucură-te, a sfintei desfătări slujitoare; 

Bucură-te, pământ al făgăduinţei; bucură-te, cea din care 
curge lapte şi miere; 

Bucură-te, Mireasă nenuntită! 


Condacul 7 


Având Simeon a se muta din veacul acesta amăgitor, Te- 
ai adus lui ca prunc; dar, făcându-le cunoscut lui și ca 
Dumnezeu desăvârșit, s-a uimit de înțelepciunea Ta cea 
nespusă, strigând: Aliluia! 


Icosul 7 


Făptură nouă a arătat întruparea Ziditorului, nouă, celor 
zidiți de Dânsul, răsărind din pântecele cel fără de sămânță 
şi păzindu-l pe acesta nestricat, precum era, ca noi, văzând 
minunea, să o cântăm, grăind: 

Bucură-te, floarea nestricăciunii; bucură-te, cununa 
înfrânării; 

Bucură-te, căci chipul învierii ai strălucit; bucură-te, că 
viețuirea îngerească ai arătat; 


Bucură-te, pom de bucurie roditor, din care credincioşii 
se hrănesc; Bucură-te, că sub a ta răcoroasă umbră cei mulți 
se adăpostesc; 

Bucură-te, că ai purtat în pântece Călăuza celor rătăciți; 
bucură-te, că ai născut pe Izbăvitorul celor robiţi; 

Bucură-te, a dreptului Judecător înduplecare; bucură-te, a 
multor căzuţi iertare; 

Bucură-te, veşmânt celor goi de îndrăznire; bucură-te, că 
lumea-ntreagă o cuprinzi cu a ta iubire; 

Bucură-te, Mireasă nenuntită! 


Condacul 8 


Naștere nemaiauzită văzând, să ne înstrăinăm de lume, 
cu mintea mutându-ne la cer; căci, pentru aceasta, 
Dumnezeu cel preaînalt pe pământ Om smerit S-a arătat, 
vrând să tragă către înălțimi pe cei ce strigă Lui: Aliluia! 


Icosul 8 


Întru cele de jos întreg fiind, de cele de sus nicidecum nu 
s-a depărtat Cuvântul cel făr-de-nceput; că aceasta prin 
dumnezeiesc pogorământ s-a făcut, iar nu prin schimbare de 
loc; şi a primit a se naște din Fecioara, care aude acestea: 

Bucură-te, a neîncăputului Dumnezeu încăpere; bucură- 
te, poarta tainei celei de cinste; 

Bucură-te, vestea cea neînțeleasă a necredincioșilor; 
bucură-te, lauda neîndoielnică a credincioşilor; 

Bucură-te, car preasfânt a Celui purtat de Heruvimi; 
bucură-te, sălaș prea-minunat a Celui înconjurat de 
Serafimi; 

Bucură-te, că pe cele potrivnice le-ai unit; bucură-te, că 
naşterea de prunci cu fecioria ai împletit; 


L(ȚT10)) 


Bucură-te, cea prin care călcarea de poruncă precum un 
zid s-a surpat; bucură-te, prin care uşile raiului s-au 
descuiat; 

Bucură-te, a împărăției lui Hristos cheie; bucură-te, a 
veşnicilor bunătăţi nădejde; 

Bucură-te, Mireasă nenuntită! 


Condacul 9 


Toată firea îngerească s-a mirat de marea lucrare a 
întrupării Tale; că pe Cel neapropiat, ca Dumnezeu, L-au 
văzut om apropiat tuturor, cu noi împreună viețuind, Care 
aude de la toţi: Aliluia! 


Icosul 9 


Pe ritorii cei vorbăreţi, ca niște peşti fără de glas îi vedem 
a se afla în fața minunii tale, Născătoare de Dumnezeu; 
nepricepându-se a spune cum ai putut să nașşti și fecioară să 
rămâi; noi, însă, minunându-ne de această taină, strigăm cu 
credinţă: 

Bucură-te, vas al dumnezeieştii înțelepciuni; bucură-te, 
comoară a nepătrunsei Lui pronii; 

Bucură-te, că neînțelepţi pe filosofi ai arătat; bucură-te, că 
pe poeţi fără cuvânt ai lăsat; 

Bucură-te, că iscoditorii celor ascunse s-au zăpăcit; 
bucură-te, că scriitorii de mituri s-au smerit; 

Bucură-te, că ai risipit sofismele atenienilor; bucură-te, că 
ai umplut mrejele pescarilor; 

Bucură-te, că ne-ai scos din adâncul neştiinţei; bucură-te, 
că pe mulţi ai împodobit cu lumina cunoștinței; 

Bucură-te, corabie a celor ce se mântuiesc; bucură-te, 
liman al celor ce pe marea vieţii plutesc; 


Bucură-te, Mireasă nenuntită! 


Condacul 10 


Vrând Stăpânitorul a toate lumea să mântuiască, către ea 
a venit, precum Însuşi a făgăduit; şi, Păstor fiind ca 
Dumnezeu, pentru noi s-a arătat om ca şi noi; căci, cu 
asemănarea chemând pe cel după asemănare, ca un 
Dumnezeu aude: Aliluia! 


Icosul 10 


Zid te-ai făcut, Născătoare de Dumnezeu, fecioarelor și 
tuturor celor ce aleargă la tine; că Făcătorul cerului şi al 
pământului pe tine, Preacurată, te-a gătit şi, sălășluindu-Se 
în pântecele tău, îi învaţă pe toţi să cânte ţie: 

Bucură-te, stâlp al fecioriei; bucură-te, poartă a mântuirii; 

Bucură-te, început al rezidirii duhovnicești; bucură-te, 
dătătoarea bunătăţii dumnezeieşti; 

Bucură-te, că pe cei zămisliţi întru păcat ai înnoit; bucură- 
te, că pe cei grei cu mintea ai povăţuit; 

Bucură-te, că pe cel ce seamănă gânduri viclene ai 
nimicit; bucură-te, că pe Semănătorul neprihănirii ai născut; 

Bucură-te, a preacuratei nunți cămară; bucură-te, a 
credincioşilor de Domnul alipire; 

Bucură-te, prea-bună povăţuitoare a fecioarelor; bucură- 
te, haină de nuntă a sufletelor; 

Bucură-te, Mireasă nenuntită! 


Condacul 11 


Imn de laudă pe măsura mulțimii milelor Tale, cu 
neputinţă este a-ți aduce ie, Impărate Sfinte, că şi psalmi 

mulți ca nisipul mării de am cânta, nu vor fi vrednici de cele 
ce ne-ai dăruit nouă, celor ce strigăm: Aliluia! 


Icosul 11 


Ca o făclie aprinsă, vedem pe Sfânta Fecioară, ce s-a 
arătat celor ce zăceau în întuneric; căci, primind lumina cea 
nezidită, pe toți îi călăuzeşte spre dumnezeiasca cunoștință; 
ceea ce cu zorii veșnicei zile mintea o luminezi, pe tine te 
cinstim cu un strigăt ca acesta: 

Bucură-te, rază a Soarelui cugetător; bucură-te, strălucire 
a neapusului Luminător; 

Bucură-te, fulger, ce sufletele străluceşti; bucură-te, căci 
ca un tunet pe dușmani îi îngrozești; 

Bucură-te, că din tine a răsărit luminarea cea cu multe 
raze; bucură-te, căci izvorăşti râul cel cu multe ape; 

Bucură-te, că te-ai făcut chip al scăldătoarei duhovnicești; 


bucură-te, ceea ce întinăciunea păcatului curățeşti; 

Bucură-te, baie, ce conştiinţa o speli; bucură-te, pahar, ce 
bucurie ospătezi; 

Bucură-te, a parfumului lui Hristos mireasmă; bucură-te, 
ospăț al vieţii celei de taină; 

Bucură-te, Mireasă nenuntită! 


Condacul 12 


Vrând lubitorul de oameni să dea iertare datoriilor celor 
de demult, S-a apropiat de cei ce s-au depărtat de harul Lui; 
şi, rupând zapisul păcatelor, aude de la toţi: Aliluia! 


Icosul 12 


Cântând naşterea ta, Maică a lui Dumnezeu, toţi te 
lăudăm ca pe o biserică însufleţită; că, Domnul, Cel ce ţine în 
mâna Sa toate, sălăşluindu-Se în pântecele tău, a sfinţit, a 
preaslăvit şi a învăţat pe toţi să strige ţie: 

Bucură-te, cort al lui Dumnezeu-Cuvântul; bucură-te, 
Sfântă mai cinstită decât toţi sfinții; 

Bucură-te, chivot, ce cu Duhul ai fost poleită; bucură-te, a 
vieții comoară necheltuită; 

Bucură-te, coroană de mult preţ a împăraţilor credincioşi; 
bucură-te, cuviincioasă laudă a preoţilor evlavioși; 

Bucură-te, al Bisericii turn de neclintit; bucură-te, al 
sufletului zid de necucerit; 

Bucură-te, căci cununi prin tine se gătesc; bucură-te, că 
vrăjmaşii ca fumul se risipesc; 

Bucură-te, a trupului meu tămăduire; bucură-te, a 
sufletului meu izbăvire; 

Bucură-te, Mireasă nenuntită! 


Condacul 13 


O, Prealăudată Maică, care-ai născut pe Cuvântul cel mai 
sfânt decât toţi sfinţii (de 3 ori), primind acum a noastră 
cântare de laudă, de toate necazurile ne izbăveşte şi de 
viitoarele chinuri ne scapă pe noi, cei ce-mpreună-l cântăm: 
Aliluia! 


Aici se repetă Icosul 1 și Condacul 1, apoi se citeşte 
rugăciunea de la sfârșitul Paraclisului Maicii Domnului şi se 
face sfârşitul. 


RÂNDUIALA CEASULUI PASCAL 


SĂ SE ŞTIE că din Duminica Paştilor şi pănă la Duminica 
Tomii (adică toată Săptămâna Luminată), Miezonoptica, 
Ceasurile şi Pavecerniţa (şi chiar rugăciunile de dimineaţă şi 
de seară) se citesc aşa: 


Pentru rugăciunile sfinţilor părinţilor noştri, Doamne 
lisuse Hristoase, Fiul lui Dumnezeu, miluieşte-ne pe noi. 
Amin. 

Hristos a înviat din morți, cu moartea pe moarte călcând 
şi celor din morminte viață dăruindu-le (de 3 ori). 


Învierea lui Hristos văzând, să ne închinăm Sfântului 
Domnului lisus, Unuia Celui fără de păcat. Crucii Tale ne 
închinăm, Hristoase, şi Sfântă învierea Ta o lăudăm şi o 
slăvim; că Tu eşti Dumnezeul nostru, afară de Tine pe altul 
nu ştim, numele Tău numim. Veniţi, toți credincioşii, să ne 


închinăm Sfintei învierii lui Hristos, că iată, a venit prin 
Cruce bucurie la toată lumea. Totdeauna binecuvântând pe 
Domnul, lăudăm învierea Lui, că răstignire răbdând pentru 
noi, cu moartea pe moarte a stricat (de trei ori). 


Ipacoi, glasul al 4-lea: 


Venind mai înainte de zori cele ce au fost cu Maria şi, gă- 
sind piatra răsturnată de pe mormânt, auzit-au de la înger: 
Pentru ce căutați printre morţi, ca pe un om, pe Cel ce este 
întru lumina cea pururea fiitoare? Vedeţi giulgiurile cele de 
îngropare! Alergaţi şi propovăduiți că S-a sculat Domnul, 
omorând moartea, că este Fiul lui Dumnezeu, Cel ce 
mântuieşte neamul omenesc. 


Condacul, glasul al 8-lea: 

De Te-ai şi pogorât în mormînt, Cel ce eşti fără de moarte, 
dar puterea iadului ai zdrobit şi ai înviat ca un biruitor, 
Hristoase Dumnezeule, zicând femeilor  mironosițe: 
„Bucuraţi-vă!” şi Apostolilor Tăi pace dăruindu-le, Cel ce 
dai celor căzuți înviere. 


Şi aceste tropare, acelaşi glas : 


În mormânt cu trupul, în iad cu sufletul ca un Dumne- 
zeu, în rai cu tâlharul şi pe scaun ai fost, Hristoase, cu Tatăl 
şi cu Duhul, toate umplându-le, Cel ce eşti necuprins. 


Slavă... 


Ca un purtător de viață, ca un mai înfrumusețat decât 
raiul, cu adevărat, şi mai luminat decât orice cămară împă- 
rătească s-a arătat, Hristoase, mormântul Tău, izvorul în- 
vierii noastre. 


Şi acum..., al Născătoarei de Dumnezeu: 


Ceea ce eşti locaş sfințit dumnezeiesc al Celui Preaînalt, 
bucură-te, că prin tine s-a dat bucuria, Născătoare de 
Dumnezeu, celor ce strigă: Binecuvîntată eşti tu între femei, 
Stăpînă, ceea ce eşti cu totul fără-prihană. 


Doamne miluieşte (de 40 de ori), Slavă..., Şi acum..., Pe 
cea mai cinstită decât heruvimii... 


Pentru rugăciunile Sfinților Părinților noştri... 


Sfârşit şi Domnului slavă! 


Cuprins 
Rugăciunile dimineții 
Rugăciuni pentru diferite trebuinţe 
- Rugăciune la începutul lucrului 
- Rugăciune după sfârşitul lucrului 
- Rugăciune înainte de călătorie 
- Rugăciune pentru şcolari 
- Rugăciune pentru bolnavi 
- Rugăciunea părinților pentru copii 
- Rugăciunea soților unul pentru altul 
- Rugăciunea copiilor pentru părinți 
- Rugăciunea pentru frați şi surori 
- Rugăciune pentru cei răposați 
- Rugăciune pentru părintele duhovnicesc 
- Rugăciunea stareților de la Optina 


Rugăciunile meselor 

Rugăciunile de seară 

Rânduială înainte de spovedanie 

Pavecernița Mică 

Canon de pocăință către Domnul nostru lisus Hristos 


Paraclisul Maicii lui Dumnezeu 


Canonul către Îngerul păzitor 


Rânduiala sfintei împărtăşiri 
Rugăciunile de mulțumire după dumnezeiasca împărtăşire 
Imnul Acatist al Născătoarei de Dumnezeu 


Rânduiala ceasului pascal 


